**ҚАЗАҚСТАН РЕСПУБЛИКАСЫ БІЛІМ ЖӘНЕ ҒЫЛЫМ МИНИСТРЛІГІ**

**Абай атындағы Қазақ Ұлттық Педагогикалық Университеті**

## Ж.Қ. Ибраимова

**ӨЗІН-ӨЗІ ТАНУ МЕН ӨЗІН-ӨЗІ ДАМЫТУДЫҢ НЕГІЗДЕРІ**

**Оқу құралы**

**Алматы, 2010**

**УДК 159.9 (075.8)**

**ББК 88.52 я 73**

**И15**

**Пікір жазғандар:**

*Абай атындағы Қазақтың Ұлттық Педагогикалық университеті, Психология Ғылыми-зерттеу институтының директоры, психология ғылымдарының докторы, профессор* ***Ж.И.Намазбаева***

*«Бөбек» ұлттық ғылыми-практикалық, білім беру және сауықтыру орталығының Адамның үйлесімді даму институтының ғалым хатшысы, педагогика ғылымдарының кандидаты,* ***А.А.Сайпова***

Абай атындағы Қазақ ұлттық педагогикалық университетінің Психология ҒЗИ баспаға ұсынған Оқу құралы (3 мамыр № 18 хаттама 2010 ж.)

**Ибраимова Ж.Қ.**

**И15 Өзін-өзі тану мен өзін-өзі дамытудың негіздері: Оқу құралы. – Алматы: Абай атындағы ҚазҰПУ Психология ҒЗИ, 2010. – 166 бет**

**ISBN 978-601-232-445-7**

Шағын оқу құралында өзін-өзі тану мен өзін-өзі дамытудың негіздерін жоғары оқу орындарында оқытудың мәселелері, студент-жастардың өзін-өзі тану мәселелерінің көкейкестілігі, өзіндік сана-сезім, өзін-өзі дамытудың, өзін-өзі тәрбиелеудің, өзін-өзі жетілдірудің бағыт-бағдары берілген.

Оқу құралы жоғары оқу орындарының оқытушылары мен университеттердің студенттеріне арналған

**УДК 159.9 (075.8)**

**ББК 88.52 я 73**

**ISBN 978-601-232-445-7**

© Ж.Қ.Ибраимова

© Абай атындағы ҚазҰПУ Психология ҒЗИ, 2010

**АЛҒЫ СӨЗ**

Қазақстан Республикасы егемендік алып, өркениетті мемлекеттер қатарына қосылуда. Еліміздің тәуелсіздікке қолы жетіп, елімізді, мемлекетімізді дүниежүзі мойындап, жүздеген мемлекеттермен халықаралық қатынастарға түсіп отырған заманымызда еліміздің рухани әл-ауқатын, мәдениетін, әдебиетін, ғылымын дамытып, өркениетті елдермен терезесін теңестіру бүгінгі күнде ең негізгі мәселе болып отыр.

Еліміздің білім беру стратегиясының негізгі мақсаты – бүгінгі қоғамдағы саяси ахуалды, нарықтық қатынасты түсінетін, жаңаша ойлайтын жеке тұлғаны қалыптастыру.

 Білім берудегі негізгі мақсат – тек білімді, кәсіби маманданған адам дайындау ғана емес, рухани дүниесі бай және әлеуметтік адамгершілігі зор, қоғамдық өмірдің барлық аясында ұлттық құндылықтарды түсінуге және дамытуға қабілетті тұлғаны қалыптастыру.

Қай дәуірде болмасын, адамзаттың басты міндеттерінің бірі – ақылды да саналы, еңбексүйгіш ұрпақ тәрбиелеу екені мәлім. Сол себепті білімді, саналы, қабілетті, дене және ақыл-ой еңбегіне дайын, үйлесімді дамыған, белсенді маман даярлауға міндетті.

Ел ертеңі саналы, сауатты, салауатты ұрпағымен ғана нұрлы. Сондықтан кез келген мемлекеттің болашағын ұрпағынан бөліп қарастыра алмаймыз. Бүгінгі бала — ертеңгі ел тұтқасы. Демек оның физиологиялық, психологиялық жағынан ақаусыз дамып, ой-өрісінің өз дәрежесінде кемелденуі жолында қоршаған ортаның, ата-аналардың, педагогтар мен мамандардың алар орны айрықша. Баланың жан-жақты дамуына бірінші қамқорлықты ата-ана, ұстаздар жасайды десек, бұл бағытта оның рухани әлемінің дамып-жетілуінде психологтар мен психотерапевттердің де еңбегі ерекше болмақ.

Осыған орай, оқу құралында өзін-өзі тану, өзін-өзі дамыту, адамның ішкі жан дүниесінің қалыптасуы мен дамуы жайлы мәселелер көтерілген.

**І тарау. Өзін-өзі дамытудың жалпы түсініктемесі**

**І. Даму туралы түсінік**

Психикалық дамудың мәселесін объектілік үрдіс ретінде тереңірек қарастырамыз. Ұзақ уақыттан бері психологияда преформизм теориясы басымдық көрсетті, даму жай өсу ретінде қарастырылса, ал жетілу дамудың бір кезеңі ретінде түсіндірілді. ХVІІ-ХVІІІ ғ. – балалық өмірге дайындық ретінде ғана қаралуы кездейсоқ жағдай емес, ал бала – үлкен адам, тек кішкентай форматта, жетілмеген және ақылы аздау деген түсінік болды. Біртіндеп дамуға психикалық қасиеттің саны мен сапасын өзгертуге келмейтін үрдіс деп қарай бастады.

Қазіргі кезде психикалық дамудың көптеген түрлі дәлелдері, теориялары кездеседі: натурализм, социоморфизм, культурализм, теологизм, гносиологизм, антрополизм.

Психикалық дамуға байланысты факторлардың бірнеше түрі бар. Биологизаторлық ойлармен келіссек, даму биологиялық және жаратылыс факторларымен байланысты, олар психикалық дамуға бағдарлама және бағыт береді. Социологизаторлық бағыт адамның дамуын әлеуметпен байланысты деп акцент жасайды. Конвергенция теориясында баланың өсуін ішкі деректермен сыртқы жағдайларды жақындастырудың нәтижесі деп көрсетеді. Отандық психологияда мынадай пікір кеңінен тараған: дамуда оқу мен тәрбие және әлеуметтік факторлар негізгі рөл атқарады, ал оның тегі екінші кезекке қойылады. Мынаны атап өту керек: отандық психлогияда дамудың ішкі детерминация фактілеріне көп көңіл аударылса да, бір теория көп дәрежеде, екіншісін аз мөлшерде болсын жоққа шығарады. Бірақ ішкі белсенділік тек мынадай жағдайда ғана түсінікті болуы мүмкін: дамуға анықтама бойынша, өмірлік іс-әрекет субъектісінсіз тіршілік ете алмайтын, объективті түрде тіршілік ететін өзін-өзі дамытуды қосып қарастырамыз.

Психологияда талқыланып жүрген тағы бір мәселе, психикалық дамудың қозғалыс күші мен жалпы заңдылықтары. Отандық ғылымда қарқынды дамып келе жатқан қарама-қайшылықтар мыналар екенін мойындайды: қажеттілік пен мүмкіншіліктің қанағаттандырылуы, ескі мен жаңа үлгі формаларының мінез-құлқы, ортаның сұранысы, баланың мүмкіншілігі және тағы басқалары. Психикалық дамудың заңдылықтарында оның біркелкі еместігі, икемділігі, сабақтастығы және тағы басқа ерекшеліктері байқалады.

Әр түрлі мектептерде және психология бағыттарында жас ерекшелігіне және жас кезеңдеріне ерекше көңіл бөлінеді. Отандық психология өкілдерінің айтуы бойынша, тұлғаның әр жас ерекшелігі былай белгіленуі мүмкін: әлеуметтік өсу жағдайы, басқарушы қызмет, психологиялық жаңа түзілулер.

«Әлеуметтік өсу жағдайы» түсінігі отандық психологияның классигі Л.С.Выготскийдің [1] пайымдауынша, әлеуметтік болмыс пен субъектінің қарым-қатынас жүйесі әр жас мөлшерінің өзіне т ән сыртқы, ішкі шарттарының сәйкестігімен анықталады, оның күйзелістерінен байқалып, басқа адамдармен бірге іс-әрекеттерін жүзеге асыруымен айқындалады. Бұл баланың өмір сүру мәнін, әлеуметтік тұрмысын айқындайды және одан әрі жаңа қасиет пен сапа, психологиялық жаңа дүниелер туындайды.

«Негізгі іс-әрекет» ұғымын А.Н.Леонтьев [2] алға тартқан, әр жас белесінде өзінің негізгі іс-әрекеті болады, осы «негізгі іс-әрекет» аясында психиканың негізгі жаңа түзілістері құрылады.

Психологиялық жаңа түзілулер – бұл жас кезеңінің бірінен екіншісіне өтуі.

Психологиялық жаңа түзілулер – бұл сол жаста пайда болатын және оны әр жас белесінен бөліп тұратын жеке тұлғаның психологиялық ерекшеліктері. Мысалы, мектепке дейінгі жастың негізгі «жаңа түзілісі» – бұл іс-әрекеттің (мотив) бағынуы, кіші мектеп жасыныкі – іс-әрекеттің өз бетінше дамуы, ересек жаста – өзінің есейгенін сезіну және тағы басқалары.

Осы түсініктерді пайдалану барысында Д.Б.Эльконин [3] бүкіл балалық шақты 3 үлкен дәуірге бөледі: ерте балалық, балалық, кеш балалық. Әр дәуір 2 кезеңге, әр кезең – фазаға бөлінеді. Әр кезеңге өз негізгі әрекеті тән: сәбилік шақ (0-1жас) – эмоциялық қарым-қатынаста, ерте балалық (1-3 жас) – заттарды пайдалану әрекеттері, мектепке дейінгі балалық (3-7 жас) – сюжетті рөлді ойындар, кіші мектеп жасы (7-10 жас) – оқу әрекеті, жасөспірім жасында (10-15 жас) – қарым-қатынаста болу, ерте жастық (15-17 жас) – кәсіптік білім әрекеті. Бұдан ары осы негізгі әрекеттердің түрі 2 үлкен бөлікке мынадай принциппен бөлінеді: «бала – үлкен қоғамдық тұлға» (эмоциялық қарым-қатынас, сюжетті-рөлді ойын, қарым-қатынастар) және «бала – қоғамдық адам» (заттарды пайдалануы, оқу, кәсіптік білім). Әр бөліктегі даму тұрақты деп сипатталады, ал кезеңнен-кезеңге, дәуірден-дәуірге өту – өтпелі дағдарыс деп сипатталады.

Шетелде Э.Эриксонның [4] (америка психологы) кезеңдерге бөлуі өте танымалдыққа ие болды. Ол біздің өзіндік өсу қиындықтарына қатты көңіл бөледі және ол сыртқы факторларға емес, ішкі факторларға назар аударуды ескертеді, осыдан дамудың екі жолын шығарады – позитивті, негативті. Ол – тек баланы ғана емес, жалпы адам дамуының кезеңдерге бөлінуін түсіндіреді. Психологтың мақалаларының негізі ұқсастықты дамытуда жатыр: адам шешімге келерде қандай жолды таңдайды, ұқсастықтың жаңа жолын таба ма, жоқ әлде оны жоғалта ма? Э.Эриксон өз тұжырымдамасында әр кезеңді айқын бөлмейді, ол әр кезең бірінен соң бірі кезекпен келеді деп есептейді. Оның ойынша, әр кезең, жастың басталуы – ол тек шартты түрдегі ғана нәрсе, жас мөлшері анықталмайды және келесі жас мөлшеріне өткенде бітпейді. Әр сатыдағы дамудың қорытындысын беріп көрейік:

Бірінші саты – сәбилік шақ (0-1-1,5 жас).

Бұл кезеңде – егер сәби жайлы жағдайда дамыса, қоршаған әлемге сенім, үміт қалыптасады, жайсыз жағдайда – сенімсіздіктен, қарым-қатынастан, іс-әрекеттен қашқақтау қалыптасады.

Екінші саты – ерте балалық шақ (1,5-4 жас).

Бала қалыптасады, өзінің жекешілдігін қорғай бастайды. Осы кезде – даралық, ерік-жігер қалыптасады немесе сенімсіздік, ұялшақтық қалыптасады.

Үшінші кезең – балалық шақ (4-6 жас).

 Бұл кезде – ынта немесе өзін кінәлі сезіну, белгілі бір іс-әрекетке бет бұру немесе енжарлық, тежеліс дамиды.

Төртінші кезең – мектеп жасы (6-11 жас).

Балада еңбек сүйгіштік, еңбек құралдарымен жұмыс істеу қалыптаса бастайды немесе селқостық, біліксіздік сезімі, толыққанды емес, өзін сапасыз сезіну қалыптасады.

Бесінші кезең – есейген шақ (11-20 жас).

Тұлғаның алдында өзін сезіну, өмірдегі өз орнын табу мақсаты тұрады. Ұқсастық сезімі белең алады немесе оның жоғалу үрдісі жүреді, осыдан ұялшақтық немесе негативизм қалыптасады.

Алтыншы кезең – жастық шақ (21-25 жас).

Қалыптасқан немесе қалыптаспаған ұқсастық негізінде адам өзінің алдындағы мәселерді шешуге кіріседі.

Жетінші кезең – толығу шағы (25-50-60 жас).

Мақсат – өздігінен даму, шығармашылықпен байланысты мәселелерді шешу. Қорытынды нәтиже – іскерлік пен тоқырау арасындағы қайшылықты жеңіп шығу, оң пайымдауларға, мейірімділікке, жағымпаз пайымдауларға, жеккөрушілікке келу.

Сегізінші кезең – кәрілік шақ (60 жастан жоғары ).

Бұл – ұқсастықтың жаңа формасына жетумен сипатталады, осы кезде тұтастық әмбебаптықтың пайдасына, не болмаса үмітсіздік, жиіркеніштіктің пайдасына таңдау жасалады. Бұдан туындайтын сезім: оң көзқарастың жемісі – ақылдылық, теріс көзқарастың жемісі – өзін де, өзгені де жақтырмаушылық.

Осы айтылғандардан туындайтын мәселе – психологияның ең басты жұмысы және психологиялық дамуды зерттеу болып қала береді.

**2. Психологияда тұлғаның өзін-өзі дамыту**

**мәселесінің алғышарттары**

Отандық психолог Г.А.Цукерманның [5] сөзімен айтқанда: «Өзін-өзі дамыту мәселесі қазіргі педагогикалық санаға иесіне бағынбайтын, бөтелкеден шыққан жын тәрізді және де өзінің жаңа әміршісінің ойын одан әрі дамытып, бұрынғы иесінің тас-талқанын шығарғандай…». Бұл алғы шарттар сол үшін пісіп-жетілген болар. Ескі көзқараспен тұлғаны дамыту мен қалыптастыру – дамуды объективті үрдіс деп қарауға жеткіліксіз болуы мүмкін. Оқыту мен тәрбиелеу процесін жүзеге асыру үшін, белгілі отандық психолог С.Л.Рубенштейннің [6] «Сыртқы себеп – ішкі тәртіп арқылы» деген формуласымен де мүмкін емес болды. Сол себепті, өзін-өзі дамыту идеясы тек психолог пен педагог мамандардың ғана емес, жай адамдардың арасында кеңінен таралған. Соңғы онжылдықта адамның психологиясы мен жеке басына қызығушылығы өскені белгілі. Бұған себеп өте көп. Өзін-өзі дамыту мәселесінің алғышарттарын белгілеп, бірнешеуіне ғана тоқталайық: (тек отандық ғылымға байланысты).

Қоғамымыздың дамуы – психологияға қызығушылықтың өсуіне әсер етті. Тоталитаризм заманы қайырылмасқа кетті. Нағыз демократияға алыс болғанымен, адамдар өздерін еркін сезіне бастады, мақсат-мүдделерін айқындап, оған біртабан жақындады.

Ғылымда адамға субъективті түрде қарау алдыңғы орындарға қойыла бастады. Соңғы кездері баспаларда жеке тұлға психологиясының әр түрлі аспектілеріне және оның қалыптасуына байланысты көптеген қызықты мәліметтер пайда бола бастады. Психолог, педагог, философтарды ең алдымен: «Адам өзін қалай қалыптастырады? Белсенділігін қалай арттырады? Өмірлік мақсатты таңдау немен байланысты? Дамыған қоғамдағы адамға не қымбат?» деген сұрақтар көбірек қызықтырды. Неге тұлға өмірге деген дұрыс көзқарасын жоғалтып, нашақорлық пен ішімдікті таңдайды. Енді, бірінші оң көзқараста бастаған нотамызға қайта оралайық. Ол бізді жеткілікті түрде жігерлендіріп, үміт пен сенімділік берді: «Адам өзінің өмірлік іс-әрекетінің субъектісі, өз өмірбаянының, өз тағдырының авторы». Бұл дәлелді сезіну – психологияда үлкен өзгерістер жасады, бірқатар ерекше ізденістер туындады, іс жүзінде көрсетуге тікелей жол ашты. Еш нәрсе жоқтан пайда болмайды. Біздің атақты психологтарымыздың жаңа көзқарасқа байланысты бұрыннан дайындаған істері жеткілікті болатын. Субъективтілік идеясын С.Л.Рубинштейн, Б.Г.Ананьев [7], А.Н.Леонтьев және тағы басқалары қарастырған. Бұл идеяның негіздері қарапайым: егер адам белсенділік көрсетсе, өмірлік мақсаттарын айқындап, жоспарларын жүзеге асыруына мүмкіндігі мол. Л.С.Выготский 1926жылы жазылған педагогикалық психологиясында мынаны атап көрсеткен: адамды тәрбиелеуге болмайды, ол – өзін-өзі тәрбиелейді, ал айналасындағылар, оған тек жеке тұлға ретінде қалыптасуына қажетті материал береді.

Г.Олпорт [8], А.Маслоу [9], К.Роджерс [10] сияқты психолог-гуманистердің пікірінше, адам – өзінің өмір жолын, рухани дамуын өзі қалыптастыратын біртұтас, ерекше тұлға. Адамгершілік психологиясы адамзаттың санасына енген. Тұлға өзін-өзі қалыптастырады, ал араласу оны дамытпайды, керісінше, тоқтатады. Адам – белгілі бір мөлшердегі жауапкершілікті өзіне жүктеп, өзінің жан-жақты дамуына жағдай жасап, тығырықтан шығатын жолды тауып, өмірінің мақсат-мүддесін анықтай білуі керек. Бұны күшпен көндіру немесе әдейілеп ұйымдастыру мүмкін емес, сол себепті, өзін-өзі дамытуға мүмкіншілік жасап, жеке тұлғаға процесс кезінде көмек көрсетіп, бұрын жақсы нәтиже берсе де, қалыптасқан жолды әдейілеп таңуға болмайды.

Адамның ішкі жан-дүниесін зерттеуде маңызды рөл атқарған, отандық психологияның негізін қалыптастырған психологтар И.С.Кон [11], В.В.Столин [12],А.Г.Спиркин [13], Б.Г.Ананьев, И.И.Чеснокова [14]және тағы басқалардың жұмыстары болды. Субъективті шындықтың құрылымы мен дамуын зерттеген В.И.Слободчиков пен Е.И.Исаевтің [15] және адамның ішкі жан-дүниесін, уақытын, ішкі диалогты зертеген Т.Н.Березинаның[16] жұмыстарынан «Мен» тұжырымдамасының айнасын көреміз (бұл термин шет ел психологиясында көп қолданылады).

Практикалық психология аймағындағы жетістіктерді атап өтсек, білім беру саласында бұл талқыға салынып және тәжірибеде жүзеге асқан (Г.Бардиер, И.Ромазан, Т.Чередникова [17],М.Р.Битянова [18],Т.И.Чиркованың [19], жұмыстары). Дамыту – бұл үлкен адамның қатысуымен оқу-тәрбие жұмыстарына, өзін-өзі дамыту процесіне жағдай жасап, барлық субъектілердің қатысуымен дамыту.

**3. Өзін-өзі дамытудың мәні мен негізгі сипаттары**

Өзін-өзі дамытудың не екенін анықтап көрейік. Отандық психологияда бірінші анықтама беріп және оның ерекше белгілерін дәлелдеген В.И.Слободчиков пен Е.И.Исаев: «Өзін өзі дамыту – адамның өз өмірінің субъектісі болуға қабілеттілігі, өмірлік іс-әрекетін қайта құрастыра алуы» деген.

Өзін-өзі дамытудың белгілері қандай?

Ең алдымен мынаған көңіл бөлу керек, өзін-өзі дамытуды талдау үшін, өмірлік іс-әрекет деген жалпы түсінікті адамның іс әрекеті мен мінезінің негізгі нысанасы етіп алу керек. Өмірлік іс-әрекеттің құрамына – өзін-өзі дамыту үрдісін жүзеге асыру да кіреді. Сол себепті, адам ерте 3 жас шамасында өзінің «Менін» көрсетіп, өмірлік іс-әрекетінің субъектісі болып, мақсат қоя бастайды және өз қалауына бағынып, басқалардан талап етуге талпына бастайды. Бірақ зерттеушілер, әсіресе Г.А.Цукерманның зерттеулерінде: «Баланың тек жасөспірім шағында санасында өзгерістер болып, өзін-өзі дамытудың субъектісі болады, өзін ересек сезініп, есею үрдісі жүреді» дейді. Бірақ, өзін дамытудың субъектісі – тек адам қашан өзіне саналы түрде мақсат қойып, өзінің жетілуіне, өзін көрсетуіне немесе өз қалауын түсініп, болашақта нені бағындырғысы келетінін айқындағанда ғана бола алады.

Өзін-өзі дамытудың басқа сипаттамасы – тұлғаның белсенділігі, әлеуметтік белсенділік немесе әлеуметтік әсерленгіштік болуы мүмкін. Әлеуметтік белсенділікті талдау бірлігі – бастамшылық пен орындаушылықтың бірігуі болып саналады. Әлеуметтік әсерленгіштік әлеуметтік қызба түрінде немесе енжарлық түрінде көрінеді, бірақ екі жағдайда да адамды өмірлік іс-әрекеттің субъектісі ретінде көрсетпейді. Әлеуметтік белсенділік – өзінің дамуында бірқатар деңгейлерден өтеді. Мектепке дейінгі және бастауыш мектепке негізінен мөлшерлі деңгей тән, онда бала тек қайталайды, ересектерден көргенін меңгеріп, оны өзінің бастамаларында қолданады. Мөлшерлі жеке деңгей – жасөспірімдер мен бозбалаларға тән.

Бұл жерде, берілген қалыптан шығып, өзінің жасаған іс-әрекетіне қатысы көрінеді. Жеке-нәтижелі және нәтижелі-шығармашылық деңгей деген – ересек адамдарға тән, адам өзінің іс- әрекетімен қоғамға, әлеуметтік ортаға елеулі пайда әкеледі. Мысалы, жаңалық ойлап шығарады немесе ескіні жаңартады.

Мөлшерлі деңгей – бұл қайта жаңғырту деңгейі екені түсінікті, ал мөлшерлі тұлға деңгейі – өзін жеке тұлғаға ретінде толық көрсетуге мүмкіншілік береді. Сол себепті, жасөспірім кезінде бала өзінің тек өмірлік іс-әрекетінің субъектісі болып қана қоймай, өзін әрі қарай дамытуына да мүмкіншілігі бар. Алайда, жасөспірім шақта, өзін-өзі тәрбиелеуде белгілі бір ерекшеліктер мен қасиеттерді қалыптастырса, онда бозбала кезде тұлғаны толығымен қайта өзгертуге тура келеді. Әлеуметтік белсенділіктің ажырамас белгісі – сезімталдық пен дербестілік болып табылады, олар жеке тұлға ұстанымын өзін-өзі дамытудың субъектісі ретінде нығайтады.

Әлеуметтілік белсенділікке қабілеттілік біртіндеп жеке таңдау жасауына әсер етіп, осы беталысты субъективті еркіндікке қарай дамытады. Бұл еркіндік көптеген баламалардың ішінен дұрыс таңдау жасап, сол баламаларды құрастыруына жағдай жасайды. Жеке тұлғаның өзінің дамуына жағдай жасауы – бұл жеке тұлғаның өзінің өмірлік іс- қимылдары мен өмірбаянының авторы екендігінің белгісі. Адам өзі таңдау жасағанда жауапкершілікті мойнына алып, басқалардың алдында ғана емес, өз ар-ұятының алдында да жауап беруге үйренеді.

Сонымен, өзіндік өсудің маңызды сипаттамасы – өзіндік сана-сезімнің өсуі, өзін-өзі тану қабілетінің деңгейі. Өзін-өзі тану қабілеті – өзінің механизмдері мен (идентификация

, рефлексия) өркендеген деңгейі жүйелі түрде жеке тұлғаның қалыптасуына, болашағын анықтауына, өзіндік сана-сезімінің өсуінің құралдары мен әдістеріне ұласады.

**4. Өзіндік өсу, адамның ішкі жан-дүниесінің**

**қалыптасуы мен өмірлік жолы**

Адамның ішкі жан-дүниесін талдап-түсінбейінше, оның ерекшеліктерін, өзіндік сана-сезімінің өсу заңдылықтарын түсіне алу мүмкін емес. Себебі ол адамның ішкі жан-дүниесінің күрделі бір жұмыстарының түрі.

Адамның ішкі жан-дүниесі немесе субъективті шынайылық – бұл тек жеке адамның басындағы психологиялық іс-әрекеттің ішкі мағынасы. Сондықтан, әр жеке тұлғаның ішкі жан-дүниесінің өзіне тән ерекшеліктері бар. Әр адам өзін қоршаған ортаны сезініп, өзін-өзі тануы арқылы ішкі жан-дүниесін түсінуге тырысады, және өз өмірін жасауға, оған өзіне тән жолдармен сол түсінігі арқылы жетеді. Ішкі жан-дүние өз өзінен пайда болмайды, ол сыртқы қоршаған дүниенің бір өзіне тән формасындағы кескіні, өзінің белгілі уақыты бар, өзінің мәні бар.

Ішкі жан-дүние – сыртқы қоршаған дүниенің өзіне тән түріндегі кескіні. Кейбір діни, философиялық тұжырымдарда «Адамға ішкі жан-дүние ол бастан беріледі, өмір барысында ол тек оны ашып, таниды» деп жазады.

Ал неғұрлым материалистік негізде зерттейтін адамдар «Ішкі жан дүние пайда болады және адамның өсу әлеміне қарай қоршаған ортаны қабылдап, игеруіне байланысты ол белсенділене береді» деп жазады.

Адамды адам етіп тұрған – оның миы, ол есті дамытып, сыртқы қоршаған әлемді ерекше кескіндеп тұрады. Психологияда мынадай тәжірибелер де болған: шимпанзенің баласын сәбиді тәрбиелегендей тәрбиелегенде де, ол адам сияқты болмаған, оның миында әуел бастан сөйлеуді, жалпы ойлауды қалыптастыратын қасиет жоқ, жалпы түйсік жоқ.

Сондықтан, адам миының болуы – оның дамуының негізгі алғышарты. Бірақ, мынадай жағдайды алып қарайық: жаңа туылған бала, басында миы бола тұра, көрмесе, құлағы естімесе, ештеңе сезінбесе, мүмкін, ол біраз уақыт ағза ретінде өмір сүрер, бірақ ол ешқашан ішкі жан дүниесі бар тұлға болып қалыптаспайды.

Екінші бір жағдайды қарастырайық: бала барлық сезім мүшелерімен туылған, бірақ, адамдар арасында тәрбиеленбеген, бұл жағдайда да ол бала өзіндік ерекшелігі бар, ішкі жан-дүниесі бар жеке тұлға бола алмайды.

Осы келтірген мысалдардан түйіндейтін нәрсе: адамның ішкі жан-дүниесі әуел бастан берілмейді, ол сыртқы қоршаған әлемді тану арқылы пайда болады. Осы қабылдаудан «әлем бейнесі» туындайды (отандық психолог А.Н.Леонтьев [20] осылай деп жазған). Бірақ, бұл бейне сыртқы қоршаған әлемнің жай ғана көшірмесі болып табылмайды, ол әуел бастан дара, субъективті, себебі әр адам қабылдаған болмысты өзінше құрастырады, өзінше бейнелер жүйесін жасайды, оның өзіндік уайымы, сезінуі, әр нәрсені өзінше қабылдап, көруі болады. Осының барлығы – сыртқы қоршаған әлемдегі өз белсенділігінің арқасында сол ортаға бейімделуі, оны өзгертуі, өзін жеке тұлға ретінде көрсетуі арқылы іске асады. Осылай дей келе, сыртқы орта мен ішкі жан-дүние бір-бірімен өте тығыз байланысты және бір-біріне тәуелді деген қорытындыға келеміз.

**Ішкі жан-дүниенің кеңістікті-уақытты құрылымы**

Егер ішкі жан-дүние бар болса, ол – сыртқы қоршаған әлем сияқты, оның да ішкі кеңістігі мен ішкі субъективті уақыты бар. Бұны дәйекті психологтар толық дәлелдеген.

Мысалға, отандық психолог Т.Н.Березинаның адамның ішкі жан дүниесін зерттеудегі қызықты тәжірибелерінің қорытындысына көңіл бөліп көрейік.

Т.Н. Березинаның ойынша, ішкі кеңістікті жалпы алғанда – психологияның күнелту формасының түрі, ал тар мағынада алғанда – ішкі бейнелердің күнелту формасы. Бұл бейнелерсіз ішкі жан-дүние болмайды, ал бұл бейнелер – ішкі жан-дүниесіз тіршілік ете алмайды. Бейнелер субъективті болмыстың түрлері болып келеді және ол жеке тұлғаның қажеттілігі мен себептерін құруына ықпал ету нәтижесінде өзгеше бір түрге енетін адамның ішкі дүниесін туғызады. Олар өздері адам психикасында ақпараттық, эмоциялық, реттеуіш рөл атқарады. Эксперимент қорытындысында бұл бейнелер ішкі кеңістікте әр түрлі орналасатыны, әр адамда әр түрлі жойылатыны көрінді: солда, оңда, артта, жоғарыда, төменде, адамның сыртына шығуы да мүмкін, жақындауы, алыстауы да мүмкін, нысандары, түстері әр түрлі болуы мүмкін, уақыт осінде орналасуы мүмкін: өткенде, осы кезеңде немесе болашақта.

Мысал: өздеріңізге кішкентай тәжірибе жасаңыздар: бірінші рет 1 сыныпқа кетіп бара жатқаныңызды елестетіңіз. Қандай бейне пайда болды? Оның түрі мен түсі қандай? Ол қай жерде орналасқан: жоғарыда ма, төменде ме, оң жақта ма, сол жақта ма т.б.

Сіз бейненің ішіндесіз бе, әлде сыртындасыз ба? Осыларды жасап, сұрақтарға жауап берсеңіз, сіздерге бейненің не екені, оның ішкі кеңістіктің қай жерінде орналасқаны түсінікті болады. Субъективті уақытқа байланысты да көптеген қызықты мәліметтер алынған. Біріншіден, бұндай уақыт бары дәлелденген. Екіншіден, ішкі уақытты тездету немесе баяулату, оның қайтарылуы, болашақтан немесе өткеннен ақпарат алуы, қатарлас уақыттардың өмір сүруі т.б. дәйектері анықталған.

Мысалы, субъективті уақытты тездету – баяулату дәйегін қарастырайық. Егер біз бір қызықты іспен шұғылданып жатсақ, уақыт өте тез, байқаусыз өте шығады, біз үшін уақыт тоқтап қалғандай сезіледі. Керісінше, егер біз көп уақыт ештеңемен айналыспасақ, күтсек ( поезд уақытын т.б.) – онда уақыт өте жай өтеді, былай қарасақ, уақыт тоқтап қалғандай болады, бірақ табиғатта тоқтау басқадай. Арада бірнеше апта немесе ай өткенде, біздің тез өте шыққан уақытымыз қызықты оқиғаларға толы болғандықтан, ұзақ болғандай сезіледі, ал ештеңе істемеген уақытымыз бір сәтте өткендей сезіледі. Субъективті уақыттың өтуінің жас мөлшерінің өзгеруіне әсері белгілі. Бір адам іштей тез өмір сүреді, сондықтан ол өзін өз жасынан әлдеқайда үлкен сезінеді, ал басқа бір адам – іштей жай өмір сүреді, ал, ол, ақыл тоқтатқан жаста да өзінің болашағы алда, өмірді енді бастағандай сезінеді, бәріне үлгеретіндей сезінеді. Біз уақыттың тосын жайттарымен де кездесеміз. Мысалға, бір жерде бір адамдармен бірінші рет кездесіп, көріп тұрсақ та, ол жер мен адамдар бізге әбден таныс болып көрінуі мүмкін және керісінше, өте таныс жер бізге қызықты болып, бірінші рет көргендей әсер қалдырады, оны біз қызығушылықпен қайта зерттей бастаймыз.

**Ішкі жан-дүниенің мәні, мазмұны**

Сонымен, ішкі жан дүниенің – өз кеңістігі, субъективті ішкі уақыты бар. Бұл кеңістік пен уақытта кім «өмір сүреді?» Әрине, біз өзіміз, біздің жеке тұлғамыз. Сонда біздің әлеміміздің мәні – біздің саналы және санасыз біртұтас психикамыз болып табылады. Бұл мәнді топтастыру өте қиын, себебі оны әр адам жеке өз санасымен, ішкі түйсігі таниды. Сонымен қатар, психологияда кейбір негізгі құрылымдық элементтерді анықтау әрекеттері байқалып жүр. Тағы да Т.Н.Березинаның теориялық-тәжірибелік зерттеуіне көз жүгіртейік. Автор айтады: бір жағынан алып қарасақ, ішкі жан-дүние – субъективті, оған біздің ойларымыз, сезімдеріміз, уайымымыз, тәтті қиялдарымыз, түстеріміз т.б. жатады, екінші жағынан – әлеуметтік, себебі онда басқа адамдардың бейнесінің қимыл-іс әрекеттері бар. Адамның ішкі жан-дүниесі немесе басқаша айтқанда оның ойлары, қиялы, түстері сезімдік-бейнелі түрде болады, немесе ішкі сөйлеу түріндегі ойлар бейнесінде, не осы екеуінің біріккен түрінде болады. Олар монолог немесе диалогпен беріледі, монолог – өз-өзіңмен әңгімелесесің, басқа бір адамға өзің туралы, не болып жатқанын, өз ойларыңды айтасың, күрделі диалогпен жеткізуге де болады, бұл – өзіндік «Мен» басқа адамның көзімен көрініп, өзіңнің алдыңа басқа адамды қойып, өз ойларыңды екіге бөліп, бірі – басқаның көзімен, екіншісі – өзің болып әңгімелесу. Біздің ішкі өмірімізді сипаттайтын, кеңінен тараған, біздің психикамыз 7 түрлі болады.

1. «Өзіндік «Мен» – адамның өзі туралы осы шақтағы ойы, бұл жағдайдың ерекшелігі – монологты ойлау, өз-өзімен сөйлескенде «Мен» есімдігі көп қолданылады.

2. «Басқа біреу туралы ойлау» – бұл жағдайдың ерекшелігі – диалог және «Сен» деген есімдік көп қолданылады. Бұл жағдайда өзін-өзі қолдау көбірек болады, бірақ арасында өзіне сын көзбен қарау да орын алуы мүмкін.

3. «Қиялдағы бейненің шын мәнінде болмауы» – бір нәрселер абстракты түрде ғана, тек өзіне ғана тіршілік етеді. Субъект тек өзіне ғана көңіл бөліп, өз жетістіктерін ғана көреді, кемшіліктерін қабылдамайды.

4. «Болашақты жоспарлау» – бұл адамның болашағын жоспарлау, өзінің алдағы тіршілігін ойлау, өзіне мақсаттар қою, келелі мәселелерді шешуге ұмтылу.

5. «Кедергіге қадалу» – адам кедергілерге, қиындықтарға көзін қадап, өзінің жалғыздығын сезінеді, («ешкімге керексіз»), қиын жағдайдан шығу мүмкіндіктерінен қашқақтайды.

6. «Қоршаған ортаны сезіммен қабылдау» – барлық бейнелер өте жарық, айқын, ойлар ашық жеткізіледі (ойлар дыбысталады).

7. «Қиял» – барлық мақсат іске асырылатындай көрінетін шығармашылық қалып, бұл кезде кедергілер түкке тұрғысыз деп есептеледі (тығырыққа тірелетін жағдай деген жоқ, әр кезде оның жолы табылады). Адам өзін барлық нәрсе қолынан келетін, мықты сезінеді.

**5. Субъективті болмыстың дамуы**

Бұл бөлімнің басында біз дамуды объективтік жағынан қарадық. Өзіндік қалыптасу мәселесі тұрғысынан қарағанда, кезеңдер мүмкіндіктері объективті мәселе деп қаралмайды, тек «іштен» ішкі жан-дүниенің қалыптасуы немесе субъективті болмыс деп, субъектінің өзіндік өмір сүру қабілетінің қалыптасуы деп қаралады, және ол әлеуметтік ортамен тығыз байланыста қалыптасады. Қазіргі психологияда В.И.Слободчиков [21] құрастырған кезеңдер бар. Соған тоқталып көрейік.

«Тұрмыстық жалпылық» және «өзіндік болмыс» бастапқы түсінікке жатады. «Тұрмыстық жалпылық» – адамның басқа адамдармен байланысының түрі, мұнсыз өзіндік болмыстың дамуы мүмкін емес. Бастапқыда анасымен, содан соң жақын адамдарымен, біртіндеп басқа адамдармен байланыс қалыптаса береді. «Өзіндік болмыс» – жалпыламалықтан шығу, өз ерекшелігі бар, жаңа нәрсе жасай алатын, өздігінен әрекет ететін адам ретінде таныту. Одан әрі туылу кризисі, даму кризисі шығады. Автор адам бірнеше рет туылады деп есептеген. Әрине, биологиялық туылу мен биологиялық өлім бір рет болады, алайда адамның жеке тұлға ретінде туылуы бірнеше рет болады. Бұл адамның жеке өмірінің режимі мүлдем өзгергенде, жаңа жалпылыққа өткенде жүзеге асады. Ал даму дағдарысы жеке іс-әрекетпен біріккен іс-әрекеттің арасында жік пайда болғанда, адам кім немесе не болғысы келетіні, оның мүмкіндіктері арасында қарама-қайшылық туындаған кезде көрінеді: «Мен сен сияқты болғым келеді, бірақ бола алмаймын».

Туылу дағдарысы – оның дамуын қабылдау және игеру кезеңдерінен тұрады.

Қабылдау стадиясы – адам бір-бірін жаңа жағдайларда қабылдауы. Игеру кезеңінде адам қарым-қатынасты өз бетінше, өзінің басшылығымен құру қабілетін көрсетеді. Осылардан субъективтілік бес сатысы шығады: тірілту, жандану, жекешелік, ерекшелік, әмбебаптық.

Кезеңдендіру сұлбасы 1 кестеде көрсетілген.

**Субъективті болмыстың интегралды периодизациясы**

**(В.И.Слободчиков бойынша)**

|  |  |  |
| --- | --- | --- |
| Субъективтілік сатысы | Тұрмыстың жалпыламалық қалыптасу кезеңі | Жеке болмыстың қалыптасу кезеңі |
| Туылу дағдарысы | Қабылдау кезеңі | Даму дағдарысы | Игеру дағдарысы |
| Жандану | Туу дағдарысы 0-2 ай+,- апта | Нәресте кезең0,4-3,5 ай | Нәрестелік дағдарыс3,5-7ай | Сәбилік шақ 6-12 ай |
| Рухтану | Сәбилік дағдарыс11-18 ай | Ерте балалық 1,5-3 жас | Ерте балалық дағдарысы 2,5-3,5 жас | Мектепке дейінгі кезең 3-6,5 жас |
| Жекелік | Балалық шақ дағдарысы 5,5-7,5 жас | Есею6,5-11,5 жас | Есею дағдарысы 11-14 жас | Жас өспірімдік шақ13-18 жас |
| Даралану (ерекшелену) | Жас өспірімдік кезеңнің дағдарысы 17-241 жас | Жастық шақ 19-28 жас | Жастық шақ дағдарысы27-33 жас | Сақалық (үлкейген жас)32-42 жас |
| Әмбебаптану | Сақалықтың (үлкейгендіктің)дағдарысы39-45 жас | Толысқан шақ44-60 жас | Толысқан шақтың дағдарысы 55-65 жас | Кәрілік62 жастан ары |

Мына сатылардың мазмұнына қысқаша талдау жасайық.

**Бірінші сатыда** **– жандану**. Баланың туған анасымен немесе анасының орнындағы адаммен тіл табыса бастауы. Бұл сатының даму субъектісі мынау болып табылады, бала өзінің денесін меңгеріп, психосоматикалық ерекшелігін байқап, жалпы отбасылық өмірдің уақытша – кеңістік қоғамына өзін «қосуы». Бұл сатының өзіндік пайдасы – адамзат денесінің түпкілікті жинақтау, оның сенсорда жандануы, қозғалыстық, тіл табысу, іс-әрекеттік өлшеммен қалыптасуы.

**Екінші сатыда** **– рухтану**. Бала жақын ересек адаммен жанама түрдегі қарым-қатынасты меңгеріп, еліктеу қимыл-қозғалыстарын жанындағы серіктесімен және суреттеу ойынын қиялындағы серіктесімен жүзеге асырады. Дамудың жаңа сатысында екі негізгі оқиға тұр: тура жүру мен сөйлеу. Бұл – өзін-өзі анықтаудың ішкі және сыртқы кеңістіктегі субъективтілігінің алғашқы тәсілі сияқты. Бұл саты – мәдениеттілік қасиеттермен қабілеттерді бойына сіңіріп, бала бірінші рет өзін жеке тұлға ретінде ашып («Мен өзім»), талғам-тілектерінің субъектісі екенін сезінеді.

**Үшінші сатыда** **– тұлғалану**. Өсіп келе жатқан адамның серіктесі – әлеуметтік ересектер, мұғалімдер, тәлімгерлер, мастерлер және т.б. болып табылады. Олармен бірге жасөспірім ережелерді меңгереді, әр түрлі түсініктерді, барлық саладағы әлеуметтік-мәдени орта болмысының іс-әрекет қағидаларын, ғылымды, өнерді, дінді, құқықты, моральді т.б. бірге меңгереді.

Тек осы сатыда адам бірінші рет өзінің өмірбаянының авторы ретінде сезінеді, өз болашағына жауапкершілікті жеке түсінеді. Бұл сатыдағы жеке тұлғаның шарықтау шегі – өзін-өзі дамытуға қабілеттілігін көрсету, бірақ оны жүзеге асыру мүмкіншілігі өте аз, себебі адам ол кезде ішкі еркіндікке жетпейді, ересек болуға ұмтылғанымен, оларға тәуелділіктен құтыла алмайды.

**Төртінші сатыда** **– даралану.** Жас адамның келбеті адамзат болып табылады (в определенных пределах), қоғамдық құндылық жүйесімен жанамаласып, онымен іс-қимыл әрекетіне түседі. Айналасындағы адамдардың баға беруінен оқшауланып, өзінің жеке тұлғасына деген жауапкершілігі арта түседі, кейде тұлғаның қалауынсыз болады.

**Соңғы, бесінші саты.** Әмбебаптану – жеке тұлғалық аядан шығып, «өзінікі сияқты» адам құндылығынан жоғары кеңістікке кіруі. Оның әмбебаптылықты қалыптастырудағы серіктесі Құдай – адамзат болып табылады.

Жалпы субъективті шындықтың өсу кезеңінің ерекшеліктері осындай. В.И.Слободчиковтың қорытындысынан, өзін-өзі дамыту үрдісі – адам болмысының мәндес формасы сияқты өмірімен басталып, ішінде қарқындап отырады. Бірақ адам көп жылдар бойы оны дамытып, бағыт беріп отыратын процестің субъектісі болмауы да мүмкін. Бұл рөлді көптеген жылдар бойы және жиі-жиі жеке тұлға емес, өзі өмір сүретін, тығыз байланыстағы әлеуметтік орта алуы мүмкін.

Автор түйіндемесінде мынаны түсіндіреді: неге біз ішкі әлем құрылымымен оның даму сатыларына көп көңіл бөлдік. Себебі, өзін-өзі дамыту – іштен болатын үрдіс және жеке адамға ғана қатысты, сонымен қатар, бұл басқа адамдармен бірге жүзеге асатын объективті үрдіс. Өзін-өзі дамыту – объективті үрдіс ретінде өмір бойы жүзеге асады. Адам өзін-өзі дамытуда бастаманы өз қолына ала ма, оның толық субъектісі бола ма деген сұрақ туындайды. Көрсетілген кезеңдермен келіссек, бұл жанға жайлы тұлғаландыру сатысында жүзеге асады. Алдыңғы екі жандану мен рухтануу сатысында дайындық жұмыстары жүреді, бала белсенділік көрсетіп және белгілі бір нәтижеге жетіп, көп жағдайда аңғармай, өзінің жеке тұлғасын қалыптастырады. Жалпы қалыптасқан үлгіге еліктей отырып, өзіне-өзі сенімді болады, істеген ісіне жауап беруге үйренеді, жеке тұлға екенін көрсетеді.

Өзін-өзі дамытудың бірлігі, «кірпіші» не болды екен? Бұл бірлік – жеке тұлғаны қалыптастырудың актісі болып табылады. Өзін қалыптастыру – бұл адам өміріне теңбе-тең, әрекет арқылы нақты бір жағдайда жүзеге асатын үрдіс Бұл үрдіс өте күрделі, жалпы жоспар бойынша оның мәні мынада. Адам өзін болжау механизмі есебінде шынайы «Мен» үлгісін құруына қабілеті бар немесе жақын болашағына нақты жоба жасай алады. Бұл «Мен» моделі – шынайы «Менге» айналады. Біз бұл механизмді суреттемесек те болады. Тек мынаны атап өтеміз, бәрібір адам өз қалауын табады, өзін-өзі қалыптастыруда өз стратегиясын айқындайды. Тұлға енді жаңа деңгейде қалыптасады. Сол себепті, тұлға әрқашан қозғалыста, өзін-өзі дамыту процесінде болады.

В.И.Слободчиковтың кезеңдеуін пайдалана отырып, даму бағытын әр деңгейге бөле аламыз. Мысалы, тірілу деңгейінде үлкен адамның міндеті – бала мен ересек адамның арасындағы эмоциялық алшақтықты жасыруды жүзеге асыру үшін, үлкен адам пайдаланатын затты кіргізіп, немесе сол затқа ұқсас баланың ойыншығын не басқа да заттарды пайдалана отырып көңіл-күйіне әсер ету. Ал бала өз кезегінде белсенділік көрсетіп, осы бағытта дамуын әрі қарай жалғастырады. Бірақ соңында бала ойынға жаңа затты кіргізуін талап етеді. Нәтижесі – бірлікті бұзу, «бала-ересек», жаңа бірліктің пайда болуы – «бала – бірігіп іс-әрекет жасаудың құралы – ересек». Жандану деңгейінде ересек адам баланың өз өзіне сенімді болуын қалыптастыруда үлгі көрсетеді («Мен – өзім», «Мен – үлкенмін», «Мен – әкеме ұқсаймын»). Бала өзінің тұлғасын ойын кезінде, қарапайым іс-қимыл әрекеті кезінде қалыптастырады. Нәтижесінде қиялындағы ересек адамға еліктеуін азайтады. Жасөспірімнің міндеті – өзін қалыптастыруда бастама көрсету, ал олар әлеуметтік және жеке сұрақтарға бірге жауап беруді талап етеді. Нәтижесінде тәуелділік қатынас бүлінеді, тепе-теңдік қарым-қатынас басталуы мүмкін.

Осылайша, өзін-өзі дамытудың әр кезеңінде нақты әрекеттер арқылы тұлғаны құру – жас ерекшелігіне байланысты мәселелерді шешуге мүмкіншілік береді, өзін-өзі дамытудың толық және тәуелсіз субъектісі болуына, өмірі мен тағдырына байланысты мәселелерді шешуге қалыптасқан жағдайлар қаншалықты мүмкіндік береді. Бұл айтылғандардың барлығы адамның өмір жолы мәтінінде өзін-өзі дамыту мәселесіне талдау жасау мүмкіншілігін береді.

**6. Өзін-өзі дамыту және жеке тұлғаның өмірлік жолы**

Қазіргі заманғы психологияда өмірлік жол деген түсінік кеңінен қолданылады. Өмірлік жол – бұл іс-әрекет субъектісі ретінде жеке адамның өмір тарихы, ол нақты кеңістік пен уақыт айналасында дамып және субъектінің өзі арқылы өмірлік жағдайларда анықталады. Өмірлік жолдың ерекшелігі көптеген факторлармен анықталады: жынысымен, жас ерекшелігімен, білімімен, өзі өмір сүретін ортамен, тарихи жағдайлардағы өмір салтымен, психологиялық ерекшеліктерімен және т.б.

Өмірлік жолдың психологиялық талдау бірлігі өмірбаян оқиғалары болып табылады: мінезді қайта құру, бағытты, жеке тұлғаны дамытуды өзгерту. Оқиға кездейсоқ және заңды түрде де болуы мүмкін. Егер бізден біреу өміріңізге қатты өзгеріс енгізген, өзіңізді мүлдем басқа адам ретінде сезіндірген оқиғаны айта аласыз ба деп сұраса, әрине, иә деп жауап береміз. Оған жақсы бір адам немесе оқыған кітап, жұмыс т.б. әсер етуі мүмкін. Біз атап өткеніміздей, көп оқиғалар кездейсоқ болады, бірақ саналы түрде мақсат қойып, серіктес тауып, ол қарым-қатынастың қиындығы мен пайдасын көреміз немесе қиыншылығынан айналып өтеміз. Оқиға дегеніміз не? Бұл сұраққа толық анықтама берген белгілі отандық психолог С.Л.Рубинштейн [22].Өмірдегі оқиғалар – индивидтің өмір жолындағы түйінді сәттері мен айналма кезеңдерін, ұзақ немесе азырақ мерзім ішінде сол не басқа шешімдердің қабылдануын, өмірлік іс-әрекеттің болашағын анықтайды. Қазіргі заман психологиясында оқиғаның жіктемесін жасауға әрекеттеніп жатыр. Сонымен, отандық психолог Н.А.Логинова [23]: айналадағы оқиғалар, қоршаған ортадағы адамның мінез-құлқы, жеке өмірндегі оқиғалар деп бөледі.

Айналадағы оқиғалар көбінесе тұлғаға емес, әр түрлі сыртқы күштердің адам тағдырына әсер етуіне байланысты. Оған мыналарды кіргізуге болады: соғыс, әр түрлі апат жағдайлар, нәрестенің өмірге келуі, жақын адамның өмірден өтуі, басқа қызметке ауысуы. Нақты бір адамның өміріне, іс-әрекетіне қатысы бар адамдар оның дамуына себеп болады, ал, кей жағдайларда әр түрлі оқиғалар әсер етеді. Атап өту керек, айналадағы оқиғалар адам өміріне өзгеріс енгізеді, бірақ нақты бір нәрсе әсер етпеуі мүмкін.

Осы және басқа да оқиғалардың құндылығы жеке тұлғаның осы оқиғаға қалай қарайтынымен және де оқиғаның маңызы адамның осы сәттегі сыртқы күшке бағыныштылығымен немесе оның өз жеке пікірін қорғауымен анықталады.

Мысалға, адамды кінәсіз айыптады делік, сонда ол осы айыпқа мойын ұсынуы да мүмкін немесе өзінің кінәсіздігін, дұрыстығын дәлелдеуі де мүмкін.

Адамның қоршаған ортада болып жатқан оқиғадағы өзін ұстауы немесе іс-әрекеті айналасындағы өмірлік жағдай деп аталады, сонымен қатар субъектің өміршілдігінің өркендеу жағдайын қайта жасайды. Адамдар көптеген әрекеттер жасайды, бірақ соның кейбіреуі ғана жаңа мүмкіндіктер тудыратын (барлығы бірдей жағымды емес) оқиға бола алады. Іс-әрекет әр түрлі болып келеді: азаматтық, еңбек, өнегелік, өзін-өзі өзгерту және өзін қалыптастыру барысындағы іс-әрекеттер. Мысалы, кейбір адамдар үшін темекі шегуді тастау – үлкен ерлік, кейбіреулер үшін дұшпанымен достасу – үлкен ерлік.

Ішкі өмірдегі оқиғалар адамның ішкі жан-дүниесіне жатады, ол өзін-өзі жақсы бағалауды тудырады.

Ішкі өмірде ең басты не? Бұл – өзіндік қалыптасу, біздің сыртқы өміріміздегі болып жатқан оқиғаларға қарап бағалайын өздігінен даму.

Өмірде табысқа жету – өздігінен дамуда табысқа жету деген сөз. Ішкі өмірдегі оқиғаларға мынаны жатқызуға болады: адамның жаңа талпыныстары, жаңа ойлары, өз жеке тұлғаңның жаңа қырларын ашу, өзіңнен жаңа қасиеттер табу және керісінше өзіңнен жиіркенетін қылықты табу т.б.. Осы үш бөлік бір-бірімен өте тығыз байланысты топ құрайды және адамның өміріне өзгеше ерекшелік, бір адам бір адамды қайталамайтын жекешілдік беріп тұрады. Осы арқылы біз әр адам өзіндік тұлға, әр адам өз өмірінің авторы деп сенімді түрде айта аламыз. Өздігінен даму мен өмірлік жол бір-бірімен тығыз байланысты. Бұлардың ортақ және өзіне тән ерекшеліктері бар.

**Біріншіден,** өмірлік жол мен өздігінен даму өте дара, өзіндік құбылыс, осы даралық әр адам қайталанбас тұлға екенін айқын дәлелдейді.

**Екіншіден,** ерекшелікке, даралыққа қарамастан, өмірлік жол мен өздігінен даму әрбір адамға жалпы беріледі. Адам жеке тұлғасынсыз, оның өркендеуінсіз өмір сүре алмайды.

**Үшіншіден,** уақыт бәріне бірдей беріледі, туылған кезден бастап өздігінен даму басталып, өле-өлгенше созылады. Айырмашылығы, өмірдің бір мөлшерлі уақытында ма әлде бүкіл өмір бойы ма, әркімде әр түрлі жүзеге асады. Өмірдің әр кезеңінде өздігінен даму қарқындылығы өмір жолын өзгертеді, кей жағдайда, өмірдегі оқиғалар оның өсуін қарқындатады, баяулатады немесе мүлдем кереғар әсер етеді. Көп нәрсе адам қаншалықты, қанша уақытта өз өмірінің иесі, өзіндік дамуының негізгі себебі екенін түсініп, солар үшін еңбектенуіне байланысты. Егер ол өз өмірінің иесі болмаса, ол рөлді басқа біреулер атқарады, адам өмір ағысымен кетіп, өзіне керекті бағытты ұстай алмайды. Бірақ та бір айта кететін жағдай, бұл үнемі жаман болып аяқталады деген сөз емес, кей уақытта ол адамға біреудің басшылығы ең бір тиімді түрде әсер етуі мүмкін. Керісінше жағдайлар да кездесуі мүмкін. Мысалға, адам өзіне не керек екенін жақсы түсінеді, ол өзін сол мақсаттарға жету үшін жақсы ағымға бұрып, өз ойын жүзеге асыруға талпынады, бірақ қоршаған жағдай бұл мақсатқа жетуге өте көп кедергілер дайындап, қиындықтар тудырады. Ол адам тек өзінің батылдығы, жүректілігі өзінің ұстанымының дұрыстығы арқылы ғана осындай қиындықтарды жеңеді. Бұл біздің үнемі айтатын «тағдыр» дегенге тура келеді, бұл жерде адам өз өмірінің иесі ме, өздігінен дамуының тегеурінді күші ме немесе бұл таза кездейсоқтық па, әлде абайсызда өмір тұңғиығына түсіп кеткен жағдай ма – бұларға еш қатыссыз, әншейін бұл адамның тағдыры солай деген сөз.

Алайда, өз өмірінің қожайыны, өздігінен дамудың тегеурінді күші болу ұстанымы (тағдырдың тауқыметі көп болса да, оған қолайлы болмаса да) жағдайға бағыныштылықтан (мейлі ол жақсылықпен аяқталса да) анағұрлым артығырақ болып есептеледі.

Өздігінен дамуға ұмтылған, өзін түсіне білетін адам өз өмірін тура ұстаныммен мақсатына жетуге бағыттайды және өз жоспарын іске асыруда қаншама қиын, кедергілерге жолықса да аянбайды, ондай адамдар сыртқы ортаға тәуелді адамдарға қарағанда құрметке бөленіп, көптеген табыстарға жетеді. Бұндай адамдар өз ісіне жауап беруден қорықпайды. Керек кезде қауіпке де бара алады, егер жолы болмаса, ешкімді де кінәламайды.

Ал сыртқы ортаға тәуелді адамдар (жағдайға қолайлы да, қолайсыз да болуы мүмкін) өзіндік тура жолы жоқ, жағдайға бағынатын, өз ұстанымы жоқ, егер қолайсыз жағдай туындағанда, торығу, үміт үзуге дайын тұрады, өзін-өзі бағалауы төмендеп кетеді.

Осыларды түйіндей келе, адамға өздігінен дамуы үшін көмек көрсету керек, өзін-өзі тануына, өзінің алдындағы мақсаттарына жетуге, өз тағдырының толық иесі болуы үшін қандай ұстанымды таңдау керек екеніне қол ұшын беріп, бағыт бағдар көрсету керек дегім келеді.

Сонымен, адам өзіндік ерекше қайталанбас ішкі дүниесі бар және ол сыртқы дүниемен тығыз байланысты, сол сыртқы дүние әркімге әртүрлі кейіпте әсер ететіндігімен ерекшеленетін дара тұлға. Бұл дүниенің өзіндік кеңістігі, уақыты бар, ерекше мәнділігі бар, ол өз сезімінде белгілі бір бейне жасап, іштей сөйлесе алады. Адам сол бейнемен сөйлесіп, өз іс-әрекетін талқылап, өз өміріне жоспар құрып, қиялдап, өзінің алдына әртүрлі мақсаттар қояды.

Ішкі жан-дүние немесе субъективті шындықты жандандыру, рухтандыру, жеке бір бейне жасаумен қатар өзіне тән ерекшелігі бар, көп қырлы болу арқылы (осының бәрі адам дамуының негізі болып есептеледі) сол адамға жақын, сол адамға әсері, салмағы бар адамдармен байланысты дамиды (яғни қоғамға байланысты дамып отырады).

Өздігінен дамуды талдау бірлігі – бұл белгілі бір уақытта тұлғаны жақсарту, төмендету, өсіру бағытында өзін-өзі құру, жасау. Әр жас мөлшерінің өзін -өзі жасауда өзіндік қызметі бар. Өздігінен даму адамның бүкіл өмір бойында дами береді, әсіресе жасөспірім шақта ол өз жолын айқындайды.

**2. тарау. Үрдіс ретінде өздігінен даму.**

**1. Өздігінен дамудың түрлері**

Егер біз өздігінен дамуға адам өмірінің барысында уақытқа және кеңістікте өрістейтін өзгеше нысан ретінде қарасақ, оның бір мағыналы емес, жан-жақты екенін аңғарамыз. Бұл жерде өзіндік дамуды сипаттайтын жүйелі қимылдан өзіндік тануды сипаттайтын нысанды айыру өте қиын.

Бұның көптеген себептері бар, басты себептерінің бірі бұлардың көптеген түрлерінің болуы. Өзіндік дамудың түрлерін мынадай сөздермен сипаттауға болады: өзін-өзі таныстыру, өзін-өзі көрсету, өзін-өзі дәлелдеу, өздігнен өсу, өз жоспарын жүзеге асыру т.б. Бұл сөздерді біріктіріп тұрған «Өзін-өзі» – деген сөз, осы қимылдардың бәрін адам өзімен байланыстырады, өзіндік «Мен» деген сөз және адамдардың іс-әрекеттері тек өздеріне тән, жеке-дара болады.

Сондықтан адамның өзіндік даму мақсатын, себебін, түрлерін, одан шыққан қортындысын талдап, жіктеу мүмкүн емес. Бұлардың бәріне өзіндік даму түрлері арқылы ғана талдау жасай аламыз.

Өзіндік дамудың қай түрлері маңызды? Олар: өзін-өзі дәлелдеу, өзіндік өсу, өзін-өзі белсендіру .

Өзін-өзі дәлелдеу – бұл өзіңді тұлға ретінде таныту.

Өзіндік өсу – бұл өзіңді мақсатыңа жеткізуге тырысу.

Өзін-өзі белсендіру – бұл өзіңнен бір күш-қуат, шамаңды тауып, оны өмірде пайдалану. Осы түрлер өзіндік өсудің нысанын бейнелей алады және олар бір-бірімен өте тығыз байланыста. Адам өзін-өзі дәлелдеу үшін өзіндік өсу мен осы өсуде күш-қуат, шама керек немесе өзін-өзі дамытып отырған адам және осыған күш-қуаты жеткен адам автоматты түрде өзін-өзі дәлелдеген адам болып есептеледі.

**2. Өзін-өзі дәлелдеу**

Қазіргі кезде өзін-өзі дәлелдеу психология ғылымында өзекті мәселе болып алады. Оның философиялық, жалпы психологиялық қырларына зерттеу жүргізіліп жатыр, оның әр жас мөлшеріндегі өзіндік ерекшеліктері зерттеліп, өзін-өзі дәлелдеудің жақсылықтарын түсіндірудің арнайы оқытулары жасалып жатыр, әсіресе жасөспірім шақта (жалғыз жасөспірім шақта емес, кейбіреулер үшін тіпті есейген шақтада, ал кейбіреулер үшін тіпті балалық шақта да) өзін-өзі дәлелдеу негативті бағытқа бет бұрып кету мәселелері алаңдату туғызып, осы мәселені кеңінен зеріттеуге түрткі болды. Негативті бағытты ашып айтсақ, бұл анашаға тәуелділік, темекі шегу, арақ ішу, заңға қайшы әрекеттерге бару.

Өзін-өзі дәлелдеу деген не? Бұл екі бөліктен тұратын сөз, яғни өзін-өзі, өздігінен, ешкімнің көмегінсіз дәлелдеу, өздігінен бір нәрсе жасауға талпыну.

Сонда өзін-өзі дәлелдеу дегеніміз – ешкімнің көмегінсіз өзі бір нәрсе жасау және осы қасиетінен ешбір адам, немесе ешқандай жағдайлар, тіпті сол адамның өзі де тайдыра алмайтындай берік табандылық қасиетке ие болу деген сөз.

Мысалы, адам өзінің ақылдылығын дәлелдеу үшін өзінің алдына өте қиын зияткерлік тапсырмалар береді, бұл тапсырмаларды орындауы арқылы ол өзіне-өзі өз ақылдылығын дәлелдейді.

Тағы бір мысал, жасөспірім бала балаларға жат қылықтарды: темекі шегу, былапыт сөздер айту арқылы өзінің есейгенін дәлелдегісі келеді.

Өзін-өзі дәлелдеу дегенге ғылыми анықтама берер болсақ: «Өзін-өзі дәлелдеу – бұл өзіндік өсу аясында адам өзінің бір қасиеттерін, мінез-құлқын, белгілі бір жағдайларда өзін-өзі қалай ұстауын ашып, оны растайтын ерекше іс-әрекеті.

Осы әрекеттердің түп-тамыры өзін-өзі дәлелдеу қажеттілігінен туындайды, ал ол адаммен қатар өмір сүретін тірі табиғат өкілдері арасындағы өмір сүру үшін күрестегі алғашқы қажеттілік барысында түзіледі. Өзін-өзі дәлелдеу жалпы адамзатта 3 түрлі кейіпте болады: барлығына ұқсас болу, бәрінен жақсы болу, бәрінен жаман болу (бұл негативті әсерге бой алдырса). Алғашқы екі кейіп өзін-өзі дәлелдеу деп пайымдаймыз, ал үшіншісі – өзін-өзі жоққа шығару.

Өзін-өзі дәлелдеу түрлері басқа да негіздермен, атап айтқанда, өзін-өзі тану, өзін-өзі жетілдіру, өзін-өзі белсендірумен тығыз байланысты

Өзін-өзі дәлелдеудің мақсаттары да әр түрлі, ол адам қай ортада нені дәлелдегісі келетініне байланысты. Бір адамдардың мақсаты – өз-өзіне сенімділікке қол жеткізу, екінші адамдар үшін – ол да басқа адамдардан еш кем емес екенін дәлелдеу, үшіншілер үшін – қалайда кереметтігін, артықшылығын көрсету, яғни басқалардан биік тұрып, оларды басқара алу дәрежесін көрсету.

**Өзін-өзі дәлелдеу әдістері де әртүрлі,** ол қай салада,қандай ауқымда, нені дәлелдеуге байланысты. Ол өмір сүру барысындағы бүкіл іс-әрекетті қамтиды: біреулерге – оқу, жұмыс істеу, біреулерге – спорт, ғылым, өнер салаларында қол жеткізер табыстар, кейбіреулерге – заңға қайшы әрекеттермен айналасу. Бұл жерде осы іс-әрекеттер кімнің көз алдында өтуінің де, кім үшін оны дәлелдеудің, өзі үшін бе, жақын адамдар үшін бе, өзінің ардақ тұтып сыйлайтын адамы үшін бе, белгісіз адам үшін бе, т.б.

Өзін-өзі дәлелдеу әдістерін соған байланысты әрекеттеріне немесе өзін-өзі жоққа шығару әрекетіне байланысты белгілі бір жүйеге топтауға болады.

**«Барлығына ұқсас болу»** **түрткісі (сарыны):** басқалар не істесе соны істеу, сол топтағы адамдардың ойынан шықпайтын әрекетке бармай, бәріне тән әрекеттер аясында ғана болу. Егер әлгі адамдар тобы біреуге күліп, сөз етіп келемеждеп, жәбірлесе, ол да соны жасайды. Егер әлгі топ бір адамға жақсылық жасаса, оны көкке көтере мадақтаса, ол да соны жасайды

Егер бұл топта ақыл-зерде, ой-өресі бағаланса, өзін-өзі дәлелдеу міндетті түрде парасаттылық, зиялылық әдісі арқылы іске асады. Бұл жерде конформизм механизімі жұмыс істейді, басқаша айтқанда, топқа бағыныштылық алдыда тұрады.

**«Бәрінен жақсы болу»** **түрткісі (сарыны):** көшбасшылық бағытты ұстап, топтың басқа мүшелеріне жетпейтін қасиеттерін көрсету, атап айтқанда, ерік-жігері, ақылы, тапқырлығы жағынан басқалардан басым түсуі арқылы алға шығу. Бұл сарында адам негативті бағытта да алға шығу мүмкін, мысалға адамды менсінбеу, өзін жоғары ұстау сияқты қасиеттермен.

**«Басқалардың бәрінен жаман болу» түрткісі (сарыны):** жеке тұлғаның өзін-өзі жоққа шығаруы, яғни адам өзінің басқа адамдарға қажетсіз, талантсыз, төмен екенін көрсетеді, кей кездері бұл әрекеттер кейбір адамдарға өз жемісін береді: адамдар оған жаны ашып, мүмкіндіктер береді, кешіріммен қарайды (бұдан не күтесің, бұның шамасы осы деген сияқты), ал ол болса осындай өзін кемсіту, намыссыздығы арқасында белгілі бір жағдайларда ұтысқа шығады.

**Өзін-өзі дәлелдеу** нәтижесі бірден көзге көрінеді. Ол адамға өзінің қажеттілігін, пайдалылығын сездіреді, өз өмірі мен іс-әрекеттерінің мәнді, мағыналы екенін сезінеді, «Мен ешкімнен кем емеспін» нұсқауы орындалады, өзін барлық қиындықтарды шеше алатын, керемет бір өзгеше адам ретінде сезінеді.

**Өзін-өзі жоққа шығару** жағдайында – адам өзінің ештеңеге тұрмайтынын, керексіздігін, төмендігін дәлелдейді, бірақ бұндай қылық кейбір адамдарға жағатыны да кездеседі.

Өзін-өзі дәлелдеудің бұдан да жоғары, өзін-өзі өсіру, дамыту, жетілдіру, өзін-өзі белсендіру деген түрлері бар, адам өзінің алдына бұдан да биік мақсаттар қойған кезде бұл екеуі өте қажет. Бұл кезде өзін-өзі дәлелдеудің керектігі қажеттілігін жоймаса да, екінші орынға ысырылады.

Өзін-өзі дамыту, өсіру, жетілдіру, шамасы, өзіндік дамудың дәлме-дәл кескіні болар. Себебі адам өз бетінше жақсы болуға ұмтылады, идеалға жақындауға тырысады, өз бойында жақсы қасиеттер пайда болуы үшін еңбектенеді, оқып-үйреніп, түрлі істермен айналасады, сол айналысу барысында, оның бойында көптеген жақсы қасиеттер пайда болады. Басқаша айтар болсақ, өзін-өзі дамыту – тұлғаның өсу кезінде оның қабілеттерінің, сапасының өсуіне де саналы түрде басшылық ету үрдісі. Әр адам идеалды (үлгіні) әр түрлі түсінеді, ол алдына мақсат қойып, соған жетуге тырысу, адам идеалына жетуге өз ерік-жігерін, күш-қуатын пайдаланып, сол арқылы оның өмірінде мән-мағына болып, белгілі бір айқындыққа жетуге күш салады.

Өзін-өзі дәлелдеудің әр түрлі жолдары бар, бірінші жолы – әлеуметтік маңызы бар қасиеттер мен сапаларға ие болу; басқа жолы – өмір сүрудің теріс, қисық жолын таңдау. Алдыңғы жолын таңдаған адам кәсіби шеберлікті шыңдап, алдыға ұмтылады, қисық жол таңдаған адам ұрлық жасаудың небір шебер жолдарын үйреніп, адамдарды өз пайдасына пайдаланады. Өзін-өзі дамытудың «өзін-өзі жою» деген кері үрдісі бар, яғни адам бір себептерді шешу үшін өзін жақсы жағынан өсуі арқылы емес, төмен құлдырап, өзінің жаман қасиеттерімен сол себептерді шешеді.

«Тұлғаның өсуі» деп аталатын өзін-өзі дамытудың позитивті бағытына көңіл бөліп көрейік.

Парапсихологияда, эзотерикада (эзотерика – құпия ілім) тұлғаның өсуі рухани тәжірибе ретінде қарастырылады, сананың өсуіне жоғарғы ілімді игеру арқылы қол жеткізуге болатыны алға тартылады. Бұл үшін парапсихологиялық қасиеттерді оятатын арнайы құралдарды, болашақты болжау қасиеті, телепатияны, телекинезді пайдаланады. Психоанализде (К.Юнг бойынша) [24] даралық, өсу, жеке еркіндікке көңіл бөлінсе, ортаны басқаруға басқалардан артық, басым болу жолында білген-түйгенді бір арнаға ғана бағыттауға (А.Адлербойынша) [25] басым көңіл бөлінеді.

Гештальттерапияда өз-өзіне сенімділік, өзін жағдайға байланысты реттеп, қажетті арнаға бағыттау (Ф.Перлз бойынша) [26].

Гуманистік психологияда тұлғаның өсуі өзі жеке, автономды болуы, толысуы, психологиясының сау болуы (К.Роджерс бойынша ) [27] немесе өзінің алдына билік мақсаттар қойып, соны орындауға ұмтылу (А.Маслоу бойынша) [28].

Сонымен, өзін-өзі дамыту дегенді қортындылап, қысқа сөзбен түсінік беретін болсақ: өзін-өзі дамыту – толыққанды өмір сүріп, өзінің не үшін өмір сүріп жатқанын біліп, өмірінің мәнін түсіну.

Өмірдің мәнін түсіну әр қарай өзін-өзі дамытудың жоғарғы түрі – өзін-өзі белсендірілуге өтеді.

Өзін-өзі дамытудың мақсаты «басқалардан кем болмау, басқалардан артық болу» мақсатымен тұрып қалу емес, «бұрынғыдан да жақсы болу, бұрынғы жетістіктерден де биік жетістіктерге жетуге» ұмтылу.

Өзін-өзі дамытудың түрлері санқырлы. Мысалы, адам жаңа білімді игеру арқылы, жаңа іспен айналысу арқылы тағы бір саты жоғары көтеріледі. Алдына белгілі бір мақсат қойса, мысалға адамдармен таласып–тартыспауды мақсат етіп қойса, сол мақсатын орындаса, ол жаңа бір белесті алады. Зиянды әрекеттерден бас тартса, бұл да өзінің даму барысында жаңа бір сатыға көтерілу деп есептеледі.

Өзін-өзі дамыту қалай іске асады? Бұл өзін-өзі тәрбиелеу барысында іске асады, яғни адам өз өмірімен бәсекеге түсіп, өзінің алдына міндет қояды, өзіне-өзі бұйрық береді. «Өзін-өзі дамытудың» мақсатқа жету қортындысы – адамның өзіне-өзі көңілі толуы, өзінің жетістіктерін көруі, алдына қойған мақсатын орындай алуы, өз өміріне ризалығы, өз істеріне көңіл толуы, айналасындағы адамдармен жақсы қарым-қатынасы.

**Өзін-өзі белсендіру** – өзін-өзі дамытудың жоғарғы формасы, ол алдынғы екі формамен тығыз байланыста, әсіресе өзін-өзі дамытумен көптеген ортақ мақсаты мен себептері бар. Өзін-өзі белсендіру теориясының авторы А.Маслоудың анықтамасы бойынша, өзін-өзі белсендіру – бұл әркімнің өзіне берілген міндетін орындауы, өзіне берілген қасиетті пайдалану арқылы айналасына әсер етуі. Өзін-өзі белсендіруге қажеттіліктен адам өз өмірінің мәнін іске асыру мүмкіндігі туындайды. Гуманистік психология зеріттеушілерінің бірі – В.Франкл [29] бойынша, адам өмірінің мәні ол баста берілмейді, оны іздеп табу керек, оны іздеп табудың үш жолы бар дейді: біздің немен айналысуымыз (шығармашылық, жасау т.б.), біздің өмірден алатынымыз (күйзеліс, қуаныш т.б.), тағдырымызды өзгерте алмауымыз себепті, солай қабылдауымыз. Осы құндылықтардың үш бөлігі бар: жасампаздық, бастан өткеру, қарым-қатынас.

Адам өмірінің мәнін табудың жолы ар-ұят дейді, В.Франкл. Ар-ұят – белгілі бір жағдайда өмірдің мәнін интуитивті іздеу. Өмірдің мәні дегеніміз бақытқа жетіп, өмірдің рахатын іздеу емес, жасампаздық, бастан өткізу, қарым-қатынас құндылықтарын іске асыру.

Өзін-өзі белсендіру мақсаты – қас-қағым сәтте толыққанды өмір сүру. Бірақ адам бұл уақыттың қысқа екенін сезінбейді, егер адамның өмірі мән-мағынаға толы болса, ол өзін толық аша алса, өзінің қажеттілігін сезіне білсе, ол өзіне де, өз өміріне де өте риза болып, өмірінің ақырына дейін белсенділігін жоғалтпай, өмірінің табыстарына қуанып, өзінің істеріне көңілі толумен болады.

Әрине, алдыңғы жағдайлар сияқты, өзіндік өзектілікте де кері беталыс бар, ол – өзінің істеу керек әрекеттерін орындамау, осыдан өзін-өзі алдау, өзін-өзі қорғау үшін әртүрлі сылтаулар іздеу басталады, оның түбі торығуға, үмітсіздікке әкеліп соғады.

Сонымен, өзін-өзі белсендіру үрдісінде адам болымысының екі бағыты тоғысады: өзіндік тану мен өзіндік өсу. Өзін-өзі тану арқылы, адам өзінің қажеттілігін мойындату үшін өз дарынын, қабілетін, мүмкүндіктерін барынша аша түседі және соларды пайдаланады.

Өзін-өзі белсендіруді сезіну – өмірінің мәнін табу, өзін толық ашу, өз міндетін толық орындау, өмірді толық сезініп, өз өмір сүруінің басты қажеттілігін түсіну, сезіну.

Өзін-өзі белсендірудің қандай амал-әдістері бар? А.Маслоу оның 8 түрлі жолын бөліп көрсетеді:

1. Бүкіл болымысымен бастан өткеру.

2. Өмір әрқашан таңдау үрдісінен тұрады: алға жылжу немесе кейін шегіну; жеке таңдаулар: өтірік айту немесе шындықты айту, ұрлық істеу немесе ұрламау т.б., бір сөзбен айтқанда, өсуді таңдау мүмкіндігі.

3.Адам өзін-өзі тыңдай білу қасиеті, яғни, өзгенің емес, өз пікіріне сүйену.

4. Адал болу қасиеті, өзіне жауапкершілік ала білу қасиеті.

5. Ерікті болу қасиеті.

6. Өз мүмкіндіктерін өзектендіру нысаны және оның қортындысы.

7. Қатты күйзеліс, әп-сәттегі рахат сәттеріне кепілдік беру мүмкін емес, оны іздеп әуре болудың да қажеті жоқ.

8. Адамның өз психологиялық паталогиясын табуы, одан қорғануы және оны жоюға күш салуы.

**Өзіндік өміршеңдіктің қорытындысы** –өз өмірінің мәнін түсіну, қателіктерді түзету арқылы дұрыс жолға шығу, өзіңді тұлға ретінде мойындату, өзіңнің ерекшелігіңді, ешкімге ұқсамайтындығыңды, жан-жақтылығыңды мойындату.

Сонымен, қорыта келгенде, өзіндік даму қиын, күрделі, жан-жақты үрдіс екенін көрдік, оның жақсы немесе кері жақтары барын, өз-өзінің мақсаты, түрлері, кескіні барын көрдік. В.Франкл мынадай жақсы сөз айтқан еді: «Тағдырды өзгерту мүмкін емес, егер оны өзгерте алсақ, ол тағдыр болмас еді. Адам оны өзгерте алмайды, әйтпесе ол адам болмас еді». Өзін-өзі жасау қабілеті – адамдық болымыстың ерекше билігі [30].

Психологиялық механизмдердің мәселелеріне тоқталайық: олар өзін-өзі қабылдау және өзін-өзі болжау.

**Өзіндік дамудың механизмі ретіндегі өзіндік қабылдау және өзіндік болжау.** Өзіндік танудың механизмдері жайлы сөз болған уақытта біз сәйкестік өзімізді бірдеңемен теңестіруге әкелетінін байқадық, ал рефлексияда (сананың өзіне психикалық көз жүгіртуі, өзіне назар аударуы) өзімізге сырттан қарайтынымызды байқадық және өзін-өзі болжау адамның өз-өзін, кейбір қасиеттерін қалай қабылдауына тікелей байланысты.

Сондықтан, тағы бір еске салып өтейік: **өзіндік қабылдау – ол адамның** өзін-өзі тануы, **өзіндік дамумен қатар жүретін құбылыс.**

**3. Тұлғаның өзін-өзі қабылдауы**

Өзін-өзі қабылдау – барлық аспектілер бойынша өз жеке тұлғаңның құқығын мойындау, жалпы тұлғаңды мойындау. Адамның жақсы жақтарының да, жаман жақтарының да, мықты жақтарының да, әлсіз жақтарының да құқықтары бірдей.

Психологияда мынадай пайымдаулар белгілі және әлдеқашан дәлелденген: адам қаншалықты түрде өзін, өз қасиеттерін қабылдауға қабілеті болса, ол соғұрлым өзімен-өзі үйлесімде болады және өзін-өзі дамытуға да көбірек қабілетті болады. Бірақ мәселе адамның өз бойында бір қасиеттерін қабылдағысы келмегеннен емес, істей алмауынан туындайды, себебі оған қажетті мүмкіндіктері шектеулі болуы мүмкін, басқаша айтқанда, қажетті мүмкіндіктері сананың бір түбінде «тығылып**»** жатады, адам оны сыртқа шығаруға қабілеті жетпейді.

Кей жағдайда адамдар өз бойынан өздеріне ұнамайтын қасиеттерді ашады, бұл оларға ұнамайды, олар сол қасиетпен күресуге жандарын салады, көп ретте бұл қасиеттер өздеріне қиындық әкеледі.

Өзін-өзі қабылдау үрдісінде мынадай сұрақтар туындайды:

*Біріншіден,* адам өз бойында қандай қасиеттерін қабылдай алмайды немесе ұнатпайды, өзінің бойында қандай қасиетті қабылдағысы келмегендіктен, оны сананың түбіне ығыстырып, соны түсінуге шамасы жетпейді, міне осыларды анықтап алуы қажет.

*Екіншіден,* «мен жаманмын» деген ұстаныммен жүретін, өздеріне теріс баға беретін адамдар тобы көптеген сұрақтар туғызады. Американдық психолог Э.Берн [31] өмірдің әр кезеңдерінде тұлғаның әртүрлі ұстанымда болатынын ашып көрсеткен: «Мен – жақсы, сен – жамансың»

«мен жақсы – сен де жақсысың»

«мен жаман – сен жақсысың»

«мен жаман – сен де жамансың».

Соңғы екі нұсқауда «мен жаман» басым болады, бірақ соңғысында өмірге көзқарас тіпті нашар болады. Бұл ұстаным – өзін-өзі кем тұту, қорсыну,бір жағынан бәріне сыйлы адамдарға деген қызғаныш. Бұл жағдай ең бір торығушы ойларға жетелеп, тіпті өзін-өзі өлтіруге дейін баратын жағдайлар да кездеседі, немесе басқа бір адамды өзінің материалдық жағдайын жақсарту үшін барынша пайдаланады, немесе өзінің басқа да жеке мүдделері үшін алдап-арбап, басын айналдырады.

*Үшіншіден,* әр адам неге бір қасиет пен сапаны әртүрлі қабылдайды деген сұрақ түбегейлі тұрады. Бұл сұрақтың жауабы әрі қиын, әрі оңай.

Мысалы, бір адам – жақсы ойлап, тілектес болу қасиетін өзінің ең басты қасиеті деп ойлайды, өмірде сол бағытты ұстанады. Басқа бір адам – біреуге жақсылық жасау өзінің жаман қасиеті деп есептеп, одан құтылуға әрекеттер жасайды. Осы екі жағдайдың себебін түсіндіретін болсақ, олардың осы қасиеттері бастапқыда қалай қабылданды, адамдармен қарым-қатынаста сол қасиеттері қалай бағаланды, міне, осыдан олардың сол қасиеттері туралы не жақсы, не жаман ойлары қалыптасты, себеп осында. Әрине, егер тілектес болуының артында өзінің бас пайдасы тұрмаса, сол үшін сыйлық тілеп тұрмаса, бұл – өте жақсы қасиет. Ол өзінің жақсылығына сый күтіп жүргенде (тым болмағанда оған да кезі келгенде жақсылық жасаса деген тілек), жақсылық жасаған адамы оны ескерусіз қалдырса, онда ол адам бұл қасиеттерінен құтылу үшін күрес жүргізеді. Ал жақсылық жасаумен күрес жүргізу қажет пе? Көп адамдар бұл сұраққа «Бұл – ойсыздық!» деп жауап берер еді.

Өзін дамытуға қабылдау механизмінің қалай әсер ететінін біз өзін болжау механизмін сипаттағанда білеміз.

**4. Тұлғаның өзін-өзі болжауы**

Адамның ең іргелі қасиеттерінің бірі – өзін-өзі болжауға қабілеттілігі. Шынында да, күнде және сағат сайын адамдарға алдын ала көріп, болашағын болжап, оқиғаларды дамытып, нәтижесін қарауға тура келеді. Онсыз өмірін жоспарлау, іс-әрекет жасау мүмкін емес, барлығы соған байланысты. Алдын ала болжам жасауды психологияда көбінесе болашағын болжау деп түсіндіреді. Мұндай болжам жасау, әрдайым мүмкін бола бермейді. Бұл түсінікті де, әртүрлі оқиғаларды алдын-ала тура айту, көріп-білу күрделі және қиын мәселе.

Көп жағдайда адамдар түрлі оқиғалардың дамуын болжайды, басқа адамдардың іс-әрекетін, мысалы, оқытушы өзінің еңбегінің нәтижесін алдын-ала болжайды, ол болашақта оқушыларының мәдениеттілігі мен білімділігінің деңгейінен көрінеді. Қашан тұлға өзін жүзеге асыратын болжамдарының алдына қояды, өзінің іс-әрекеттерінің нәтижесін көріп қана қоймай, өзін жаңарған, өзгерген қасиетімен де көруі қажет, біз ішкі және сыртқы өміріндегі оқиғаларға қуана алатын қасиеттерімен, өзін-өзі дамытуға байланысты шешімдерді жүзеге асыра алатын – өзін болжаумен істес болып тұрмыз.

Өзін-өзі болжаудың кейбір қасиеттеріне тұлғаның өзін дамыту механизміндегідей көңіл аударайық. Оған мыналарды жатқызуға болады.

Өзін-өзі болжаудың мазмұны мен бағытын үш позицияда қараймыз: 1) өмірлік жолдағы кейбір оқиғаларды бағдарлау; 2) ортаның таңғалдыратын оқиғаларының ішіне өзін енгізу; 3) Өзін-өзі болжау, өмірдің әр түрлі кезеңдерімен өзін байланыстыру, болашақта өзінің қасиеттерін дамытуды болжау. Өзін-өзі болжаудың мағынасында бейнені және танымдық құрамдас бөліктер деп бөледі: адам өзінің болашағын «көріп» тұруы мүмкін немесе өзі туралы пайымдауы мүмкін. Екеуіне де әртүрлі көлемде айқындық пен сезінушілік тән.

Өзін-өзі болжаудың анықтығы – белгісіздігі. Бұл туралы көріністің анықтығымен немесе тұлғаның болашақта өзі туралы пікірлерімен жоруға болады. Өзін-өзі болжаудың анық деңгейін бағалауда, олардың дәлелділігіне, шынайылығына талдау жасау маңызды. Өзін-өзі болжаудың тұрақтылығы – болашақта бір бейнеге айналу жылдамдығымен анықталады. Тұрақты өзін-өзі болжау – біртіндеп тұлғаның даму болашағына айналады.

Өзін-өзі болжаудың уақытша мінездемесі психологиялық жастың жүзеге асу мөлшерімен анықталады: 18 жаста «Мен 18 жастамын, әлі ешнәрсе істеген жоқпын», 50 жаста «Мен 50-ақ жастамын, өмірім әлі алда, сол себепті асықпауыма болады». Уақыт осінде көптеген болжам жасауға болады.

Практикалық тұрғыдан өзін-өзі болжаудың үш тобына сүйенуімізге болады: жағдаяттық (мысалы, әркім өз мүмкіндігіне, қалыптасқан жағдайларға байланысты болашағына, іс-әрекетіне болжам жасайды); болашағы бар – өзіміздің жетістігімізді болжаймыз; өмірлік мақсатты болашаққа жоспар құрамыз, мақсаттарымызды жүзеге асырамыз, ойымызды жетілдіреміз.

Осылайша, өзін-өзі болжау болашағымызды «көруге» мүмкіншілік береді немесе белгілі бір уақыт ішінде соған талпынамыз. Сонымен әртүрлі формада өзін-өзі жетілдірудің болашағы анықталады.

Өзін-өзі болжау өзін-өзі танудың нәтижелеріне және міндетті түрде соңғы нәтиже – өзін-өзі қабылдауға сүйенеді. Тұлғаның өзін-өзі дамытуының қорытынды нәтижесі – өзін-өзі қабылдау мен өзін-өзі болжаудың өзіндік байланысымен анықталады. Тағы да қайталаймыз, бұл механизмдер бір-біріне тәуелді және өзін-өзі болжау өзін-өзі дамытудағы өндірістің негізі сияқты тұлғаның өзін-өзі қабылдау деңгейімен анықталады, бірақ, керісінше де болуы мүмкін.

Өзін-өзі қабылдау мен өзін-өзі болжау механизмдері бірігіп қалай жұмыс істейді, бағытын қалай анықтайды, өзін-өзі дамытудың стратегиясы ше?

Анық және түсінікті стратегиялардың бірі мынау: адам өзіндік тұлғасын толығымен түсінеді, артықшылығы мен кемшілігін біледі, өзін өзгертуді, жетілдіруді ойламайды, қажетсіз деп санайды. Бұл тұлғаның менменсінуіне әкеліп тіреледі, дамуын тоқтатады: «Мен жақсымын, менде бәрі жақсы, маған осы жеткілікті, көңілім тоқ, ары қарай жетілудің ешқандай маңызы жоқ».

Екінші стратегияда, керісінше, саналы түрде өзінің кейбір қасиеттеріне, мінезіне, іс-қимылына көңілі толмайтындығын анықтайды. Сондықтан өзін-өзі болжау «Мен» деп, өзіне-өзі таңдану бейнесіне жұмыс істейді. Егер адам жұмыс үрдісінде өзінің кемшіліктерін ұмытып, қанағаттанса жақсы. Егер олай болмаса ше? Мұндай жағдайда өзіне көңілі толмаушылығы артып, адам өзін іштей жарамсыз, кемшіліктерімен күресе алмайтын жігерсіз сезінеді. Бұл әрине одан әрі әлсіретеді.

Үшінші стратегияның мәні мынада, адам әр уақытта ыңғайсыздықтың себебін түсіне бермейді, өз ісіне жауап беретін психологиялық сау тұлға жасаудың орнына, білсе де, білмесе де өзін болашақта толық қорғалған тұлға ретінде көре бастайды. Соңында мәселелер шешілді, өзгерген, жетілген басқа адам болдым деген әсер қалады. Шындығында бәрі басқадай, қиындықтар, кемшіліктер жоғалып кетпейді, одан көп есеге көбейеді.

Төртінші стратегия оңтайлы болып саналмайды. Ол мына жағдайда пайда болады: «Мен жаманмын», «Мен басқалардан төменмін». Бұл жердегі пайда болған беталыс шиеленіс деңгейін төмендету емес, керісінше, оған күш салдыру. Өзін-өзі дамыту өзін төмен санау формасына әдеттенеді, ал одан адам қанағат алуы мүмкін: «Мен жаманмын, маған сол керек».

Ең қолайлы стратегия деп, адам өзіне жақсы да жаман да қасиеттерді сіңіре отырып, бірақ өзін-өзі болжау жолы арқылы өсуі мен өзгеруінің нақты міндеттерін қойып, нақты және тұрақты мінез қалыптастыруын айтамыз. Өзін жоққа шығармай бекітеді; өзін бұзбай жетілдіре түседі; өз өмірінде болып жатқан барлық жағдайларды қабылдай отырып, өзін іс жүзінде көрсетеді, өзінің нағыз бейнесін қалыптастырады.

Мысалы, «Мен шылым шегемін, оны мойындаймын, шылым шегуді тастағым келеді. Егер ол қолымнан келмесе, қамықпаймын». «Мен қобалжулымын, бірақ бұл қобалжушылық көп жағдайда маған тез шешім қабылдауыма көмектеседі. Мен сенімді болғым келеді, сол үшін өзімді әр түрлі жағдайларда сынап көремін, сол жағдайлардан шыға алатыныма сенімді болғым келеді. Егер олай болмаса, мен қамықпаймын, менің алаңдаушылығым – бұл менің абыройым және т.б. Бұл, әрине, жеңіл түрі. Бірақ соның өзі абыройыңды сақтауға, бүкіл өмір жолыңда жоғарыға қарай талпынып, өзіңді іс жүзінде көрсетуге тырысасың.

Жазылған соңғы стратегия өте тартымды. Бұл тек өзін-өзі қабылдау мен өзін-өзі болжауды дамыту үрдісіндегі бірге жұмыс істеудің оңтайлы екенін көрсетпейді, мынандай маңызды сұрақтарды туғызады: бұл стратегияны қалай жүзеге асыру керек? Өзін-өзі дамыту жолында кездесетін тосқауылдан қалай өту керек?

**5. Өзін-өзі дамытудағы кедергілер**

Өзін-өзі тануда кездесетін тосқауылдар сияқты өзін-өзі дамыту үрдісінде де біраз кедергілер бар. Онда бірінші кезекте өзін-өзі тану қабілеті, оған түрткі болу жағы анықталса, ал мұнда бірінші кезектегі маңызды мәселе, ол дамудың өзін-өзі жетілдіру үрдісінде болу керектігі (күш-жігер жайында). Солай бола тұра, күш-жігер мәселесі бірінші кезекте емес, жігері аз адамдар да өзін-өзі дамыту үрдісінде біраз жеістіктерге жете алады. Бірақ алдыға жүгіре бермей, өзін-өзі дамытудағы кедергіні жүйеленген түрде қарап көрейік.

Ең маңызды кедергі ретіндегі айғақ, адам әр уақытта өзінің дамуының субъектісі бола алмайды, бұл қызметті ол үшін басқа адамдар орындайды. Бұдан білетініміз, өзін-өзі дамытуда негізгі түрткі болатын жағдай мен мақсаттың жоқтығы. Адам бір сарынды өмір сүре береді. Тұлғаның өзін-өзі жасауын кездейсоқ оқиғалар анықтайды, сол жағдайда шешім қабылдау қиын болады, болашағына түрткі болу одан да қиынырақ. Сондықтан мұндай адамдар көбінесе, алдына қойған мақсатына жете алмауына жағдай кінәлі деп ойлайды. Солай бола тұра, мынаны айта кету керек, кей уақытта жағдай оңынан келіп, өзіне және өміріне қанағаттанарлық сезім туады. Бұл сирек кездесетін мысалдар, тұлға өзін-өзі дамытудың субъектісі болмай тұрып мәнді нәтижеге жетіп және өзін-өзі объективті түрде жетілдіреді. Көбінесе сәтті жағдайлардың өз-өзін іс жүзінде көрсетуге кедергі сияқты қабылданады, және өзін іс жүзінде көрсетудің өзі жалған жолға қойылған. Мұндай жағдайларда кедергіден өту үшін басқа адамдардың көмегі міндетті түрде қажет болады. Келесі кедергі келтіретін тобымыз – өзін-өзі даму қабілеті дамыған адамдармен байланысты. Өзін нақты білмейтін, аясы тар, жеке «Мен» концепциясын қолдана алмаушылық мынаған әкеліп тірейді. Яғни, жеке тұлға өзін-өзі дамытуда алдына орындалуы мүмкін емес мақсаттарды қояды. Соңында адам өзін қанағаттандырмайтын нәтиже алады, өзін өмірінің заңды субъектісі ретінде сезіне алмайды. Сондықтан, өзін-өзі тану мен өзін-өзі дамыту – бұлар бір-бірімен тығыз байланысты үрдіс; өзін дәл және жан-жақты тану қасиеті өзін-өзі дамытудың негізгі шарты.

Мына топ кедергілеріне ерекше тоқтала кетейік, бұлар себепті жүйемен қалыптасқан таптаурындар мен міндеттер. Мұны психологиядағы түрлі бағыттар мен мектептің көптеген өкілдері көрсетеді. Мысалы, К.Роджерс [32] мінездегі негізгі таптаурындар мен әрекеттерді тұлғаның шектен тыс көнгіштігінен дейді. Өзін басқалар сияқты ұстауға тырысу, оларға ұқсап әрекет ету, баламаның жоқтығы – әр түрлі әсерлерге алып келеді. А.Маслоудың дәлелдеуінше, тұлғаның өсуіне кедергі болатындар: адамдарды өнімсіз іс-әрекетке итермелейтін өткен сәтсіздіктері, әлеуметтік ортаның әсері, белгілі бір топтың қысымы, тұлғаның оған қарсы тұра алмауы немесе қарсылық көрсеткісі келмеуі; ішкі қорғау жүйесінің болуы тұлғаны айналасына бейімделген, барлығы ойдағыдай деген түр көрсетеді.

Мына топтың кедергілеріне көңіл аудармай кетуге болмайды. Ол – өзін-өзі дамыту механизмдерінің қалыптаспағандығын анықтайды. Өзін-өзі қабылдау немесе жартылай қабылдау біз көрсеткендей, өзін-өзі дамытудың қате жолына әкеліп тірейді, адам күшін өзіне емес, ұнамсыз, жөнсіз қасиеттермен күресуге жұмсайды. Бұған көп уақыт кетуі мүмкін, тұлға да айналасындағылар да қанағаттанбайды. Көптеген мысалдар келтіруге болады, адам өзінің өмірлік мақсатын айқындай алмай, өзі қалаған бейнесін жасауға дәрменсіз болып қалуы және т.б. Мұндай бейне мен мақсат айқын болса да, тұлғаның нақты қалауын көрсететін кепіл бола алмайды. Кей жағдайда жеке тұлғаның болашақта өзінің қалаған, нағыз бейнесін көрсетіп тұрмағандығының куәсі болып жатамыз, біз тек әлеумет қолдаған, жақсы өмірге жалпылама көзқарастың беталыс түріндегі көрінісін байқаймыз. Бұл – көбінесе жас адамдарға тән «Мен» бейнесі. Ешкім өзіне қиындықты, сәтсіздікті қаламайтындығы түсінікті, соған қарамастан, өзін болашақта нақты, жетілген тұлға ретінде көру өзін-өзі дамытудың әр түрлі формадағы белгісі болып саналады.

Өзін-өзі тәрбиелеу дағдысы жоқ топ кедергісін ерекше атап көрсетуге болады. Олар өздерін қажетті бағытта дамыта алмайды. Көбінесе ол жігері жоқтығын байқатады. Адам өзінің дамуына, өзгеруіне қажетті жолды таңдап алады, бірақ шыдай бұрынғы қалпына қайта түседі. Бізге «Бірақ ертеңінде бәрі сол қалпында қалады. Бұл жерде атап айтатын болсақ, өз міндеттерін орындамау өзіне көңілі толмауға, өкінуге, сенімсіздікке итермелейді. Бұл мәселені өзін-өзі тәрбиелеу мен өзін-өзі дамыту жағынан алып қарасақ, дұрыс емес. Өзін-өзі дамытуда жігерсіздік танытатын адамдар өте көп. Тек өте қайратты адамдар ғана өміріне өзгеріс енгізіп, жаңа өмір бастай алады. Бір нәрседен бас тарту үшін, орнына адам тағы да жаңасын табу керек. Темекі шегуді тастайтын болсаң, оның орнына не қалайсың? Оны қалай пайдаланасың? Дарашылдықтан құтылғың келе ме? – олардан бас тартпа, соған тең дәрежедегі немесе одан да жақсы нәрсені тап: барлық қуанышты қарсы пікір білдірушілік ұстанымы бойынша сезінуге тырыс т.б. Тек осы жағдайда ғана өзін жігерлендіруге күш салу өзінен-өзі шешіледі. Қай ортада болсын өткен іс-қимыл мен қатынастың формасына сәйкес балама табуға болады және ол тұлғаның қабылдауына жеңіл болады, толығымен қанағаттандырады.

Өзін-өзі дамытуда басқа адамдар да кедергі болуы мүмкін. Олар білмей немесе әдейі, мақсатты түрде кедергі болуы мүмкін. Көре алмай немесе артықшылығын мойындағысы келмей жақын адамдары да зиян келтіреді. Бұл жерде таң қалудың керегі жоқ, тек бәсекелестік туындайды, әр адам өзін-өзі бекітуге тырысады. «Жоғарыға шыққың келсе, басқаны төмендет, көтерілуіне мүмкіндік берме», бұл – біреудің өмірін қиындатуға арналған көптеген адамдардың қарапайым формуласы. Кедергіден өту жолын табу кейде өте қиын болады, бұл жерде жеке автономиялыққа қабілеттілік көмекке келеді. Жеке өмірі мен мінезін қалыптастыру жолын жасау маңызды, кемелденуге ұмтылу кезінде басқаларға қысым жасалмауы қажет, тіпті олардың табиғи қызғанышын да туғызбау керек. Психологияда мұндай бағыт ассертивтілік деп аталады. Тек осы жағдайда ғана өзін танитын және өзін жетілдіретін жеке тұлға теріс ниетті адамдардың көзінше нағыз беделге ие бола алады. Бірақ бұл психологияның өзін-өзі тану мен өзін-өзі дамыту аясынан шығып, әлеуметтік психологиямен күштеп әсер етпейтін психологияның өзара әрекетіне кіреді. Әрине, біз өзін-өзі дамытудың кедергілерін толық суреттеуге мақсат қойған жоқпыз, олардың көп екені түсінікті де және жалпы негізгі ойлармен ғана анықталмайды да, жеке тұлғаның өмір жолымен, өзін-өзі қабылдауының бірізділігімен, басқалармен дұрыс қарым-қатынасымен, өзінің өмірлік мақсатымен, сонымен қатар, өзін-өзі дамыту қасиетімен, өзін-өзі жетілдіру мақсаттарымен байланысты. Барлығымыз әрине, шындап ойлансақ, кім екенін, қалай тұрады, өзінің дамуында қайда жылжып барады, өзінің жақсы, кемелденген, дербес екенін анықтайды. Ең бастысы – өзінің алдына қойған мәселелерді шешудің дұрыс жолын табу.

Даму – сандық және сапалық өзгерістердің психикалық объективті үрдісі, қасиеті, заңды түрленуді көрсететін уақыт жағдайы. Психикалық даму әлеуметтік жағдайдың сипатымен дәл түсінікті болуы мүмкін. Адамның психикалық дамуының әр түрлі теорияда құрастырылған кезеңдері бар. Д.В.Элькониннің [33] кезеңдерге бөлуінде жас ерекшелік кезеңінің ауысуына іс-әрекеттің жүргізуші түрінің себепші болуы; Э.Эриксонның [34] кезеңдерге бөлуінде дамудың екі қарама-қарсы жолы қарастырылады, олар өзімен және айналасындағылармен сәйкес (ұқсас) сезімге жетуімен байланысты немесе өзімен, қоршаған әлеммен теңестірмеу сезімі.

Өзін-өзі дамыту – бұл адамның өзінің өмірінің нағыз, іргелі субъектісі болу қасиеті және өмірлік іс-әрекетін түбегейлі өзгертуі. Өзін-өзі дамыту – адамның өмірлік іс-әрекеті аясында, белсенділік көрсету үрдісінде, өзін-өзі тану негізінде жеке таңдауын жүзеге асыру қасиетін анықтайды.

Өзін-өзі дамыту – тұлғаның ішкі әлемінің ерекшеліктерін белсенді түрде көрсетеді (өзінің уақыттық-кеңістіктік координаты бар, тұлғаның өзімен, өмірінде маңызы бар адамдармен үзіліссіз сұхбат жүріп жатады). Ішкі әлем немесе субъективті шындық үнемі даму мен қалыптасу үрдісінде, кезеңдері объективті түрде жүреді: жандану, рухтану, дербестену, даралану және әмбебаптылық. Осылайша, өзін-өзі дамыту үрдісі – адамның тұрмысының мәні сияқты өмірімен бірге басталып, ішінде айналады. Сонымен қатар, маңызды мағына – әр адам үшін жеке анықталатын, өзін-өзі дамытудың субъектісі бола ма, әлде бұл рөлді басқа біреулер орындай ма деген мәселе туындайды. Өзін-өзі дамытудың субъектісі болып жайлы жағдайда адам жасөспірім кезінде қалыптасатындығы ғылыми тұрғыда бекітілген. Өзін-өзі дамытуды талдау бірлігі ретінде оның «кірпіші» тұлғаның өзін-өзі қалыптастыруының әрекетін іске асыруы болып табылады.

Тұлғаның өзін-өзі дамытуы жеке өмір жолының аясында жүзеге асады. Өмір жолын талдау бірлігі – оқиғалар болып табылады, оларға ортаның оқиғалары да жатады. Нағыз өзін-өзі дамыту мынаны білдіреді: адам – өз өміріндегі оқиғалардың өнімі болып табылады, ол өзінің өмірлік іс-әрекетінің авторы, түрлі жағдайларға бағынбайтын, оларды өзі жасайтын, өз өмірінің келешегін анықтайтын адам.

Өзін-өзі дамыту – үзіліссіз үрдіс, белгілі бір түрткі болатын жағдайлардың әсерінен тұратын, немесе өзін өзгерту арқылы, өзін-өзі бекіту, өзін-өзі жетілдіру үлгілерін пайдалана отырып, өзіндік іс-әрекетті өзгертудің нәтижесінде нақты мақсаттарға жетеді.

Өзін-өзі жетілдіру – бұл өзінің даму үрдісін саналы түрде басқарып (бақылап) отыру. Өзін-өзі жігерлендіру – өмірдің мәнін түсіне отырып өзінің қалағанына жету.

Өзін-өзі дамытудың механизмі ретінде өзін-өзі бақылау тұрады. Өзін-өзі қабылдау, өзін-өзі танудың әрекетін аяқтай отырып, тұлғаның барлық қасиеттерін қабылдап, өзінің болашағын анықтайды. Өзін-өзі болжау ішкі және сыртқы өмірдегі оқиғаларына таңдануға, өзін-өзі дамытуға және болашақта жасайтын іс-әрекеттерінің жүзеге асуына мүмкіншілік береді. Өзін-өзі болжау оның мағынасына, бағытына, анықтығына, тұрақты екендігіне, уақыт осіне бағынатындығына талдау жасауы мүмкін. Әртүрлі іс-әрекет пен механизмдердің байланысы өзін-өзі қабылдау мен өзін-өзі болжау, өзін-өзі дамытудың түрлі стратегияларын қамтиды.

Адам – өзіне жақсы да, жаман қабілеттер мен қасиеттерді қабылдап, бірақ өзін қалыптастыру мәселесін нақты, айқын, шынайы қойған жағдайда ғана ең оңтайлысы болып есептеледі.

Белгілі бір қиындықтарды тұлға саналы түрде өзін-өзі дамытудың кедергісі деп қабылдайды. Мұндай кедергілер өте көп, кейбір кедергіні адам өзі жеңеді, егер күші мен түрткі болатын жағдай болса, басқалары қасындағы адамдардың көмегімен ол кедергіден өтуі мүмкін. Өзін-өзі дамыту барысындағы ең қиын кедергілердің бірі – өз өміріне деген жауапкершіліктің жоқтығы. Сонымен бірге, көптеген қиындықтар былай анықталады: өзін-өзі тану қасиетінің дамымауы; өзін-өзі дамыту механизмдерінің қалыптаспауы, өзінен басқаны көре алмайтын, іші тар адамдар жасаған кедергілер.

Өзіндік сана-сезімнің пайда болуына байланысты, ғылымда әр түрлі көзқарастар бар. Бір ғалымдар өзіндік сана-сезім 2-3 жаста, тілі шыға бастағанда «Мен» есімдігін пайдаланып, өзін іс-әрекетінің субъектісі ретінде сезінеді деп есептейді.

Ал енді бір ғалымдар өзіндік сана-сезім одан да ерте – өмірге келген кезден басталады деп есептейді. Тағы да мынадай көзқарас бар: өзіндік сана-сезімнің негізі – өмірге келгеннен кейінгі алты айдың ішінде қаланады дейді.

Осы айтылған көзқарастардың барлығының жақсы жақтарымен бірге, керексіз жақтары да бар. Өзін-өзі сезіну – қабылдау әрекеті мен қозғалыстың ағзасы деңгейіндегі өзін-өзі сезінудің негізі болып табылады;

Әлеуметтік «Меннің» пайда болуы – жеке тұлғаның өзіндік сана-сезімнің әлеуметтік деңгейде дамуы үшін қажет;

Өзін іс-қимыл әрекетінің субъектісі ретінде сезіну – жеке тұлғаның өзіндік сана-сезімінің даму бастамасы.

Өзіндік сана-сезім мәселелерінің пайда болуын отандық ғылымдар психологиясының классигі Б.Г.Ананьевтің [35] жазбаларында, өзін қоршаған орта шындығынан бөліп алып, іс-әрекет субъектісі деп қалыптастыруына дейінгі ауысу динамикасын көрсеткен. Бұл үрдісте маңызды рөл атқаратын:

Өзін ішкі дүние кеңістігінен алып, көру анализаторының дамуымен байланыстыру және баланың «дене кеңістігі дүниесі»;

11-12 айында бала денесін игеріп, айналасындағылардан физикалық «Мен» бейнесі бөлініп шығады, (көп уақыт бойы бала өзінің аяқ-қолымен ойнап жатады, өсе келе, оның не үшін қажет екенін түсінеді).

Өзін іс-әрекет үрдісінен бөлу, тілінің шығуымен тығыз байланысты.

1 жастан 3 жасқа дейін бала өзінің қимыл-әрекетімен тік жүріп, тілі шыға бастайды. Онда ерекше сезім пайда болады, оны психологияда өзіндік ар-намыс деп атайды: мақтаныш сезімі мен ұялу сезімі. Бұл кезең шынында да ғасырлық маңызы бар оқиғамен аяқталады – бала «Мен» есімдігін қолдануға ауысады және бірінші рет өзін тұлға ретінде бекітеді. Осылайша, үш жаста «Мен» жүйесін сезінеді және бала тек іс-әрекетінің субъектісі болып қана қоймай, өзін субъект ретінде сезінеді. Өзін-өзі дамыту: «Мен өзім», «Маған керек», «Мен боламын», мұндай кезде бала ересектердің көмегін қажетсінбейді, ал дербестілікке мүмкіншілігі шектеулі. Үш жастағы баланың мінезі бәрімізге белгілі: бірбеткейлілік, келеңсіздік, балалық қатыгездік. Бұл дағдарыстан қалай шығуға болады. Бала тез арада үлкен адам сияқты бола алмайды, содан кейін үлкен адамның ісін қайталап, еліктейді.

Басқа адамдармен сәйкестендіру механизмі белсенді түрде дами бастайды. Қарапайым еңбек түрлері де аз рөл атқармайды, іс-әрекеттің өнімді түрі: сурет салу, мүсіндеу, жапсыру, құрастыру, ертегі оқу, сурет кітаптарды қарау. Өзі қатарлас балалармен араласудың маңызы арта түседі. Бала үлкендердің алдында ғана емес, құрбыларының, құрдастарының арасында да көзге түскісі келеді, сондықтан бірге ойнау, араласу – баланың өзін-өзі тануы мен өзін-өзі дамытуын ынталандырады. Мектепке дейінгі кезеңнің сонында басқа адамның іс-әрекетін бағаламау қасиеті ғана емес, өзінің қимылын, жетістіктерін, өзінің күйзелістерін бағалау сезімі де қалыптасады.

Осылайша, мектепке бару кезеңіне дейін бала тек іс-әрекетінің субъектісі ғана болып қоймай, өзін субъект ретінде сезінеді. Өзіндік сана-сезімі, іс-әрекетін бағалау қасиеті қалыптасады. Мынаны атап өту керек, мінез-құлқын өзіндік реттеуден гөрі өзін-өзі бағалау тез дамиды. Еркіндік көрсету бастауыш сынып оқушыларына тән екені белгілі. Сәйкестендіру механизмі дамиды, ал рефлекстік қабілеттері артта қалады, тек бастапқы негізі ғана қалады.

Өзін-өзі дамыту өзін-өзі бекіту жолымен әр түрлі әрекетте келеді. Біреуі ойын түрінде, ересек адамдарға және құрдастарына өзін мойындату.

Бүтіндей келе айтатынымыз, мектепке дейінгі балалық кезең – сыртқы ортада өзін тану кезеңі. Баланың ішкі әлемі қарқынды түрде дамиды, бірақ балаға оны ашу әлі өте қиын. Соған қарамастан өзін-өзі бағалау әрекетінде бала ішкі түйсігі арқылы болса да өзінің ерекшелігін, басқаларға ұқсамайтын қайталанбастығын түсінеді.

**3. тарау. Мектеп жасындағы баланың өзін-өзі тануы мен өзін-өзі дамытуы**

В.И.Слободчиковтың өсу кезеңдерімен келіссек, бұл кезең тұлғаландыру деңгейіне жатады. Бірақ бұл әрине, толық бір «ғасыр». Бірінші сынып пен он бірінші сыныптың баласын салыстыра алмаймыз, біреуі – әлі сәби, екіншісі – ересек адам сияқты. Екеуінің де оқушы екендігіне қарамастан, өмірді түсіну деңгейлері әр түрлі. Тұлғаландырудың дәл осы деңгейінде бала өзінің «жаңа Менін» ашады, ішкі әлемінде көп өзгерістер болады.

Мектепке дейінгі кезеңнің соңында балада өзіне көңілі толмаушылық байқалады: өзінің сол кездегі жағдайы, жасаған іс-әрекеті, құрбыларымен, ересектермен қалыптасқан қарым-қатынастары. Ересек болуға ұмтылып, оқушы болуға ішкі дайындығы қалыптасады. Осылайша 7 жастағы баланың дағдарысы шешіледі.

Бастауыш мектеп жасындағы баланың тек әлеуметтік байланысы ғана емес, ересектермен, құрбыларымен қарым-қатынасы да өзгереді, жаңа іс-әрекет пайда болады. Ол өзін-өзі тану мүмкіншілігінің аясын кеңейтеді. Әр түрлі пәндерді оқи отырып, бала өзінің білімге қажеттілігін ғана қанағаттандырмай, басқа оқушылармен, ұстаздарымен жаңа қарым-қатынасқа түседі. Басқалардың бағасына сүйене отырып, ол өзін бағалауды үйренеді, өзінің қабілеті мен мүмкіншіліктерін, тек сабаққа байланысты ғана емес, табыстары мен сәтсіздіктеріне қорытынды жасайды; ұстаздарымен, ата-аналарымен, құрбыларымен бірге іс-әрекет жасайды.

Бастауыш мектеп жасының соңында іс-әрекетінің еркіндігі мен мінезінде рефлекс пайда болады, ол жеке тұлғаның өзін-өзі тануындағы екінші механизмі болып табылады.

Осылайша, баланың мектепке дейінгі кезеңінде пайда болатын сәйкестендіруге рефлекстік қабілет қосылады, ол өзін-өзі танудың мүмкіндігін кеңейтеді және жасөспірім болу кезеңіне дайындала бастайды. Өзін-өзі бағалау мүмкіндігі кеңейеді, «Мен» бейнесі қалыптасады. Саналы түрде өзін-өзі реттеуіне мүмкіншілік туады, өзінің қалауын түсінеді, сабаққа деген жаңа ынта, қызығушылық (немесе қызықпаушылық) пайда болады, бос уақытын дұрыс пайдалануына немесе өзін-өзі дамыту мен өзін-өзі бекітуге арналған қосымша мүмкіндіктер пайда болады.

Өзін жаңа қырынан ашу – жасөспірім шақтағы ең күшті дағдарыстан шыққан кезде болады. Жыныстық дамудың әсерінен, ересек адамға тән сезімдердің пайда болуынан ішкі әлемінде көп өзгерістер болады. Өзіне, айналасындағы адамдарға деген қызуғышылығы арта түседі, ішкі қасиеттері мен сыртқы келбетіне көңіл аудара бастайды. Құрбыларымен қарым-қатынасын бірінші кезекке қояды. «Мен кіммін?», «Мен қандаймын?», «Басқалардан қандай ерекшелігім бар?» – бұл жасөспірімдердің өздеріне жиі қоятын сұрақтары және оған өздері жауап беруге тырысады. Сонымен қатар, психологтардың айтуы бойынша, өзін-өзі тану бүгінімен байланысты, көпшілік жағдайда өзін-өзі танумен шектеледі және өзінің кейбір қабілеттері мен қасиеттерін тексереді. Өзі туралы толық мағұлмат, аздаған «Мен» тұжырымдамасы кейінірек қалыптасады.

Жайлы жағдайда, тек осы жас мөлшерінде өзінің «Менін» жаңа деңгейде аша отырып, жасөспірім бірінші рет өмірлік іс-әрекетінің субъектісі ғана емес, өзінің дамуының да субъектісі және өмірбаянының авторы болады. Бұл жаңалығын ол тексергісі келеді, «эксперимент» арқылы өзін-өзі бекітудің әр түрлі үлгілерін пайдаланады. Қазіргі заманғы психологияда жасөспірімдердің өзін-өзі тексеру үшін әр түрлі тәуекелге баратындығы жайлы нақты жазылған. Отандық психолог Б.М.Мастеровтың [36] классификациясынан мысал келтірейік:

**тән қатері** – бәрімізге жасөспірімдердің тән тәуекеліне байланысты – әр түрлі «ерліктері» белгілі: екінші қабаттан секіру, өзеннен малтып өту, түнде орманда жүру және т.б. (мұндай көзсіз ерліктің не қажеті бар?). Бұл жасөспірімге өте маңызды, оларға мақтаныш сезімін ұялатады.

**әлеуметтік қатер** – топтық құндылықтарға бағыну немесе бағынбауын ересек адамдар мен құрбыларының бағалауы. Жасөспірім өзінің мінсіз «Меніне» топтық құндылықтарды кіргізгенімен, оған сәйкес болмау қаупі де бар. Ондай жағдайда жасөспірімді топтан шығуға мәжбүрлеулері де мүмкін. Бұл жердегі тәуекелге барудың мәні жасөспірім әр түрлі жағдайларға тап болуы мүмкін, онда ол ішінен біреуін таңдауы керек. Таңдау жасағаннан кейін жасөспірімнің не өзіне сенімділігі күшейеді немесе дұрыс таңдау жасамағанына қатты өкініп, күйзеліске ұшырайды.

**өзін-өзі ашу қатері** жасөспірімдерден мына сөздерді жиі естиміз: «Олар мені түсінбейді!»

Бұған ұстаздары, ата-аналары, кей кездері құрбылары кінәлі. Егер біз одан «Өзіңді өзгелер түсінуі үшін сен не істедің?» – деп сұрасақ, үнсіз қалады. Біреудің алдында ашылу – тәуекелге бару деген сөз, жасырып, ештеңе айтпау – басқа қауіп. Жасөспірім кездегі «Мен» оларға терең құндылық болып көрінеді. Барлық адамдарға сырыңды айтасың ба немесе таңдап кебіреулеріне ме, ерте ме, кеш пе, оны әр адам өзі шешуі қажет. Бұл көбінесе адамның мінезіне, басқа да ерекшекшеліктеріне байланысты, өзін-өзі тану әрекетінің аяқтау деңгейі болып табылады. Әрбір адамның ашылмаған құпиясы болу керек, ол тұлғаның бір даралығын, өзгешелігін көрсетеді.

Осылайша, тұлғаның тәуекелге баруы даму мен өзін-өзі дамытудың бір бөлшегі болып табылады. Келеңсіз жағдайда жасөспірім өзін-өзі қалыптастыру үрдісіне қажетті «материалмен» қамтамасыз етеді. Тәуекел жағдайы өзін-өзі танудың үрдісін белсендіреді, оқушының өзіне деген сенімін арттырып, өз ісіне жауапкершілікпен қарауды үйретеді.

Жасөспірім кезде басталатын өзін-өзі тану мен өзін-өзі дамыту үрдісі белгілі бір қалыпқа түсіп, жастық шақ деңгейіне ауысады.

Жастық шақ – тұлғаландырудың соңғы кезеңі. Оның негіздері:

– дамып келе жатқан дүниетанымы;

– өмірлік жоспарын қалыптастыру;

– жеке тұлғалақ үрдісі мен кәсіби мамандығын анықтау.

Егер жасөспірім кезеңінде тек өзінің жаңа қасиеттерін ашып, мінезінің ерекшеліктерін сынаумен болса, ал ерте жастық шақта осының барлығын біріктіру үрдісі жүреді. Ал болашаққа бағдар жасау – бүгінгіні қайта қарау деген сөз және өзін-өзі дамытудың негізгі векторын анықтайды: «Менің мақсатым қандай? Қандай мамандықты таңдаймын? Мақсатыма жету үшін қандай мүмкіндіктерім мен ерекшеліктерім бар?»

Нәтижесінде өзін-өзі тану мен өзін-өзі дамытудың барлық механизмдері жұмыс істейді. Өзін-өзі дамытудың өзі өзін-өзі бекітумен ғана жүзеге аспайды, көбінесе өзін-өзі жетілдірумен және өз алдына нақты мақсат қойғанда жүзеге асады. Бұл мақсатқа жету жолында әртүрлі қарқындағы сезімдер пайда болады.

**1. Ересек адамның өзін-өзі тануы мен өзін-өзі дамытуы**

Жеке еңбек жолының бастапқы кезінде, әрине жайлы жағдайда дамығанда, тұлғаның даму үрдісі аяқталады, өзін-өзі тану мен өзін-өзі дамытудың барлық психологиялық механизмдері қалыптасады, сәйкестендіру мен рефлексия, өзін-өзі қабылдау мен өзін-өзі болжауға қабілеттілігі артады, әрі қарай өзін-өзі тану мен өзін-өзі дамыту жекешеленеді, тек бір адамға ғана тән ерекшелікке ие болады, өзін-өзі тану мен өзін-өзі дамыту стилі анықталады. Бұдан кейін өзін-өзі тану мен өзін-өзі дамыту саласы өзгереді, танымдық пен кәсіпқойлықты жетілдіру бірінші орынға қойылады. Жайлы жағдайларда, егер мамандығы болса және ол өзін іс жүзінде көрсете алатын сала ретінде қабылданса немесе тұлғаның өмірлік мақсаттарына түрткі болатын жағдай жүзеге асса, өз еңбегінің табыстары мен жетістіктерін көрсе, тұлғаның өзіне қанағаттану сезімі оянады. Ал жайсыз жағдайларда, егер мамандық таңдауда қателессе, жұмысы көңіліне жақпаса, өзін-өзі тану мен өзін-өзі дамыту «қамауда» қалуы мүмкін немесе керісінше ынта пайда болуы мүмкін. Көбінесе ол тұлғаның ерекшелігіне, мінезіне, ерік-жігеріне, өмірде өз орнын табуға ұмтылуына байланысты. Адамға мамандық иесі болу дағдарыстар, әртүрлі кедергілер, тағдыры дайындаған сынақ түрінде қабылдануы мүмкін. Әртүрлі сындарға дайын болуы, пайда болған кедергілерді жеңе алуы – бұл тұлғаның жетілгендігін, өзін іс жүзінде көрсеткенін, өзін-өзі жігерлендіргенін көрсетеді.

Адам өзін тек мамандыққа ғана байланысты емес, басқа жағынан да көрсете алады: бірінші отбасы, онда тұлға ретінде өзін қалыптастыру үрдісі жүзеге асады, бірігіп мақсат қою қабілеті артады, бала туылып, тәрбиелеу үрдісі жүзеге асады, әке болу, ана болу – ешқайсысына ұқсамайтын жаңа рөл, ал бұл рөлде жаңа көзқарас керек, өзін үнемі жетілдіріп отыру қажет. Кей адамдар осы салада жоғары жетістіктерге жетеді, ал басқа салада сәтсіздікке ұшырайды.

Адамдармен қарым-қатынас, достарымен бос уақытты бірге өткізу, спорт, көңіл көтеру және т.б. өзін-өзі тануды, өзіне көңіл аударуды, өзін-өзі бекітуді, өзін-өзі жетілдіруді, өзін іс жүзінде көрсетуді қажет етеді. Ең бастысы – адам қаншалықты өзін өмірінің авторы сезінеді, қиындықтармен қалай күреседі, дағдарыстан қалай шығады, оптимистік әлде пессимистік көзқарасты таңдай ма, өзіне жауапкершілік ала ала ма, немесе тағдырына мойын ұсынып, күрессіз, бір қалыпты тіршілік ете бере ме, міне осыларға жауап болу керек. Мұндай қарама-қайшылықтарды шешу тәсілі – жетістікке жету немесе төмен құлдырау, өмірінің соңында қанағат сезімі болуы немесе қанағаттанбауы, «Өмірімді босқа өткіздім бе?» – сұрағының туындауы. Егер адам өзін іс жүзінде көрсете алса, көптеген жетістіктерге жетсе, онда қанағат сезімі пайда болады, көңілі тоқ болады, тек қана әлі де істерім көп еді деген өкініш қана болады. Кей жағдайларда адам өзін іс жүзінде көрсете алмаса, ол өмірін тек кезейсоқ жағдай деп қабылдаса, бәрін басынан бастасам деген тілек болады, күйзеліске ұшырап, өлімнен қорқады. Соңында адам бәрінен түңіледі, ол өлімді барлық қиыншылықтан құтылудың жолы деп санайды.

Біз қысқаша өзін-өзі тану мен өзін-өзі дамытуды әртүрлі жас мөлшерінде көрсетуге тырыстық. Келесі бөлімде кездесетін жалпы қиындықтарды атап өтеміз.

**2. Өзін-өзі тану мен өзін-өзі дамытудың әдеттегі қиындықтары**

Өзін-өзі тану мен өзін-өзі дамытудың әр түрлі жас мөлшерінде жүзеге асу әрекетінің ерекшеліктеріне қарамастан, жалпы адамзатқа тән қиыншылықтарды көрсетіп, одан өтуге ересектердің, құрдастарының, педагогтар мен психологтардың көмегі қажет екендігі туралы сөз қозғайық.

Бұл қиындықтарға мыналар жатады:

* Қалыптастағандық, өзін-өзі тану мен өзін-өзі дамытуға түрткінің жоқтығы, өзін-өзі тәрбиелеуге ынтаның жоқтығы. Бұл өзін-өзі тану мен өзін-өзі дамыту үрдісін апатты жағдайға әкеліп соқтырады, ал қандай да болмасын кедергі жағдаймен байланысты немесе басқа адамдар жасаған қиындық деп қабылданады;
* Өзін-өзі тану мен өзін-өзі дамытуда амал-тәсілдерінің қалыптаспағандығы, тұлғаның өзіне сенімсіздігі немесе керісінше сенімділігі оның психологиялық қорғаныс функцияларын жояды, өзін төмен немесе жоғары санау – осылардың салдары, біреуге тәуелділік не доминантты ұстаным. Басқа сөзбен айтсақ, айналасындағылармен қарым-қатынастың енжар не агрессивті болуы, өзін-өзі дамытудың әлеуметке қайшы жолын таңдап алуы.
* Адамдарда қиындық туғызатын мәселелер көп, өзіне көңілі толмауы, өзін сол күйде қабылдай алмауы, түсіне алмауы, кей кездері сенімділік пен инабаттылықтың артында өзіне-өзі сенімсіздік пен абыржушылық айқын көрінеді.
* Өмірлік мақсатты, мамандықты дұрыс таңдамау, мұндай жағдайда адам өзін іс жүзінде көрсете алмайды, жайсыздықты сезінеді, дағдарысқа ұшырайды, көбінесе ондай жағдайлардан өздігінен шыға алмайды.
* Өзін-өзі тану мен өзін-өзі дамыту механизмдерінің қалыптаспағандығы: өзін-өзі қабылдау мен өзін-өзі болжау қабілетін сәйкестендіру. Адамдарға бұл қабілетті дамытуға көмектесе отырып, өзін-өзі тану мен өзін-өзі дамытудың шынайылығы мен барабарлық деңгейін көтеруге болады;
* Өзін-өзі тану мен өзін-өзі дамытудың қалыптасқан амалдарын елемейтін адамдар аз емес.

Ұзақ уақыт, мақсатты түрде өзін-өзі тәрбиелеу мен өзі-өзі жетілдірумен шаршап айналысады, ал нәтижесі көңілінен шықпайды. Тіпті осы саладағы адамзаттың мәдени мұрасымен таныса отырып, психологияның беретін кепілдемесімен де адамдар келіспей, оны қабылдамайды. Себебі түсінікті де: өзін-өзі тану мен өзін-өзі дамытумен мақсатты түрде айналысу – өте ауыр еңбек, жігерді қажет етеді, тіпті жинақылықты да қажет етеді. Мұндай бағдар өмірде бәрі жақсы немесе қанағаттанарлық жағдайда жүзеге асады. Егер өмірде қиындық туғызатын мәселелер пайда болса, бұл күйзелістер адамды есеңгіретеді және өзін-өзі тану, өзін-өзі жетілдірумен ешқандай ісі болмайды. Бұл мынадай тоқтамға әкеледі: мақсатты түрде өзін-өзі тану, өзін-өзі дамытумен тек психологиялық тұрғыда дамыған, өзіне не қажет екенін білетін тұлға ғана айналыса алады, ал ондай адам болу үшін міндетті түрде өзінің тәрбиесімен айналысуы керек, тек өмірлік іс-әрекетінің субъектісі ғана емес, дамуының да субъектісі болуы қажет.

Дегенмен, бұл шешілетін мәселе. Туындаған бұл қарама-қайшылықтарды шешуге болады, қоғам, білім беру мекемелері тек білім берумен ғана шектелмей, адамдар арқылы баланың жас кезінен өзін-өзі тану және өзін-өзі дамытуға арнайы жағдай жасауға міндетті. Міне, сондықтан соңғы уақытта ғалымдар мен практиктердің (педагогтер, тәрбиешілер, әлеуметтік қызметкерлер, психологтар) өзін-өзі тану мен өзін-өзі дамытудың психологиялық механизміндегі мәселелерге ғана қызығушылығы артқан жоқ, оқуын ұйымдастыруға, балалар мен ересектерді тәрбиелеуге көптеп жәрдем беріп, білім беру саласын қайта қарауға көңіл бөліп отыр.

**3. Өзін-өзі тану мен өзін-өзі дамытуға педагогикалық жәрдем және психологиялық көмек**

Көп уақыт теорияда да, тәжірибеде де ата-аналар, тәрбиешілер, мұғалімдер, оқытушылар баланы сыртқы әсердің объектісі ретінде қарастырды. Осыған байланысты педагогика қалыптасты. Я.А.Коменский [37] сынып сағаты жүйесі кіргізілген, тәрбие мен оқыту жетілдірілген мектепке дейінгі мекемелердегі білімді меңгерудің психологиялық заңдылықтарын ашты.

Уақыт ағымына қарай білім беру үрдісін басқару дамыды, бақылау мен бағалау түрлері жетілдірілді және анықталды. Ғылым мен техниканың жедел дамуына байланысты, оқыту мен тәрбиелеудің нәтижесіне ғана көңіл бөлінді. Адам барлық қажетті білім мен мағлұматты дұрыс пайдалана алмайды, оны өмірде қолдана алмауының себебі қарапайым психологиялық шектеу – есте сақтау қабілетінің жеткіліксіздігі.

Оқыту мен тәрбиелеу тек білім беріп қана қоймай, тұлғаның ашылуына, ойын іс-жүзінде жүзеге асыруына жағдай жасау идеялары туды.

Ой қарапайым: егер тұлғаның зияттылығы жоғары дамыған болса, онда керек кезінде есіне түсіріп, толық қолданылуына жағдай жасайды. Бұл дамытып оқу идеясының зерттеулері мен қалыптасуына түрткі болды.

Отандық ғылымда теориялық дамытып оқу негіздерін психологияның классигі Л.С.Выготский [38] қалады. Ол бірқатар маңызды тұжырымдар жасады:

* Бірінші кезекте оқыту, оның артынан даму жүреді;
* Тұлғаның дамуының өзекті аймағы және жақын аймағы .

**Өзекті даму аймағы** – ересектердің көмегінсіз баланың өз бетімен жұмыс істей алу қабілеті.

**Жақын даму аймағы** – бүгін ересек адамның – ата-анасының, мұғалімнің, тәрбиешілерінің және т.б. көмегімен, ал, ертең – өзі жасайтын жұмысы. Бұдан маңызды қорытынды жасалады – оқыту (тәрбиелеу сияқты) жақын даму аймағына немесе баланың ертеңіне сүйенуі керек. Осы жағдайда ғана ол дамиды. Л.С.Ваготскийдің осы және басқа да идеяларын отандық ғылымның кемеңгерлері А.Н.Леонтьев [39], Д.В.Эльконин [40], П.Я.Гальперин [41], В.В.Давыдов [42], А.В. Запорожец [43], Л.В. Занков [44] және т.б. қолдады.

**4. Дамыта оқу жүйесін іс жүзінде жүзеге асыру**

**(В.В.Давыдовтың, Л.В. Занковтың, Д.В.Элькониннің көпшілікке белгілі жүйелері)**

Дамыта оқыту идеясын практикаға енгізу – баланы іс-қимыл объектісі ретінде қараудың прогрессивті қадамы. Бірақ бұның да соңғы қадам емес екенін уақыт көрсетті.

Оқытуды ізгілендіру мен тәрбиелеу идеясын теория мен практикаға белсенді түрде кіргізу мен тарату ғалымдар мен практиктерді тағы бір керемет ойға алып келді, атап айтсақ, өзін-өзі дамыту, баланы тек сабақ оқудың субъектісі ғана емес, өзін-өзі дамытудың субъектісі ретінде мойындауға негізделген. Олай болса, оқыту мен тәрбиелеудің мақсатына басым көңіл аудару керек болды.

Жаңа идеялар мынадай: бала тек сабақ оқудың ғана субъектісі емес, өзінің іс-әрекетінің авторы, субъектісі болу керек, сондықтан оқыту мен тәрбиелеу үрдісінде өзін-өзі дамытуына жағдай жасап, оны психолог-ұстаздың қағидасы бойынша қарастырып, жәрдем беру қажет.

Маңыздысы: жеке тұлға оқу-тәрбие барысында не үйренеді; ол тез дамып жатыр ма, қалай, қанша, қандай деңгейде өз өміріне жауапкершілікті алады; өзін-өзін тануына, дамуына, өзін-өзі жетілдіруіне қаншалықты деңгейде дайын болады – осыған жауап алу.

Осылайша, өзін-өзі дамытудың технологиясы қайшылық туғызбайды, тұлғаның дамуына байланысты толықтырып кеңейтіледі, өзін-өзін құрастыруына себеп болады. Соған қарамастан, бұл баланың іс-әрекетпен «басқарудың» тек дәстүрлі амал-тәсілдерін қайта қарауды ғана қажет етпейді, сонымен қатар дамыта оқыту барысында қабылданған тәсілдерді де қарау керек.

Өзін-өзі дамытуға тірек болған ой басқа да оқу-тәрбие үрдісін ұйымдастырудың барлық деңгейінде жаңа идеялар туындауына мүмкіндік береді. Соңғы кездері педагогикалық және психологиялық әдебиеттерде психолог-ұстаздардың идеясы жиі қолдау тауып жүр.

Алғаш рет бұл идея отандық ғылым мен практикада Г.Барднер, И.Розмит, Т.Черенигтердің «Кішкентай балалардың табиғи дамуын психолоиялық тұрғыда қолдау» деген кітабында айтылған, ол М.Р.Витяновтың [45] мектеп психологиясына байланысты жұмысында дамытылып, негізделді, ол Т.И.Чирковтың [46] мектепке дейінгі мекемедегі психологтың жұмысына байланысты нақтыланды. Содан кейін «дамытылу» кең ауқымда пайдаланыла бастауы, әсіресе, тұлғаның өзін-өзі тану мен өзін-өзі дамыту мәселелеріне байланысты психолог-ұстаздардың қолдауы туралы мәселе қозғалғанда байқалады. «Қолдау» терминімен бірге «психологиялық қолдау» түсінігі бірге жүреді. Атап өту керек, бұл түсініктердің мағынасы бөлінген: бір жағдайларда «қолдау» сүйемелдеумен теңдестіріледі, ал екінші жағдайда қолдау идеясы погрессивті идея ретінде қарастырылады. Психолог-ұстаздың деген не, оның өзін-өзі тану және өзін-өзі қолдауының дамытуға қандай байланысы бар? Осы сұрақтарға жауап беріп көрейік. «Сүйемелдеуге» түсінікті анықтама берген отандық психолог М.Р.Битянова. Оның анықтамасы бойынша, баланы өмірлік жолында қолдап отыру – бұл баламен бірге, жанында болу, кей жағдайда алдын ала түсіндіріп отыру. Ересек адам өзінің жас серігіне зейін қоя қарайды, тыңдайды, оның тілектеріне, талаптарына, жетістіктеріне қуанады, кездескен қиындықтарына ақыл қосып, көмектесіп, болашақ «Қымбат» өмірде өзін түсініп, қабылдауына үлкен жол көрсетеді. Сонымен қатар бақылап, өзінің өмір жолын қайталатпауға тырысады. Бала жол таба алмай, көмек сұраған кезде, дұрыс жолға түсуіне көмектеседі. Баланың өзі де, тәжірибелі серігі де үлкен жолда болып жатқандарға әсер ете алмайды. Ересек адамның өзі де тура, қай жолмен жүру керектігін дәл айта алмайды. Жолды таңдау – тұлғаның құқығы мен міндеті, егер қиындық туған кезде жол табуға көмектессе, табанды адам болса, бұл – үлкен сәттілік.

Автор мектептегі психологиялық практика мен психологиялық қызметтің негізгі мақсатын тек осындай қолдауда көреді. Жазылғаннан байқағанымыз, егер әрбір ересек адамға өзін-өзі тану мен өзін-өзі дамыту үрдісінде қолдау көрсете алатын қабілеті болса, мақсатты түрде қолдаса, оның пайдасы көп болады.

Тұлғаның өзін-өзі дамытуындағы психологиялық-ұстаздық қолдаудың артықшылығы:

* Бұл баланың табиғи дамуына мүмкіндік береді, жас ерекшелік заңдылықтарына ғана сүйенбей, жеке ерекшеліктері мен жетістіктерін дамытуға үлес қосады.
* Әр тұлғаның ішкі дүниесінің құндылықтарын, қайталанбайтындығын, қажеттіліктерінің басымдығын, өзін-өзі дамытудың құндылықтары мен мақсаттарын сөзсіз құптайды
* Ересек адам балаға әрбір қажет болған уақытта «таяққа» сүйенгендей сүйене салатын тіреу бола алмайды (кейбір балалар мектеп бітіргенше сабақты ата-аналарымен оқиды, күнде істеген ісіне есеп беріп отырады).

Ересек адам баланың өзі жол тауып шешім қабылдауына көмектеседі, өзін-өзі дамытуына қажетті жағдай жасайды.

Біз атап өткендей, қолдау көрсету идеясы жасалып жатыр және бәрінен бұрын психологтардың халыққа білім беру саласына қатысты қызметтерінде зерттелуде. Тәрбиешіге, мұғалімге мектеп жасына дейінгі әрбір баланың өзін-өзі дамыту нәтижесін тексеріп, жағдай жасап отыруы қиынырақ (біра, болашақтағы жоспар – жас ұрпақты заман талабына сай оқыту мен тәрбие беруді дамыту). Психологқа, әрине бұл оңайырақ болады. Соған қарамастан, психолог әр түрлі үлгілерін басшылыққа ала отырып, өзінің іс-әрекетін жасауы мүмкін. Отандық психолог Т.И.Чирков мектеп жасына дейінгі мекемелерде қолданылатын психологиялық қызметтің екі үлгісін көрсетеді: **психологиялық қызметтің қолдау үлгісі және психологиялық қызметтің сүйемелдеу үлгісі.**

Психологиялық қызметті ұйымдастыру мәселесіне тікелей жанаспай, өзін-өзі тану мен өзін-өзі дамыту мәселесі туралы кеңінен қарастырайық. Ұстаз берілген үрдіске қандай жағдай жасай алады? Айтылған үлгілердің тереңірек түсіндіру қажеттілігінің себептерін келтіреміз.

Егер, қолдау – өткен қателіктерін түзетуге байланысты болса, ал сүйемелдеу – болашағы мен бүгініне, балада бар ерекшелікті пайдалануға, күшті дамыған жағы мен сапасына салмақ салуға бағытталады. Егер қолдау әр уақытта ұстаздық үрдістің ұйымдастырылуына ішінара түзету енгізіп отырса, ол сүйемелдеуде болатын ауытқушылық пен асқынуды ескертеді, алдын ала әрекет жасауға бағдарлайды, ал ол қателікті дер кезінде түзетуге мүмкіндік береді. Бұл жерде көмек пен қолдау механизмдері өзін-өзі реттеу мен өзін-өзі дамытудың басқа да ұстаздық үрдіске қатысушыларға ауысу қағидаларын жүзеге асырады.

Өзін-өзі тану мен өзін-өзі дамытуды басқару жайында сөз болғанда, сүйемелдеудің идеялары негізінде жүзеге асыру дұрысырақ, тұлғаның белсенділігінсіз өзін-өзі тану мен өзін-өзі дамытуға жағдай жасауға мүмкіншілік береді, қажет болған жағдайда, мектеп жасына дейінгі балаларға, оқушыларға, тәрбиешілерге, мұғалімдерге, ата-аналарға және тағы басқаға көмек пен қолдау береді.

Сүйемелдеудің сәйкес алғышарттары жетілген, сүйемелдеудің ойларын қабылдауға жоғары дайындық деңгейі бар (ұстаздарға, психологтарға әр түрлі кедергілер келтірмейтін, егер ұстаздық үрдіске қатысушылардың барлығы жоғары деңгейдегі біліктілікке ие болса) оқу орындарында кең көлемде жүзеге асатын мүмкіндігі бар. Мұндай жүйе қалыптаспаған оқу орындарында қолдау үлгісі тек жеке адамдармен жүзеге асса, прогрессивті сипат алады. Берілген жағдайда ескере отырып, сүйемелдеудің үлгісіне басымдық бере отырып, бұл құралды алдымызда «психологиялық сүйемелдеудің» және «психологиялық-ұстаздық қолдау» деген терминдерде пайдаланамыз.

 **Педагогикалық технологиялар, тұлғаның өзін-өзі тануы мен өзін-өзі дамытуға арналған бағыт.**

Өзін-өзі дамыту идеясы қазіргі заман мен практикада өте тартымды болғандығы соншалықты, әр тұлғаның шамасы кеңінен айқындалып, оны дамытуға арнайы технологиялар жасалған. Біздің елімізде ондай мүмкіншіліктер жақын арада, ХХ ғ. соңғы жылдарында ғана пайда болды, және ол демократияландыру мен ізгілік үрдістерін кең мағынада дамытумен байланысты.

Оқыту технологиясы мен тәрбиелеуге жан-жақты талдау беруге мүмкіншілігі болмай (немесе еркін тәрбие идеясынан бастап, қазіргі заманға ғылымдағы барлық гуманистік бағыттарға шолу жасау керек еді), бірақ сүйемелдеудің не екенін практикада көрсетуге тырысып, өзін-өзі дамытуға бағытталған технологияда ол қалай жүзеге асады?

Үш технологияға тоқталып өтейік: К.Роджерстің жеке бағыттағы технологиясы, күштемеу педагогикасының технологиясы [47], Г.К Селевконың тұлғаның өзін-өзі дамыту технологиясы.

 **К. Роджерстің жеке бағыттағы «технологиясы».** К.Роджерс ХХ ғ. ұлы психологы болып табылады, ол гуманистік психологиямен психотерапияның негізін қалаған. Тақырыптың атында «технология» деген сөз тырнақшаға бекер алынбаған. Роджерс өз ұстанымы бойынша, әр түрлі технологиялыққа, қалыптастыруға, өзінің тұжырымдамасына қайшылығына, үйлесімді-үйлесімсіздігіне, адамға көзқарасына қарсы болады. Әрине, ол дұрыс айтады, бірақ «технология» термині қазіргі педагогикалық ғылым мен практикада нақты бекітілгендіктен, болашақта да ол белгілі қосымша түсініктерде пайдаланылады, бірқатар жұмыс жүйесін айта отырып, оқыту мен тәрбиенің ұйымдастырылуының қандайда бір жетістікке жететініне кепіл бола алмайды.

К.Роджерстің тұжырымдамасының негізі туралы қысқаша айтылған, соған қарамастан, жеке бағыттағы технологиясын ары қарай түсіну үшін қайталап, қарастыратын мәселенің мағынасын аударамыз және кеңейтеміз. Автордың пікірінше, адамның мінез-құлқына түрткі болатын жағдай – өзектілікке ұмтылу, ал өзектілікке ұмтылудың бір бөлігі – өзінің «Менін» өзектендіруге ұмтылуы (өзіндік өзектілік). Осыған байланысты К.Роджерс мынадай түсініктерді бөліп көрсетеді: «шынайы Мен», «мінсіз Мен», «әлеуметтік қоршаған орта».

Шынайы Мен – бұл өзін, сезімдерін, бағдарларын, құндылықтарын көрсету жүйесі.

Мінсіз Мен – тәжірибесі мен терең күйзелістері.

Әлеуметтік қоршаған орта – бұл нормалары, құндылықтары, көзқарастары, мінез-құлық қабілеті.

Шынайы Мен мен мінсіз Меннің арасындағы пайда болатын сәйкес келмеушілік (сәйкессіздік) адамда қорқыныш сезімін туғызады, мінезінің бейімделмеген де үлгісін көрсетеді.

Өзінің Мінсіз Менінен алыстаған сайын, әлеуметтік ортаның көңілінен шығуға ұмтылып, одан әрі бейімсізденеді, әр түрлі психологиялық қиындықтарды сезінеді. Өзінің мінсіз Менімен сәйкес өмір сүру үшін, адам субъективті еркіндікті сезінуі қажет. Қиындықтар оның еркіндікті таңдамағандығынан немесе әлеуметтік ортаға тәуелді болып өмір сүре бастағанынан туындайды.

Осыдан психотерапияға байланысты маңызды қорытынды туындайды (К.Роджерс психотерапевт екенін есімізге түсіріп қояйық): психотерапевтің негізгі міндеті – адамға өзінің тәжірибесімен түсінікте өмір сүруіне, өзімен-өзі болуына көмектесу. Бірақ, психотерапевтің өзі әлеуметтік ортаға жататын болғандықтан, ол адамды еріксіз көндіруге, кері әсер етпеуі қажет. Оның міндеті мынада: науқастың өзін-өзі анықтауына мүмкіншілік беру, өзінің ойы мен сезімін еркін білдіру, өзін қалай қабылдайтынын сезіну.

Соңында психотерапевт көмек көрсетуі қажет. Шынайы Менмен мінсіз Менді бір арнаға салуы керек. Бірақ мұндай көмек тек бірқатар үрдістері сақтағанда ғана оң нәтиже береді:

* Науқасқа тұлға ретінде оң көзқарас көрсету және қабылдау;
* Науқастың сезімін түсіну және оның мәніне қатысты көңіл-күйіне ортақтасу;
* Психотерапевтің науқаспен жұмысында шынайы болу қабілеті.

Бұл психотерапевтік жұмысты К.Роджерс педагогикалық практикаға ауыстырады. Оның педагогикалық теориясының мәні мынадан тұрады:

1) Педагогикалық қызметтің мақсаты – тұлғаның «толық қолдануының» шартымен қамтамасыз ету, барабар және икемді, сау Мен концепциясын дамыту. Ал, оны тұлғаны қалыптастыру жолымен емес, жеке өсу жолына көмек ретінде жасауға болады;

2) Тұлғаның өсуін дамытудың қайнар көзі мен күші адамның өзінде екенін мойындайды. Сондықтан автор «қалыптастыру» терминіне қарсы шығады, бұл «білімді сіңіру» түсінігіне қарсы шыққанмен бірдей. Оның ойынша, нағыз құнды білім, тұлғаның жеке тәжірибесімен негізделген және жауапкершілікті тек өз қалауымен алуы.

3) Тұлғаның сәтті дамуының бастапқы шарты өзін-өзі қабылдауы болып табылады. Тек өзін қадірлейтін, өзіне сенімді адам ғана тура және тәуекелшіл қадамдарға бара алады, өзін-өзі дамытуға дайын болады. Соған байланысты, мұғалім мен педагогтің де рөлдері ауысады. Олардың қызметі тек білім беру, тұлғаның қабілетін қалыптастыру емес, олардың жеке тұлғаның дамуына, өзін-өзі жетілдіруімен өзіндік өзектілікке бағыт беру.

Сондықтан мұғалімдер К.Роджерсті ұстаз-фасилитатор деп атайды (фасилитатор – бұл жеке тұлғаның өсу тенденциясына ынта беретін адам).

Мұндай ұстаз-фасилитатор деген жоғары атаққа тек мынадай шарттарды орындап қана жете алады:

* Бүкіл оқу үрдісі кезінде балаларға толық сенім арта алатындығын көрсету;
* Оқушыларға жеке өздерінің және топтың алдында мақсаттарын анықтауға және қалыптасуына көмектесу;
* Ең бірінші – әрқашан оқушылардың білім алуға ішкі түрткінің бар екенін ескеру;
* Оқушыларға ұстаз әр түрлі тәжірибелерді жасаудың көзі болуы керек, ал олар туындаған қиындықтар мен шешімін таба алмаған міндеттеріне көмек сұрай алуына мүмкіншілігі болуы қажет;
* Өзінде топтың эмоционалды көңіл-күйін сезініп, оны қабылдау қасиетін дамыту керек;
* Топтық іс-әрекеттің белсенді мүшесі болу;
* Топта өзінің сезімін ашық көрсету;
* Әр оқушының күйзелісі мен сезімін түсіну үшін эмпатияға жетуге тырысу;
* Өзін-өзі жақсы білу.

Ұстаз-фасилитатордың нақты үлгісі мен әдісін айтқанда, К.Роджерс өзі де әмбебап әдіс пен іс-әрекет тәсілінен бас тартқандықтан, оларға аса мән бермеді. Оның айтуынша, мұғалім әдістемелік құрал таңдауына құқығы бар, қажетті жағдайға байланысты әдіс-тәсілдерді қолдануына болады.

К.Роджерс және басқа да кемеңгер психология мен педагогиканың өкілдерінің тағы да кейбір әдістері туралы айтуға болады, ол: топтық жұмыстың (пікірталасқа байланысты) әр түрлі әдістері.

**Әлеуметтік-психологиялық тренингтердің элементтерін пайдалану.** Мысалы үшін, әрбір оқушы мен педагогтың арасында болатын «шарттар» әдісі белгілі бір мөлшерде қолдау алды дейік. Шартта жеке тақырыптар мен барлық курстарды, жеке немесе топпен бірге істеуіне мүмкіндік алуы, қорытынды нәтиже мен баға өлшемі көрсетілді. Шартқа қол қойылғаннан кейін сыныпқа жарияланады. Қорытындысында міндетті түрде мынаны айту керек, жазылған технологияны кіргізу өзін-өзі дамытуға оңтайлы сәт болғанымен, іс-жүзінде жүзеге асыруда бірқатар қиындықтары бар. Оның негізгілері: мұғалімге оқу жүктемесінің ауырлығы мен сыныптағы бала санының көптігіне байланысты жеке-бағытталған оқыту жүйесін қалай өткізу қажет, осы айтылған идеяны жүзеге асыру үшін педагогтың өзі мен кәсіптік деңгейінің қаншалықты дәрежеде дайын болуы керек. Мұндай педагогты дайындау тіпті жақсы дамыған шет елдерге де оңай емес. Көп қаржыны қажет етеді. К.Роджерс пен басқа да гуманистік психология мен педагогиканың өкілдері тұлғаның өзін-өзі тану мен өзін-өзі дамыту мәселесін толық шешуді, оқу-тәрбие үрдісінің жаңа жолын ұйымдастыруды көрсетті.

**Күштемеу педагогикалық негізіндегі өзін-өзі тану мен өзіндік өсу қатар жүру технологиясы.** Күштемеу педагогикасы – бұл гуменистік бағытта тәрбиелеудің 1980 ж., соңы, 1990 ж., басында пайда болған жаңа бағыты. Ол басында балалар мен жасөспірімдерді мәжбүрлеу формасына қарсы қозғалыс ретінде басталып, кейіннен өзі бір жеке бір сала болып кетті. Күштемеу педагогикасының басты міндеті – тұлғаның толық дамуы мен оның толық жұмыс істеуі. Баланың өзіндік дамуы алдын-ала дайындалған, не істеу керектігіне тапсырма берген дәстүрлі тәрбиелеумен, дәстүрлі оқытумен тосқауылданады. Егер ол берілген тапсырманы орындай алмаса, ол жазаланады. Мысалға бір пәннен тапсырма орындамаса, оған нашар баға қойылады. Бұндай жазалау балада қорқыныш, қобалжу туғызады. Осындай сезімдерде болған бала өзін толығымен тани алмайды, дами алмайды. Сондықтан де күштемеу педагогикасының алдында мынандай міндет тұр:

– оқыту мен тәрбиені адамгершілік негізіне бағыттау;

– үлкендер мен балалар арасындағы байланыс;

– жастарды адамдарға, жалпы қоршаған ортаға адамгершілік көзқараспен қарауға, оларды күштемеу әрекеттерін жасауға, осы қасиеттерді дамытуды үйрету;

– зорлыққа қарсы күрес, егер қарсы тұру керек болған жағдайда жәбірлемеу. Күштемеу педагогикасы жалпы бұндай ұстанымды қалыптастыру мүмкін еместігін де мойындайды, сондықтан балада өзіндік дамуға, өзін-өзі өсіруге, жеке тұлғаның өсуін дамытуға барынша көңіл бөледі.

Педагогтар «балаларды мәжбүрлемеу үрдістерін пайдалану арқылы күштеп тәрбилеудің деңгейін азайтуға болады, олардың өзіндік дамытуына ерік береді» – дейді.

**Балаларға оң көзқараспен қарау.** Оң көзқарас дегеніміз – баланы сол қалпында қабылдау, оның жаман жақтарына емес, тек жақсы жақтарына көңіл бөлу, оған сену.

Оң көзқарасқа жетудің шарттары:

* өзіндік «Менге» жүгіну, өзін-өзі қабылдау.
* балаларға, ата-аналарға, әріптестерге, басқа да педагогикалық субъектілерге шыдамдылықпен қарау қабілеті.
* педагогиканың өмірдің табиғи жолымен даму бағытымен жүруі, өткен өмірге өкінбей, келер шақты уайымдамай, нақ осы шақпен өмір сүре алуы.
* балаларды сүйе білу қасиеті – тек жақсы эмоциялық қарым-қатынас емес, олардың тұлға болып қалыптасуына байланысты жұмыстар жүргізу, өзін-өзі дамытуына ықпал ету, көмектесу.

**Іс-әрекеттерді таңдау түріне, мәніне, мағынасына субъективті еркіндікті қамтамасыз ету.** Адам бір қызықты, өзі үшін маңызды іспен, сол істі өзі таңдап, айналысқанда ғана оған ерекше белсенділікпен кіріседі, сонда ғана ол өзін көрсетіп, ары қарай өзін-өзі дамытып кете алады. Субъективті еркін болу – өз таңдауын іске асыруға әрекет ету. Егер адам өз таңдауымен әрекет етсе, ол өзіне жауапкершілік алады, ол тек басқа адамдар алдында ғана жауапты емес, өзінің алдында да, өз арының алдында да жауапты, осы жауапкершілік оның іс-әрекетін керекті бағытқа бұрып отырады.

Педагогтың еркіндігі – оның жұмыс тәсілініің формасында, мазмұнында, оның шығармашылық және тұлғалық өсуінде.

Оқушының еркіндігі – оқу тәсілін, түрін ғана емес, ары қарай өсіп, білімін тереңдетіп, ары қарай дамытуында, ол пәнді меңгеріп қана қоймай, сол арқылы өзін де танып, өзін-өзі дамытуында.

Оқушылардың педагогтің мақсаты мен тапсырмаларына кірісіп, қосылуы және педагогтің балалардың мақсаты мен тапсырмасына қосыла алуы.Бұл принцип ынтымақтастықтың мәнін ашып көрсетеді. Бірінші бөліктің жүзеге асуы – егер педагог өзіндік өзектілік қасиетін толық меңгерсе, сол жағдайда жүзеге асады. Педагог өзі осы процесске толық беріліп, қызығушылықпен жұмыс істеуі керек, сол кезде оның іс-әрекеті де балаларды еліктіріп, олардың қабылдауы артады. Екінші бөлікте белгілі бір жағдайда балалардың не істегені, қалай сөйлегені арқылы анықтап, сол бағытта оның мақсатына қосылып, іс-әрекет ету керек, педагогтің қойған мақсатымен біріктіру керек.

**Қорқынышты, өзін сапасыз, толыққанды емес сезінуді жеңу.** Мектептегі немесе басқа оқу мекемесінде білім алу кезінде балаларда қорқыныш, үрей пайда болуы ешкімге таңсық емес. Бұл қорқыныштың түп-төркіні баланың (немесе үлкен адамның да) кез-келген уақытта дәрменсіз болып қалуы және осыны біреулер байқап, оны дұрыс түсінбей қалуы мүмкін деген сезімде. Нашар бағалану, дәрменсіздік – кейбір адамдарда өмір бойы болатын сезім. Осы қорқыныш өзін-өзі дамытуға кедергі келтіреді, ол айналасындағы адамдардың айтқанымен жүруге тырысады, белгілі бір қалыптасқан үлгілермен әрекет етуге тырысады немесе керісінше, оларды қабылдамайды, өзінің еркіндігін көрсетуге тырысады. Қорқыныш пен үрейдің мөлшерін қалай төмендетуге болады? Бағалау жүйесін өзгерту керек. Оқушыға немесе студентке өзін дамытуға қалай әрекет ету керегін өзіне шешуге мүмкіндік беру керек, бақылауды, емтиханды қашан тапсыру керек екенін өзіне, оның уақытын өзіне шешуге беру керек. Әрине, бұл оңай емес, сонда да педагогикада бақылаудың осындай икемді түрін қолдануға болады.

Осы принциптерді өмірде жүзеге асыру тек қана оқушылар емес, педагогтардың да өзіндік өсуіне, бір-біріне сенім, қайырымдылықпен қарау негіздеріне сүйене отырып, қарым-қатынас жүйесін жасауға көмектеседі.

Ал мектеп жасына дейін балаларға күштемеу технологиясын қалай пайдалануға болады? Осы күшемеу педагогикасын мектеп жасына дейінгі балаларға қолдану үшін баланың өз жеке тұлғасын қалыптастыруға жағдай жасау керек. Ол екі түрлі бағытта жұмыс істеу арқылы жүзеге асады:

1. балаларды дамыту барысында оларға өктемдік жасамау;

2. Ерекше принциптерге құрылған арнайы оқыту арқылы.

Бірнеше бағытта мынадай ұйымдастырулар болу керек:

а) балалардың таңдау еркін жасау;

б) балаларды жақсы бағамен көтермелеу;

в) барлық іс-әрекеттерін күштемеу арқылы қолдау;

г) оқулық пен ойындар арқылы тәрбиелеу кезінде өктемдіксіз, зорлықсыз, методтарды кеңінен қолдану;

д) бірігіп, жұптасып оқу, ойнау процесстерін ұйымдастыру;

е) күштемеу педагогикасына ата-аналарды кеңінен тарту.

Балалардың әр жастағы тобына арнайы 12 циклдан тұратын оқытулар дайындалады:

«Мен кіммін – мен қандаймын»

«Сенімділік-сенімсіздік»

«қуаныш-реніш»

«Басшылық-бағыныштылық-теңдік»

«Достық қарым қатынас-қастасу»

«Мейірімділік-мейірімсіздік»

«Сүйіспеншілік-жек көрушілік»

«Батылдық-қорқақтық»

«Шыдамдылық-шыдамсыздық»

«Сыпайылық-дөрекілік»

«Ынтымақшылдық-агрессиялық»

«бейбітшілік-соғыс»

Бұл оқытулар өзін түсінуге тырысуды жетілдіруге, оны қабылдауға, оны мәжбүрсіз, біреудің күштеуінсіз шешуге ұмтылу қасиеттері арқылы орындауға негізделген.

Осы оқытулар балалардың өз таңдауына беріліп, қандай цикл оған қызықты, сонымен айналысып, соны түсінуге ұмтылуын қолдау негізінде жүреді.

Негізгі ұстанымдарға тоқталайық:

Кереғарлық (қарама-қарсылық) ұстанымы:

Бұл ұстанымның мәні балаға әр түрлі кереғар ұстанымдарды: татулық-қастық, ынтымақтастық-агрессиялық, басшы-бағынышты ұстанымдарын таңдауға ерік береді. Бұл кереғар әдістемелік амал тұрғысында балалардың әр түрлі іс-әрекетінде пайдаланылады. Мысалы: ертегіні оқып-талдау кезінде ертегінің балама аяқталуын ойлап тауып, жағымды кейіпкердің тек жағымды емес, сонымен қатар, жағымсыз қылықтары талданады, ал жағымсыз кейіпкерлердің тек жағымсыз қылықтарын ғана талқыланбай, оның жақсы қасиеттерін де көре білу және оған жағымды мінездеме беріледі.

Тіршілік әрекетінің барлық ауқымына қатысу ұстанымы:

Балаға қайырымдылық, сүйіспеншілік, ынтымақтастық, сияқты өнегелік қасиеттердің мәнін түсініп, тану қиын. Оны түсініп қана қоймай, бастан өткеру қажет. Бұл ұстаным:

* Танып-біліп түсіну деңгейінде баланың тәжірибесіне қарай оның осы қасиеттерді қалай елестетіні;
* Сенсорлық (сезгіш, әсерленгіш) деңгейде есту, көру, сезу қасиеттерімен түсіну, соны қабылдауы;
* Эмоциялық деңгейде – бір сезімді қалыптастырып, оны дамытуы;
* Тәлімдік деңгейде шын немесе ойдағы жағдайды бастан өткеру, нақты істерді жасау.

Жанамалау ұстанымы:

Жағдайды шынайы бастан өткермес бұрын, бала әдеби шығармалардың кейіпкерлерін орнына қойып, солар арқылы үйрену керек. Бұл үшін маскалар, кейіпкерлердің кескіндері, қуыршақтар, жан-жануарлардың бейнесі пайдаланылады.

Өмірдегі жағдайларды моделдеу ұстанымы:

Сабақ өткізу барысында жағымды-жағымсыз мазмұндағы әртүрлі жағдайларды моделдеуге көп көңіл бөлінеді. Осы жағдайларды пайдалану арқылы, бала ересектердің көмегінсіз жол тауып, өзі үйрене бастайды, бұл ойын кейін шынайы өмірде өз септігін тигізеді. Тек жағымсыз, агрессивті жағдайда ғана педагог балаларға басқа жолды көрсетеді.

Әр сабақ үш бөліктен тұрады:

а) ойдағы нәрсенің сапасын немесе мінездемесін өзектендіру.

б) белгілі бір жағдайдың сапасының қасиетін сезіну, оны шығармашылықта пайдалану.

в) белгілі бір жағдайды эмоционалды түрде бастан өткеру, оны қимыл-әрекетімен көрсету.

**5. Мектеп баласының өзін-өзі дамыту технологиясы**

Бұл технология оқушының толық өзін-өзі дамытуына негізделген, ол 1-11 сыныпты толық қамтиды. Мақсаты – белсенді, өзіндік ойы бар, жеке азаматты, білімді, мәдениетті адамды, қайырымды отбасын, кәсіби мықты маманды, өзін-өзі дамытып отыратын адамды тәрбиелеу. Мақсат соңғы нәтижені анықтайды, ол өзіндік дамудың толыққанды деңгейі, оның анықтамалары:

* Жігерлілік, өз-өзімен жұмыс істеу себептерімен байланысты;
* Өзін-өзі дамыта алу;
* Тұлғаның ерекшелігінің жоғарғы деңгейі, оның кез-келген іске дайын тұруы;
* Адам ісінің шығармашылығы тұрғысынан;
* Адам өзін жақсартуға, өз жеке тұлғасымен жұмыс істеудегі саналы іс-әрекеттері;
* Тұлғаның құрылуындағы тиімді, қорытынды жағдайы.

Педагогикалық ұжымның, жеке педагогтың басты мақсаты – баланың жеке тұлғасын өзіндік өсуге итермелеу, оны әр жас мөлшерінде қолдап, ынталандыру, өзіне деген сенімін қалыптастыру, өсу жолында дұрыс бағыт беру.

Бұл технологияның ішінде 3 жүйе бар:

«Теория» – тұлғаның өсуінде теориялық оқыту жағын меңгеру;

«Практика» (іс-тәжірибе, дағды) – оқытушылардың өзін-өзі дамытуында өздерінің іс-тәжірибесінің қалыптасуы;

«Әдістеме» – пәндік оқуда әрі қарай даму.

«Теория» жүйесі. Өмірлік тәжірибеден түйіндеген қағида ретінде бұл жүйе балалардың өзіндік дамуын, шығармашылықта өздерін көрсете білудің әдісін ұйымдастыру болып табылады. Бұны мектепте клубтық жүйемен (шығармашылық, интеллектуалдық мүмкіндіктерін өсіру) ұжымдық шығармашылықтарын дамытып, іске асыруға болады (И.П.Иванов әдісі бойынша) [48].

Мектептегі клубтың жүйені қолдану мынадай бағытта жүреді:

* қоғамдық;
* әдеби-эстетикалық;
* денсаулық-дене шынықтыру;
* экологиалық-биологиялық;
* балалар туризмі мен өлкетану;
* әскери-патриоттық;
* техника үйірмесі;
* оқу-ғылыми-зертеу.

Бұл бағыттардың мақсаты оқушылардың өздеріне ұнаған, қызықты тақырыпты таңдап, осы қосымша білім алуда өздерін көрсету болып табылады.

Бастауыш мектепте үйірмелердің басшылары И.В.Волковтың [49] технологиясымен жұмыс істейді.

Орта және жоғары сыныптарда «тәрбие орталығы», «өзін-өзі дамытудың ашық уневерситеті», «оқушылардың ғылыми бірлестігі» сияқты ірі структураларда әрі қарай дамыды .

 Балалардың шығармашылық қасиеттерін дамыту жаңашыл-педагог И.В.Волковтың көптеген ұсыныстарын іс жүзінде пайдалануға мүмкіндік береді, бұны сабақ аясында да, сабақтан тыс кезде де өткізе беруге болады, сонда балалар бір-бірімен топтасып жұмыс істеуге үйренеді, өз мүмкіндіктерін толық көрсетуге, не нәрсеге икемді екендерін өздері түсінуге мүмкіндік береді.

Г.К.Селевко [50] айтқандай, балалар бір сатыдан дамудың екінші сатысына өткенде олар өздерінің қоршаған ортасында, адамдар арасында болады, қарым-қатынас арқылы олар тәжірибе жинақтай береді.

«Әдістеме» жүйесі өзін-өзі белсендіру пәндік оқу тұрғысынан шешеді. Оның өзіндік ұстанымды белгілері бар:

1) оқу мекемелерінде оқу-тәрбие барысында өзін-өзі тәрбиелеу мен өзіндік оқу-педагогикалық басшылықтаң артықшылығы, басымдығы;

2) оқытудан қарағанда өзі оқуына ерекше көңіл бөлінеді;

3) оқушыларың тек үйрену, білу жағына емес, өнегелік, адамгершілік іс-әрекеттеріне де көңіл бөлінеді;

4) оқушылардың жеке шығармашылығына көңіл бөлінеді;

5) оқудың неге керек екенін түсіну процессі белсендіріледі, қолдау көрсетіледі және ол рефлекстік ұстанымға өте бастайды;

6) педагогикалық үрдіс ақыл-ой қимылының дамуын қалыптастыруға өтеді;

7) жалпы білім мен үйрену үнемі және бір қалыпты қалыптастырылады.

Біз осы үш технологияны баланың жеке тұлғасын өсіруде қалай пайдалану керек екенін қысқаша айтып бердік. Егер осы міндетті алдыға қойсақ, оның орындалуы мүмкін емес дей алмаймыз, осы арқылы біз мектепке дейінгі, мектеп жасындағы балалар мекемелерінде балаларды нағыз дұрыс азамат болып шығуға тәрбиелей аламыз.

**Психология-педагогикалық қолдау және өзіндік тану мен өзіндік өсу үрдісіндегі көмек.** Өз еңбек жолында педагог әр балаға байланысты қиындықтармен жиі кездеседі: өзіне сенімсіздік, қорқыныш, немесе өзіне деген керемет, тіпті басқаларды басуға дейін баратын сенімділік бір жағынан, екіншіден, өз іс-әрекетін ұйымдастыра алмау, өзін реттеуге шамасы келмеудің әр түрлі белгілері. Өзіндік дамуға келетін болсақ, балалар арасында өзіндік дамудың мақсатын, өзін тәрбиелеуде, өз ойын іске асыруда қандай жолмен жүру керек екенін анықтау қиындық тудырады .

Біз теорияда педагогтің балалардың өз жеке тұлғасын жасауына қандай көмек беретінін көрсетейік. Әрине, бұның шешуі психологиялық-педагогикалық қостауды (сүйемелдеуді) жүзеге асырғанда анықталады. Бірақ бұндай мүмкіндіктер біздің уақытта шектеулі, себебі көптеген оқу орындарында психологиялық көмекті өз міндетіне алатын психологтар жоқ. Дегенмен, осындай қиын жағдайда да оқушыларға өзін-өзі тану үшін жағдайлар жасауға болады.

**4. тарау. Педагогтің кәсіби өзіндік тануы мен өзіндік өсуі**

**1. Педагогтің жеке тұлғасының сипаттамасы және кәсіби біліктілігі**

Өзіндік тану, өзіндік өсу әр жас мөлшерінде психологиялық-педагогикалық қолдау көрсету педагогикалық ұжымның, нақты педагогтың ерен еңбегіне байланысты. Өзін-өзі таныған, өзіндік ізденісте болған, өзін-өзі белсенді түрде тәрбиелеген мұғалім ғана басқаларға нақты көмек бере алады, егер ол өзін-өзі білмесе, ол басқа адамды қалай түсіне алады? Егер ол өзі ізденіс үстінде болмаса, оның тәрбиесі өз тәжірибесінен өтпеген, ресми түрде ғана тәрбиелеу болып қалады (қағаз жүзінде ғана).

Ғалымдар педагогтің өзіндік дамуын анықтауға 3 түрлі мүмкіндігі мен жолы барын көрсетеді: **бейімделу жолы, өзіндік өсу жолы, тоқырау жолы** (тұлғаның құлдырауы, кері кетуі, азғындауы, іс-әрекеттің жоғалуы).

Бейімделу – білім беру саласының барлық талаптарына бейімделіп, оқып-үйрену, рөлдік ұстанымдарды қолға алу.

Өзіндік өсу – кәсіби маман болу үшін үнемі ізденісте болу, өзін толығымен көрсету, өзгеру.

Тоқырау – педагогтің өзіндік дамуында тоқтап қалуы, ескі білгенге ғана сүйенуі, тіпті бар білгенін жоғалтуы. Бұл жағдайда кәсіби белсенділік құлдырап, жаңа дүниені қабылдамайды.

Тұлғалық-кәсіби өсу мен өзіндік даму педагогті былай қойғанда, кез-келген мамандықта табысқа жетудегі сөзсіз негізгі шарт. Белсенділіктің түсуін, жаңылуын, іркілуін оқушылар бірден байқайды және ол міндетті түрде педагогикалық еңбекке кері әсерін тигізеді.

Педагогтің кәсіби өзіндік тану мен өсуіне талдау жасалмас бұрын, оның жеке басының ерекшеліктеріне мінездеме беру керек, оның жұмысының спецификасына мән беру керек.

Қазіргі кезде ғылымда педагог тұлғасының структуралық бөлімдерін, оның жұмысын, қарым-қатынасын, көзқарасын, кәсіби біліктілігінің ерекшелігі мен өзіндік белгілерін анықтаудың небір түрлері бар.

Тәрбиешілердің, мұғалімдердің, оқытушылардың негізгі маңызды қасиеттерін ашып көрсетсек, олар: кәсіби-педагогикалық бағыт, кәсіби белсенділік, кәсіби білім мен оны еске сақтау, ойлау және елестету, кәсіби сана-сезім. Қысқаша түсіндіре кетейік. Тұлғаның кәсіби педагогикалық бағытында балаларға деген көзқарас, олардың іс-әрекетіне, өзіне деген көзқарас бастапқы орында тұрады. Қарым-қатынастың негізгі үш түрін жинақтай отырып, кәсіби-педагогикалық жолдың сегіз бағытын анықтауға болады, бірақ солардың ішінде осы үш компонент те қатысатын бір түрін оңтайлы, қолайлы деп қабылдаймыз:

– балаларға деген көзқарас;

– пәнге деген көзқарас;

– өзіне-өзінің көзқарасы.

Ал қосалқы түрі – үш компонентің біреуінің де қажетті мөлшерде айқын көрінбеуі. Кәсіби-педагогикалық бағыттың дамуы көптеген факторларға байланысыты, басты факторлары: педагогтың өзінің жеке тұлғасының ерекшелігі, оның қызығушылығы, өзін-өзі дамытуға ұмтылуы; педагогикалық мекеменің басшыларының ерекшеліктері (әкімшілік педагогтың жұмысына, балаларға, өзіне қандай көңіл бөледі, қандай жағдай жасайды), коллективтің әкімшілікпен, әріптестермен, ата-аналармен, балалармен қарым-қатынасының ерекшелігі.

Өзінің жеке кәсіби педагогикалық жолын білуі, оның мықты, әлсіз жақтарын білуі, тәрбиенің қай жағына басты көңіл бөлу керек екенін анықтайды: білім беру әдісін ба, балаларға көзқарасты өзгерту керек пе, оларға мүмкін шыдамдылықпен қарау керек пе, немесе өзіне деген сенімін көтеру керек пе, өзін қабылдау керектігін т.б.

*Кәсіби белсенділік –* педагогтың өзінің жұмыс аясын кеңейтумен, нормативтен шығып, басқа жолдар іздестірумен, сабақ берудің басқа әдістерін іздеуімен әкімшілік, әріптестер, ата-аналар, оқушылармен қарым-қатынасты жақсартудың түрлерін іздестірумен, өз жұмыстарына үнемі сараптама жасап отырумен, өзін үнемі тәрбиелеп, өзін-өзі дамытып отырумен сипатталады. Кәсіби белсенділік өзін-өзі дамытудың негізгі шарты болып табылады.

*Кәсіби білім және оны бере білу* – кәсіби дайындықтың қандай мөлшерде екенін көрсетеді. Кәсіби білімсіз, оны балаларға бере алмайынша, педагог өзінің қызметін атқара алмайды. Кәсіби білім көп салалы, бұл – өз пәнін өте жақсы білу, педагогика, психология, методикадан жақсы хабардар болу, басқалармен қарым-қатынас құра білу, өзінің кәсіби мүмкіндіктерін білу. Арнайы біліктілік те болу керек, олар: болжам жасаушылық, талдау, жоспарау, коммуникативтілік, қабылдау, т.б. Білімділік – кәсіби маманның басты қаруы, ол оның біліктілігінің деңгейін көрсетеді, ал біліктіліксіз оның іс-әрекетінің дамуы, өзін-өзі дамыту дегендер маңызынан айырылады.

*Педагогикалық мүмкіндіктер –* әр педагоктің қаншалықты тұлғалық күш-жігері бар екенін сипаттайды. Педагогикалық қасиетті өз бойынан табу өз мамандығын педагогикамен байланыстыруға, педагог болуға итермелейді және ондай педагогикалық еңбек жақсы нәтиже береді. Өз мүмкіндіктерін білу, оны іс жүзінде, еңбек жолында пайдалану табысты еңбектің негізін қалайды.

Ең маңызды, негізгі мүмкіндіктерге тоқтала кетейік:

**Академиялық –** математика, физика, әдебиет, шет тілі пәндеріне сай. Педагог осы ғылымдарға көңіл бөліп, жаңалықтарды бақылап, өзіндік зерттеу жүргізеді.

**Дидактикалық** – оқу материалын балаларға түсінікті, қызықты етіп жеткізу, оқушылардың қызығушылығын, белсенділігін арттыру. Бұндай мұғалімдерде оқыған балалар өте жақсы нәтиже көрсетеді.

**Перцептивтік** – баланың ішкі әлеміне кіріп, психологиялық бақылап жүргізу, баланың жеке тұлғасын, оның жағдайын түсіну.

**Коммуникативтік** – балалармен жақсы қарым-қатынас жасау, оларға өзіндік кілт табу, сеніміне кіру.

**Сөйлеу** – өз ойын нақты, ашық жеткізу, сөйлеу мәдениетін меңгеру.

**Ұйымдастырушылық** – оқушылар коллективін жұмылдыра алу, әртүрлі тапсырмаларды жедел түрде орындау, өз жұмысын ұйымдастыра алушылық, тапсырма орындауда уақытты дұрыс, тиімді пайдалана алу.

**Жоспарлық** –өзінің де, балалардың да әрекеттін жоспарлау, материалды ретімен жеткізу, сабаққа сценарий жасау, сабақтан тыс тапсырмаларды жоспарлау т.б.

**Авторитарлық** – эмоциялық ерік-жігер арқылы балаларға әсер ету, оларға өзіңді сыйлату.

**Педагогикалық елестету** – өзіңнің де, оқушылардың да іс-әрекетінің қорытындысын алдын ала сезіну, алдын ала ойша түзетулер енгізу.

**Зейін бөлу** – бір уақытта әртүлі іс-әрекетпен айналысу: сабақ өткізу, балаларды қадағалау, әрі қарай не болатынын, оқиғаның желісін айқындау т.б.

Осы айтылған мүмкіндіктер педагогтің білімін, біліктілігін толық ашпаса да олардың жұмыстардың қандай екені туралы мағлұмат береді.

**2. Педагогикалық есте сақтау, ойлау, елестету**

Педагогикалық жұмыспен айналысу мұғалімнің психикалық процесстеріне арнайы бағыт береді. Егер дәрігердің есінде үнемі симптом, ауру, рецептер болса, педагогтың миында үнемі пәнді оқыту, қалай балаға түсіндіру, оның технологиясы, баламен тіл табысу т.б. әрекеттерді шешу мәселесі тұрады. Ойлау мен елестету мәселелірінде адамдардың айырмашылығы өте көп.

Әр жұмыстың өзінің өзіне тән ерекшелік, күрделілігі бар, сондықтан ой әр жұмыстың ыңғайына қарай өзгереді. Балалардың арасындағы керісті шешу қозғалтқыштық жоспарын құрумен немесе тергеушінің сұрақ беру техникасымен бірдей емес. Мысалға, ойлау қабілеті бірдей екі адам өз жұмыс саласында кәсібіне байланысты әр түрлі ойлайды, ол адамның сол жұмысқа қандай ынта-жігермен кірісіуі, тәжірибесінің жеткіліктігі, т.б. әсер етеді.

Елестету де сол сияқты. Педагог өзінің де өзгенің де іс-әрекетін алдын ала елестетіп, жоспарлайды, қандай жағдайда бұл іс табысты болмақ, қандай нәрселерді жасамау керек, соның барлығын елестету арқылы жұмысты жоспарлап, жақсы аяқталуы үшін еңбек етеді, оған өзгеріс енгізеді.

**Кәсіби сана-сезім** – бұл кәдімгі жалпы сана-сезімдей, тек оның кәсіби тұлғалық мінездемесі мен ерекшеліктері бар. Бұл білімге, эмоциялық құндылықтарға, өзіне маман ретіндегі көзбен қарауды талап етеді.

Педагогикалық іс-әрекеттің дәстүрлі мынадай компоненттері бар:

– Конструкциялық – оқыту барысында өзінің іс-әрекеттерін де, өзгенің іс-әрекеттерін де жоспарлау;

– Ұйымдастырушылық – педагогтың өзінің ойлаған ісін тәжірибеде жүзеге асыруы, оқу процессін, оқытуды, қарым- қатынасты ұйымдастыруы;

– Коммуникативті – педагогтың балалармен тіл табысуы;

– Шығармашылық – педагогтың әртүрлі мақсаттарын орындауы, ізденісі, жаңалық кіргізуі, өзіндік ерекшеліктерін жұмыс барысында қолдануы.

Процессуалды тұрғыдан қарағанда, педагогикалық жұмысқа:

– алдыға педагогикалық мақсат қою;

– оларды шешудің түрлерін таңдау;

– өзінің де, өзгенің де (оқушының) іс-әрекетін талдау және баға беру, осы арқылы барлық құрамдас бөліктерге қажет болған жағдайда өзгеріс енгізу жатады.

Көптеген психологтар қарым-қатынасты педагог жұмысының тек бір саласы деп қарайды. Отандық психолог Л.М.Митина [51] педагогикалық қарым- қатынастың негізгі қызметтеріне сипаттама береді;

* Хабарламалық – оқытушы мен оқушы арасында танымдық, эмоция- бағалау тұрғысында хабарлама алмасуы;
* Әлеуметтік-естілім – оқыушы мен оқушының бірін-бірі қабылдауы, өзара түсіністік қатынас орнатуы, эмпатия (түсіністік, бірге бастан кешу) механизмін қолдануы;
* Өзін-өзі таныстыру – педагогикалық үрдістің барлық қатысушыларына өздерін көрсетуде үлкен көмек береді.
* Интерактивті – бейнелермен, ұсыныстармен, іс-әрекеттермен, тәжірибемен бөлісу (интеракция – қарым-қатынас);
* Аффективті – эмоциялық көңіл-күйді береді, жеңілдеу, психологиялық жайлы күйде болу, т.б.

Тұлға, іс-әрекет, қарым-қатынас бір-бірімен өте тығыз байланысты, олардың бірінсіз-бірінің күні жоқ, жеке тіршілік ете алмайды.

Тұлғаның ерекшелігі өзіне тән іс-әрекетпен, қарым-қатынаспен байланысты, ал қарым-қатынас пен іс-әрекет тұлғаның кәсіби өсуінің негізі болып табылады.

Жеке тұлғаның табысқа жетуіне негіз болып есептелетін оның өзіндік қасиеттері мен ерекшеліктері, кәсіби деңгейдегі қарым-қатынасы кәсіби шебердің ықпалдастық сипаттамасы – біліктілікті тудырады. Психологияда кәсіби біліктілікті анықтайтын, көрсететін әр түрлі амалдар бар. Мысал ретінде психолог А.К.Маркованың [52] талдауын келтірейік. А.К.Маркова бойынша, кәсіби біліктілік – бұл жоғарғы деңгейде жүретін педагогикалық жұмыс, педагогикалық қарым-қатынас, оқытушының жеке тұлғасының көрінуі, оқу мен тәрбие барысында оқушылардың жақсы деңгей көрсетуі.

Біліктілік құрылымында мұғалімнің жеке тұлғасы, педагогикалық жұмысы, педагогикалық қарым-қатынас және педагогтің табысты жұмысының нәтижесі – оқушылардың тәрбиесі мен оқуының жақсы көрсеткіші басты нәтиже болып табылады.

Мұғалімнің еңбегінің әрбір қыры мынадай құрамнан тұрады:

1. кәсіби (объективті қажеттілік) психологиялық және педагогикалық білім;
2. кәсіби (объективті қажеттілік) педагогикалық іскерлік;
3. кәсіби психологиялық бағыт, кәсіптік талапқа сай оқытушылық нұсқау;
4. оқытушының кәсіби білімі мен іскерлігінің деңгейін қамтамасыз ететін жеке тұлғалық ерекшеліктер.

Атап өтетін нәрсе, білім мен іскерлік мұғалімнің еңбегінің объективті сипаттамасы, ал жеке тұлғалық ерекшелік пен бағыт – кәсіби талапқа сәйкес субъективті сипаттамасы.

А.К.Маркова осы сәйкестікті педагогикалық кәсіптің «психологиялық модулі» деп атайды. Кесте арқылы көрсетейік:

**Мұғалімнің кәсіби біліктілігінің модульдік көрінісі**

**(А.К.Маркова бойынша)**

|  |  |
| --- | --- |
| Мұғалім еңбегінің қырлары | Еңбектің әр қырының психологиялық модулі |
| Оқытушы еңбегі үшін объективті қажеттілік | Оқытушы еңбегінің психологиялық сипаттамасы |
| Кәсіби білім | Кәсіби іскерлік | Кәсіби бағыт | Кәсіби психологиялық ерекшелік (қасиет) |
| Еңбек үрдісі | 1. мұғалім-нің педагог-икалық қызметі |  |  |  |
| 2. мұғалім-нің педагоги-калық қарым- қатынасы |  |  |  |
| 3. мұғалім-нің жеке тұлғасы |  |  |  |
| 4. оқушы-ларды оқыту |  |  |  |
| 5. оқушы-лар тәрбиесі |  |  |  |

Бұл кестеден көріп тұрғанымыздай, біліктіліктің 5 құрамдас бөлігінің әрқайсысын кез-келген педагогтің білімі мен біліктілігін, оның субъективті бағытын, психологиялық ерекшеліктерін талдау арқылы сипаттап беруге болады.

А.К.Маркова психологиялық ерекшеліктерге педагогиалық ой-өрісті, аңғарғыштықты, рефлексияны (психикалық күйге ой жүгірту), өзін-өзі бағалауды, тұлғалық бағытты т.б. жатқызады. Кестені пайдалану арқылы мұғалімнің еңбегінің кез-келген қырын сипаттауға болады.

Мысалы, *педагогикалық әрекетті* іске асыру үшін, педагогикалық мақсатты, оның әсер ету түрі мен тәсілдерін, сараптау амалдарын, мақсат қоя алуын, ықпал етудің педагогикалық тәсілдерін білу керек;

*– кәсіби бағыт* – пән оқытушысының, методистің, диагностың;

*– психолгиялық қасиеттер* – білімдарлық, педагогикалық ойлау.

Осы үлгімен мұғалімнің еңбегінің басқа компоненттерін: педагогикалық қарым-қатынасты, мұғалімнің жеке тұлғасын, оқушылардың оқуы мен тәрбиеліліктерін талдауға болады. Педагогтың жеке тұлғасның мәселелері мен оның біліктілігін замнауи психологияда қорытындылап көрейік. Бұл бөлімнің басты мақсаты – педагогтің өзіндік тану мен өзіндік өсудің «объектісі» болып саналатын кейбір қасиеттері мен жеке тұлғалық сипаттамасын айқындау. Кәсіби бағыттың өсу деңгейінен, белсенділігінен, мүмкіндігінен, т. б. педагогикалық еңбектің нәтижесін көруге болады. Демек, оқу мекемесінде тек оқу үшін ғана қажетті жағдайлар жасалып қоймай, сонымен қатар, қарым-қатынас та дұрыс жолға қойылады, ол тұлғаның, бірінші кезекте баланың дұрыс қалыптасуына әсер етеді. Осы қасиеттер «кәсіби біліктілік» деп аталатын тұтас бір құрылымға шоғырланады. Және де жүргізілген талдау педагогтың жеке тұлғасы мен қызметінің осал тұстарын анық көрсетіп, әкімшілік тарапынан, психологиялық қызмет тарапынан қолдау, көмек беріледі.

**3. Педагогтың өзіндік тануы мен өзіндік өсу ерекшеліктері**

Педагогтің кәсіби сана-сезімі – бұл өзін кәсіби шебер ретінде сезінуі, өзінің педагогикалық қарым-қатынаста, қызметте жеке тұлғалық ерекшелігін сезінуі. Кәсіби сана-сезімнің жалпы сипаты жалпы сана-сезім сияқты, тек өзіне тән белгілері бар. Олардың екеуінде кездесетін ортақ белгілері: өзіндік тану, эмоциялық-бағалау қатынасы, өзін-өзі бақылау, мұнда да сәйкестендіру және рефлексия (сананың өзіне назарын аударып, өзінің психикалық күйіне ой жүгіртуі) механизмдері жұмыс істейді.

Өзгешелік – педагогтің оқушылармен, ата-аналармен, әріптестерімен, әкімшілікпен, өзімен қарым-қатынас жиынтығында жеке тұлғалық қасиеттері мен іс-әрекект ерекшелігін танып-білуі, бағалауы, реттеуі. Осыдан өзіндік танудың объектісі: кәсіби-педагогикалық бағыт, педагогикалық мүмкіндіктер, арнайы білім мен біліктілік, өзіндік белсенділік деңгейі, педагогикалық қызмет стилі тағы да көптеген сол сияқтылар болуы мүмкін. Бірақ өзін жалпы адам ретінде, кәсіби шебер ретінде қабылдауда сәйкессіздік те кездеседі.

Мысалы, тұлғаның жалпы өзіне көңілі толады, өзін құрметтейді, өзін жақсы сезінеді, бірақ кәсіби жетістіктеріне, әкімшілікпен, әріптестерімен қарым-қатынастарына көңілі толмайды, өзін өте жоғары маман еместігінен кінәлі сезінеді, т. б. Осындай келіспеушілік өзінің өмірдің әр саласында толық сәйкес емес екенін айғақтайды, соның салдарынан тұлғада іштей шиеленіс, қақтығыс пайда болады.

**Мұғалімнің А.К.Маркова көрсеткен кәсіби сана-сезімді құрайтын бөліктері:**

* Өз кәсібінің көлемін, ережесін, моделін түсіну. Бұл үрдісте кәсіби дүниетанымның негізі қаланады. Егер педагог өзінің қандай болу керектігінен, қоршаған ортамен қарым-қатынасты қалай құру керектігінен хабарсыз болса, оның өзін-өзі бағалауы қиындық тудырады. Жалпы білімділіктің негізінде мұғалімнің кәсіби ұстанымы негізделеді, жеке мұғалімдік еңбек тұжырымы құрылады.
* Жоғарыда атап өтілген қасиеттерді басқа әріптесінің бойынан көру, өзін орта кәсіби маманмен салыстыру.
* Өзінің кәсіби шеберлігіне оқушылардың, әріптестерінің, басшылықтың көзімен баға беру.
* Өзінің әрбір жеке тұстарына баға беру: өзін, педагогикалық қызметін, қарым-қатынасын, жеке тұлғасын танып-білу, түсіну;
* Өзінің эмоциялық қатынастарына, ерекшеліктеріне баға беру. Біртіндеп тұрақты «Мен – концепциясы» пайда болып, өзіне сенім ұялата бастайды.
* Осы негізде мұғалімге мектепте баға беріледі. Бағалардың айырмысы бар: бүгінгі мүмкіндіктер (өзін-өзі өзекті бағалау), кешегі (өткенді шолу арқылы өзін ретроспективті бағалау), болашақтағы жетістіктер (өзін мінсіз бағалау) және басқалардың көзімен (рефлексивті) өзін-өзі бағалау. Егер өзін өзекті бағалау ретроспективті бағалаудан жоғары болса, ал өзін мінсіз бағалау өзекті бағалаудан жоғары болса, онда ол кәсіби сана-сезімнің өскенін көрсетеді.
* Мұғалімнің өзін-өзі бағалауының нақты көрсеткіші ретроспективті бағалау мен өзекті бағалаудың, өзекті бағалау мен өзін мінсіз бағалау арасында өте аз айырашылықтың болуымен құнды болады.
* Мұғалімнің өзін-өзі жақсы бағалауы, өзінің жақсы қасиеттерін айқындауы, «Мен – концепциянын» жасауы оның өзіне деген сенімін арттырады, өз кәсібіне көңілі толып, педагогикалық еңбегі нәтижелі болады. Көп жағдайда тек осындай мұғалімдер өзін-өзі толық ашуға ұмтылады. Психологияда педагогтың «Мен – концепцияны» оқушының «Мен –концепциянының» дамуына әсер еткені туралы көптеген тәжірибелер көрсетілген.

Ағылшын ғалымы Р.Бернстің [53] «Мен – концепциянын дамыту мен тәрбиелеу» деп аталатын, мұғалімдердің «Мен – концепциясы» және оның жеке компоненттерінің балалардың жеке тұлғасының дамуына, қабылдауына тигізген әсерінің қорытындыларын зерттеген еңбегіне көңіл аударайық.

Р.Бернс мұғалімнің жағымды «Мен – концепциясы» балаларға жақсы әсер етіп қана қоймай, олардың сыныптағы іс-әрекеттеріне, үлгеріміне әсер ететінін айтады. Балалар өздерінің мүмкіндіктерін толық ашып, мұғалімнің алдында қандай бағалы екенін сезінеді, бұл сенім оған мұғаліммен қарым-қатынас жасағанда келеді, мұғалім оның мүмкіндіктеріне сенім артады. Өзін-өзі бағалауы төмен мұғалімдер өзге оқушылардан ерекшеленетін балаларды жақтырмайды. Егер мұғалімнің қорғансыздық сезімі оның психологиялық хал-ақуалында басым тұрса, оның тек балаларға емес, ата-аналар, әріптестеріне сенімсіздігі, үрейі күшейеді. Сондықтан өзін қорғансыз сезінетін мұғалім, Р.Бернстің айтуынша, көп жағдайда өзіне авторитарлық рөлдерді алып, қатігездік, өктемдік көрсетіп, оқушылар алдында қандай жағдайда болмасын өзін мақұлдатып, бекіткісі келеді.

Өзін төмен бағалайтын мұғалімдерде балаға жаман әсер ететін негативті нұсқау болатыны анықталды. Кебіреуіне тоқталайық:

1. Өзін ұнатпайтын оқушыларға нашар қарау;
2. Балаларды босаңсытпайтын, оларға қиындық тудыратын кез-келген мүмкіндікті пайдалану;
3. сабақ оқуды бәсекелестік күрес негізіне құруға тырысу;
4. балалар жіберген қателіктеріне кінәлі сезімде болуы, сол арқылы оларды оқуға ынталандыру;
5. қатал тәртіп орнатуға ұмтылу;
6. оқушылардың кінәсіне қарай жазалау мөлшерін көбейту.

Мұғалімнің «Мен-концепциясы» оқушының «Мен-концепциясына» қалай әсер ететінін талдай келе, Р.Бернс мынадай қорытындыға келеді: «Балаларды оқытуға міндет алған адам өзіне сенімді болуы керек. Өзін-өзі түсінбеген және түсінуге тырыспаған адам басқаны да түсінуі екіталай. Өзін төмен бағалайтын индивид басқаларға өзінің қорқынышы, үрейі, қанағаттанбаған қажеттілігі тұрғысынан қарап, қабылдайды. Өзін жоғары бағалау мен өзіне деген сенімділік адамға өзінің өктемдігі мен маңыздылығын өз іс-әрекетіне бағыт етіп ұстаудан сақтап, біреудің алдында өзін дәлелдеу қажетсіздігін көрсетіп, оны жоюға мүмкіндік береді» [53].

Отандық психологияда да бұл мәселеге көптеген тәжірибелер жасалып, зерттелді. Солардың ішінде Л.М. Митинаны [54] айтуға болады. Мынадай жайттар белгілі:

Мұғалімнің кәсіби сана-сезімінің төменгі дәрежеде дамуы қажетті мөлшері жетпейтін тұрақсыз бейнеде, іс-әрекет пен педагогикалық қатынастың жоспарсыздығымен, өзіндік баға мен өзіндік танудың кейбір қасиеттерімен, кебір сапаларымен ғана сипатталады. Ал мұғалімнің кәсіби сана-сезімінің жоғары дәрежеде дамуы мұғалімнің жалпы жүйеге сай, кәсіби мақсатын толық орындауға мүмкіндігі жеткілікті болуымен анықталады.

**4. Педагогтің кәсіби өзіндік тануының**

**психологиялық ерекшеліктері**

**Кәсіби өзіндік тану** өзіне тән іс-әрекетпен, педагогтың жеке тұлғасы мен карым-қатынасын анықтайтын белгілі бір түрткінің әсерінен белсендіріледі. Кәсіби өзіндік танудың сарыны әркелкі. Жиі кездесетіндері:

Біріншіден, кәсіби өзіндік тану өзіне деген қызығушылықтан, өзінің кәсіби мықты, осал тұстарын біліп, жетілдіруден, жеке тұлғалық ой-өрісті кеңейтуден туындайды;

Екіншіден, өзіндік тануға деген қажеттілік мұғалім немесе тәрбиеші өз еңбегі мен оның қорытындысы арасында үйлесім таппағанда туындайды. Бұл өзін-өзі тануға итермелейді. Мысалы, оқушылардың үлгерімінің төмендігі мұғалімді ойлануға мәжбүрлейді: қандай іс-әрекетімде, методикамда қателік кетті, қорытынды неге жақсы болмады, балалармен, әріптестермен, әкімшілікпен неліктен теріс туындады? – осындай сұрақтарға іштей жауап іздей бастайды. Осы сұрақтарға жауап беру үшін ізденісі оның қай жерде қате жібергенін тауып, бұл қателіктерді түзетуге ұмтылысына жетелейді, ол өзімен, қоршаған адамдармен тепе-теңдікті қалпына келтіреді, ол еңбегі мен оның қорытындысындағы үйлесімсіздікті жоюға, кері эмоциялық әсерді жоюға күш салады;

Үшіншіден, өзіндік тану әкімшіліктің, әріптестердің, ата-аналардың, кебір кезде оқушылардың мұғалімге сын көзбен қарауымен, сын айтуымен, ескерту беруімен белсендіріледі. Сынға деген әрекет әртүрлі: қалыпты құрылымның бұзылуы әрекетте сынды қабылдамайды, оларға ренжіп, кек алғысы келеді; сындарлы әрекет етуде мұғалімнің ойынша, тек шындыққа жанаспайтын сынды ғана қабылдамайды, ал жұмыстағы жеткіліксіздікті, жұмыстың толық орындалмағанын мойындап, оған қосылады, ол сынды қабылдайды. Сындарлы әрекет өз еңбегіне баға беруге, өзін-өзі тануға итермелейді;

Төртіншіден, өзіндік тануды жоғарылатуды ынталандыруға кәсіби сана-сезімнің дәлелдері әсер етеді, олар: *өзін таныту, өзіндік кемелдену, өзіндік өзектілік.* Басқаша айтқанда, педагог өз жұмысын жақсарту үшін, өзінің тұлғасын өсіру үшін, еңбегінде жоғары табыстарға жету үшін өзін-өзі тануы керек.

Ал өзін танытудың түрткілеріне келетін болсақ, олардың құндылықтарына байланысты өз айырмашылықтары бар. Кейбір жағдайлрда мұғалім басқаларға өктемдік жүргізу, біреулердің көмегімен өзін танытуы арқылы өзін-өзі таниды, ал бір жағдайларда педагогикалық жаңа технологияларды пайдалану арқылы жоғары көрсеткіштерге жетіп, өзінің кәсіби біліктілігін арттырады, өзін мықты маман ретінде танытады. Егер өзін-өзі жетілдіру мен өзін-өзі белсендіру басты орында тұрса, онда ол тұлғаның өсуінің қажеттілігін түсінгені, ол дегеніміз – өзіндік танудың толық мағынасын түсіну деген сөз.

Психологияда «педагогикалық центрация» деген ұғым бар, ол педагогтың өз кәсіби жұмысында дәл қандай саланы негізгі, басты деп қабылдайтыны. Психолог А.Б.Орлов [55] педагогикалық орталықшылдықтың жеті түрін айқындап берді, олар:

1. өз мүддесін;
2. әкімшілік, басшылықтың мүддесін;
3. әріптестер мүддесін;
4. ата-аналар сұранысы мен мүддесін;
5. оқу мен тәрбие технологиясының талаптарын;
6. оқушылардың қажеттілігі мен мүддесін;
7. гуманистік, яғни өз болмысы және басқа адамдардың (әкімшілік, әріптестер, ата-аналар, оқушылар) болмысының мүддесін басты деп қабылдау.

Педагогтіың іс-әрекеті мен жұмысының сарыны оның орталықшылдығының түрін анықтайды. Мысалға, мұғалім әкімшілік пен басшылықтың мүддесі үшін жұмыс істейді дейік. Демек, ол директордың, оқу ісі меңгерушісінің талаптарын сөзсіз орындап, олардың айтқанынан шықпай, соларға жағуға тырысады, солардан мақтау естігісі келіп, соларға жақын жүреді. Бұл мұғалім басшылықтың талаптарын орындауда қандай қасиет, сол үшін өз тұлғасында қандай ерекшеліктерді жетілдіру керек, тек сол қасиеттерді жетілдіруге ұмтылады.

Осы жеті орталықшылдықтың ішіндегі ең құндысы – гуманистік орталықшылдық, себебі мұнда адам кәсіби өсудің, жеке тұлғалық өсудің нағыз шарықтауына жетеді.

Кәсіби өзіндік танудың әдістері де тура жалпы өзіндік танудың әдістеріндей: ашу***,*** бекіту, талдау, бағалау, қабылдау.

Ал бірақ кәсіби өзіндік тану құралдарының өзгешеліктері бар және ол педагогикалық қызметтің сипаттамасымен анықталады.

Өз қызметін, қарым-қатынасын, тұлғасын ***талдау –*** бұл басты құрал, педагог бұны күн сайын пайдаланады: сабақ қалай өтті, қай жерінде кемшілік болды, қай жерде өте жақсы болды, өзін қалай ұстады, өзіне сенімді болды ма, осыларға талдау жасайды. Осындай талдау арқылы педагог өз жеке тұлғасын зерттейді, өзінің мықты, әлсіз тұстарын анықтайды, пайда болған жанжал, шиеленістің себептерін табады. Өкінішке орай, көптеген педагогтар өз істеріндегі жетіспеушілікті, туындаған жанжал мен шиеленістерді өз жеке тұлғасымен байланыстырмайды. Дау-жанжал, шиеленіске, қателікке жауапкешілікті өздеріне алмай, басқаларға аударатын (үлгерім төмен – демек оқушылар қабілетсіз, ата-аналармен дау-дамай туындады – демек, солар кінәлі, т.б.) педагогтар туралы көптеген мысалдар келтіруге болады. Мұндай ұстаным өзіндік дамуды тежейді, ол тұлғаның өзін-өзі қорғау реакциясы болып есептеледі.

Педагогтың өзін белгілі бір мөлшердегі үлгімен, немесе идеалмен, немесе педагогикалық қызметпен шұғылданатын басқа бір нақты адамдармен ***салыстыруы***.

Педагогикалық қызметті таңдаған кез-келген адамның (бұл басқа мамандықтарға да тән) ойында белгілі бір уақыт өткенде тәрбиешінің, мұғалімнің, оқытушының бір идеалды бейнесі (нақты бейне) қалыптасады. Бұл бейне абстрактылы немесе нақты бір адамның кейіпінде әрекет етеді (мысалы: мен өзімнің қазақ тілі пәнінің оқытушысына ұқсағым келеді).

Бәрібір, тұлғаның мөлшерге сәйкес, идеалға ұқсастығы келетіні табиғи қисынды құбылыс. Егер педагог өзін идеалмен салыстырған кезде соған жақын болып шықса, ол өзіне қанағаттанып, оның өзін-өзі сыйлауы, бағалауы артады. Ал, ол өзіне қанағаттанбаса, онда екі түрлі беталысы өрбиді: педагогтың өзін-өзі сыйлауы төмендеп, өзіне қанағаттанбай, өзін кемелдендіруге ұмтылысы жоғалады, немесе ол өзін қолға алып, өзін тәрбиелеуді бастайды. Ол өзін тек нормативті үлгідегі бейнемен ғана емес, өзімен бірге жұмыс істейтін әріптестерімен, нақты адамдармен салыстырып, жұмысын жақсартады. Бұл жерде де педагог салыстыру қорытындысына байланысты әртүрлі әрекет етуі мүмкін: егер ол өзін басқалардан жоғары бағаласа, ол өзінің нақты еңбегінің жемісін көрсетеді, ол өзіне қанағаттанып, өзіне-өзі құрметпен қарап, өзін қабылдайды, ал егер салыстыру барысында ол өзінің төмендігін сезсе, онда қызғаныш сезімі пайда болады, басқаларды жолы болғыш деп есептеп, өзін қандай жағдайда да жақсы етіп көрсеткісі келеді, өзгелерді алдап, адамдарды өз пайдасына пайдаланып, қызмет бабын пайдаланады, бірақ өзін өзгерту оның ойына да келмейді. Оның ойы мынадай: «мен басқалардан кем емеспін, мен де олардан жақсы болмаса да, дәл сондай көрсеткіштерге жете аламын».

Педагогтың жеке тұлғасы мен оның қызметіне басқа адамдардың ***баға беруі.***

Педагогикалық қызмет үнемі бақылау арқылы жүзеге асатын қызмет. Педагогтар үнемі ашық сабақтар беріп тұрады, сабақтарына әкімшіліктен адамдар қатысып, үнемі тексерулер жүргізеді. Және де тәрбиешілер мен ұстаздар балалардан үнемі қайта байланыс алады. Оқушылардың пәнге деген қызығушылығының артуы, оның қорытындысы, әр түрлі ұйымдастырулар – осылар педагогтің оқушылардан алатын кері байланысы. Ата-аналармен қатынас та белгілі бір байланыс береді. Педагог бәрінің көз алдында, оған сын да тағылады, сабақ барысына да жауап береді, сабақтан тыс ұйымдастыруларға да қатысты, ата-аналарға да балалары үшін жауапты. Ата-аналардың оқытушыларға әкімшілік алдында шағымдануы сирек құбылыс емес. Ал әкімшілік мұғалімдерге талап қойып, оның орындалуын қадағалайды, сын пікірлер айтады. Сынға көзқарас – педагог толысуының өлшемдерінің бірі. Сын өзін-өзі тануға ұмтылдырады, кей жағдайда өзіндік тануға деген құштарлықты жояды. Дегенмен, басқа адамдардың баға беруі өзін-өзі өсірудің күшті факторы деп есептеледі.

***Педагогикалық курстарда жүйелі түрде мамандығын жетілді*ру** педагогтің тек кәсіби біліктілігін ғана арттырып қоймай, оның өзіндік дамуын да өсіреді. Өз мамандығын жетілдіріп, жаңа біліммен толығып, жаңа технологияны меңгерумен қатар, ол өзін танып, біледі. Бұл, әсіресе, курстың бағдарламасына психологиялық оқу мен технологияны қосқанда өте тиімді. Педагогтің өзіндік тану, өзін кемелдендіру, жеке тұлғаның өсуі тренингтерін өткізуі өзін танып, әрі қарай дамуына мүмкіндіктер береді.

***Өз бетінше білім алумен шұғылдану:***

Кез-келген мамандық өзіндік білім алуды керек етеді, бірақ педагогикалық мамандық үнемі, өмір бойы білім жетілдіруді талап етеді.Өзіндік білім алумен шұғылдану – бірінші кезекте өзіндік өсу факторы. Оның құрамында өзіндік танудың көптеген мақсаттары бар: кез-келген жаңа ақпарат тәжірибе жүзінде пайдаланылып, соңында тұлғаның өзі жаңа бағалауға ие болады. Өзіндік тануға психологиямен айналысу, оның теориясын және қолданбалы бағытын пайдалану өте көп септігін тигізетінін тағы да қайталап айтамыз. Қазіргі психологиядағы педагогтің жеке тұлғасын, оның қызметін зерделеу әдістемесі өзін-өзі толық сипаттауға, өзіне жалпы баға беруге көмектеседі.

Өзіндік танудың механизмдері – сәйкестендіру мен психикалық күйге ой жүгірту (рефлексия) де өзіне тән бағытта болады. Идеалға, мөлшерлі бейнеге, немесе өз кәсібіндегі нақты бір адамға сәйкес болу барысында оқытушы өз қасиеттері мен іс-әрекеттерін айқындап, басып көрсете алады. Рефлексия өзіне терең талдау жасап, өзін бағалауға мүмкіндік береді. Қазіргі психология педагогтің жоғарғы дәрежедегі рефлексиясы өзін терең, жан-жақты тануға әсерін тигізіп, оның кәсіби біліктілігінің даму стратегиясын нақтылауы жайында көптеген тәжірибелердің дәлелденгені туралы мәліметтерді көптеп келтіреді.

Рефлексияның дәрежесінің төмендігі индивидтің өзіндік тануы мен кәсіби өсуінің деңгейі төмен екенін көрсетеді.

Өзіндік танудың қорытынды нәтижесі, оның өзгешелігі – оқытушы өзін, өзінің оқытушылық мүмкіндіктерін, педагогикалық бағытын, ойлауын толық, терең, жан-жақты түсінуінде және тұтас кәсіптік «мен-концепциясында».

Өзіндік танудың мәніне өзін-өзі сыйлаудың жоғарылығы, немесе төмендігі, өзімен ұқсастық сезімі, немесе өзімен ұқсассыздық сезімі, өзін қабылдау деңгейі кіреді. Педагогтың қолайлы «мен-концепциясы,өзіндік танудың жоғарғы деңгейі педагогикалық үрдістің барлық қатысушыларымен дұрыс қарым-қатынас жасаудың, әр жастағы балалардың жағымды «мен-концепциясын»құрудың жайлы жағдайы болып саналады.

Психологияда педагогтың кәсіби өзіндік тануын ұйымдастыруға көмектесетін дамыған құрал бар. Бұл – әртүрлі тестік әдістемелер және өзін бағалауға негізделген әдістеме. Мысал ретінде ағылшын психологы Р.Бернсұсынған сұрақтардың тізімін берейік. Осы сұрақтарға жауап беру арқылы мұғалім өзінің «мен-концепциясын»түсініп, сол арқылы өзін-өзі түсінуін тереңдетеді:

1. Мен өзімді толық құрылған тұлға деп есептеймін бе, немесе менде әлі де ішкі өсу мен дамудың қоры бар ма?
2. Мен өзіме сенімдімін бе?
3. Менің әртүрлі көзқарасты қабылдауға шыдамым жете ме? Менің догматизмге бармай, мысалға «Бұл мәселені шешетін бір ғана жол бар, бір ғана оқулық бар, сонда ғана тақырып дұрыс жазылған, бір нәрсені үйренудің тек бір ғана амалы бар, т.б.» – деген пікірде қатып қалмайтындай, интеллектуалды икемділігім жеткілікті ме?
4. Мен өзімнің тұлғалық және кәсіби өсуіме қажетті болатын өз тарапыма айтылған сынды қабылдай аламын ба? Мен басқа біреулермен өзімнің жеке және кәсіби қиыншылықтарымды ашық талқылай аламын ба?
5. Мен оқушыларым өмірді қалай қабылдайтынын шын мәнінде білемін бе? Мен оларға қандай ұстаз болып көрінемін? Мен өзіме солардың көзімен қарай аламын ба?
6. Маған оқушылармен тығыз байланыс ұнай ма немесе мен олармен жақын араласқым келмей ме? Маған оқу пәнінің мазмұны маңызды ма немесе оқушылардың қабылдау қажеттілігі мен ерекшелігі маңызды ма?
7. Мен баланың оқу барысындағы қиындықтарының себебін анықтауға тырысамын ба, әлде оны баланың қабілетсіздігіне жатқызамын ба? Мен үлгерімі нашар балалар өздерін табысты сезініп, өздеріне деген сенімі арытуы үшін, оларды түсіну үшін сабақтың сипатын өзгертуге тырысамын ба? Мен баланың дамуындағы өзіндік ерекшеліктерін ескеру керектігіне сенемін бе? Менің сабақтарым әр оқушының өз мүмкіндігін толық ашуға құрылған ба?
8. Менің сабақ беру тәсілім оқушылардың менің пәніме, жалпы оқуға құштарлығын, қызығушылығын оята ала ма?

**5. Педагогтің кәсіптік деңгейін дамытудағы психологиялық ерекшеліктер**

Кәсіптік деңгейде өзін-өзі дамыту мына бағыттарда жүруі мүмкін: өзін-өзі бекіту, өзін-өзі жетілдіру, өзіндік өзектілік. Педагогтің кәсіптік салада бекуіне әр түрлі жағдай түрткі болуы мүмкін: мұғалім деген бейнеге сай болуға ұмтылуы; басқалардан кем болмауы; басшы мен әкімшілік талаптарының деңгейінде болуы; директордың «жақсы» көретін адамдарына деген қызғанышты және т.б. Бұл мұғалімнің өзінің жұмыс деңгейін жоғарылатуына түрткі болуы мүмкін, бірақ ол көп жағдайда әр түрлі айлалы әрекет жасауды қанағат тұтады. Айлалы әрекеттерді пайдаланып, жасырын жолмен өзінің мақсатына жету жолында тек біржақты пайдаға жетеді, қарсыласы оны сезбейді де, сонымен қатар тәуелсіздік елесі туындайды.

Мәселен, мұғалім сыныпта нағыз үстемшіл болуы мүмкін, балалармен қарым-қатынасты қорқытумен бастап, сол арқылы жоғарғы нәтижелерге жетіп, бірақ оқыту әдіснамасын, жеке басының дамуын жетілдірмейді. Осы мұғалім сонымен бірге әріптестерінің алдында «жетістіктерімен» мақтануы мүмкін.

Тағы да бір мысал, оқушыларына, олардың еріншектігіне, қабілетсіздігіне үнемі шағымдану, «нашар» сынып мұғалімнің педагог ретінде жолының болмауына ақталу болып табылады, оған ата-аналар мен балаларды кінәлі деп санайды.

 Өзін басшылар мен әріптестерінің алдында көп кітап оқитын, педагогика мен әдістемелердің жаңалықтарын жақсы білетін, оқушылармен жұмыс істеуде ерекше тәсілдер қолдана алатын мұғалім ретінде көрсетіп, әр түрлі авторлар мен кітаптардың атын атап, бірақ іс жүзінде ешбіреуін оқымай, өзін бекітуі мүмкін. Шындығында, әр түрлі айлалы әрекет жасаудың түрлері бар, бұл өзі жеке бір әңгіме.

Өзін-өзі жетілдіру көбінесе өзінің бүгінгісінен де асып түсуге ұмтылысынан туындайды, жоғары нәтижелерге жетіп, шеберлігін шыңдап, маңызды қасиеттерді бойына сіңіруге тырысады. Бұл – оң көзқараста өзін өзгертуге арналған күнделікті жұмыс «Мен» идеалына жақындау, жеке тұлға болып қалыптасуын жүзеге асыру.

Педагогтің өзін-өзі жетілдіру үрдісі мына деңгейлерден тұрады:

* Жеке тұлғаның өзінің іс-әрекетіне және қарым-қатынастарына талдау жасауы. Өзін-өзі тану кезінде өзі туралы көзқарас қалыптасады, өзінің күшті және әлсіз жақтарын байқайды, өзін-өзі тұлға ретінде қабылдау механизмі жүзеге асады. Өзін-өзі жетілдіру стратегиясын таңдауына байланысты, өзін тұлға ретінде қабылдай ала ма, әлде жоқ па (тұлғаның жеке қасиеттерін қабылдай ма, қабылдамай ма?).
* Мінсіз «Мен» бейнесінің қалыптасуы – өзін-өзі болжау механизмінің қатысуымен жүзеге асады. Бұл бейненің өзі жалпылама немесе нақтыланған, уақытпен жақындастырылған және т.б. болуы мүмкін;
* Өзін-өзі дамыту бағдарламасын тұжырымдауда педагогтік кемелдену әрекетінің реті мен білімділігі анықталады, уақытын, жағдайын нәтижесін болжайды, өзін-өзі тәрбиелеу мен өзін-өзі оқытудың амал-тәсілі айқындалады;
* Бағдарламаны жүзеге асыру;
* Жасалған жұмыстың тиімділігіне баға беріп, өзінің кәсіби тұрғыдан дамуына байланысты жасайтын жұмысына түзетулер енгізіп, бақылау жасауы.

**Өзін-өзі белсендіру** – бұл өзін-өзі дамытудың жоғарғы деңгейі, ол өзін жетлдіру мен бекіту кезеңінен басталады және дұрыс, ыңғайлы жағдайда оның шегінен шығады. Тұлғаның өзінің кәсіби іс-әрекетіне байланысты әлеуметтік ортамен сәйкестік сезімде болуы, кемелденуі, қарапайым мәселелерді шешуде де жоғары шығармашылық деңгей көрсетуі –өзіндік өзектіліктің бар екенін дәлелдеу. Бұл жерде оған өзін-өзі кемелдендірудің, жоспар жасаудың, бағдарлама жасаудың және т.б. қажеті жоқ, өзін-өзі кемелдендіру қарапайымдылық және күнделікті әрекет болып табылады. Көптеген психологиялық зерттеулер мынаны көрсетеді, өзін өзектендіріп отыратын педагог оқытуда, тәрбиелеуде, оң ұстанымды «Мен» концепциясын дамытуда бұл жолға тұрмаған педагогқа қарағанда, жоғарғы деңгейдегі нәтиже көрсетеді. Өзін-өзі белсендіретін тұлға болу – бұл бақытты адам деген сөз, әрі өмірде барлық жағынан қарағанда да бақытты.

Мәтінді қарастырып жатқанда, педагогтың өзін-өзі кәсіби жағынан дамыту деңгейінің кезеңдерімен байланысты негізгі өзекті сұрақ туындайды. Психолог Л.М.Митинa мұғалімнің өзін-өзі дамытудағы кәсібилігін екі түрге бөледі: бейімделушілік және кәсіби даму.

Бейімделушілік үлгі жалпы өмірлік стратегияны жүзеге асырады: Адам өзі ғана өмір сүріп жатқандай, әр нәрсеге қарым-қатынасы бүкіл өміріне қатысы жоқтай. Бұл жерде ішкі рефлексия ғана қолданылады.

Мұғалімнің мінезіне негізгі әсер етуші күш – ішкі жағдай мен талаптар, сондықтан оның өзін-өзі дамытуы осы талаптар жолындағы құрал ретінде жүреді және төмендегі деңгейлерден өтеді:

***Кәсіби бейімделу.*** Өскен қоғамдық талаптар, педагогикалық ұжымның жоғарғы оқу орнында қалыптасқан кәсіби білімімен, іскерлігімен, жеке ерекшеліктерімен қарама-қайшылыққа тап болады. Жас мұғалім кәсіби қоғамдастыққа бейімделуге тырысып, басқалардан тәжірибені қабылдап, сіңіріп, меңгереді. Сол ортаның талаптарын қанағаттандыруға тырысады.

***Кәсібилікке жетуі.*** Осы уақытқа дейінгі дағдыланған жеке іс-әрекетімен, қарым-қатынастың стилімен, кәсіби білімділігімен, өзінің амал-тәсілдерімен толыққанды мұғалімнің басшылық пен кәсіби қоғамдастықтың талаптарына қосылу қажеттілігі азаяды.

Кәсіби тұралауда мұғалім өзінің жеке ерекшеліктері мен мүмкіншілігін кәсіби ортаның талаптарына қосып және өткеннің нәтижесі арқылы өмір сүреді, пайдаланады. Бұлардың барлығы белсенділіктің төмендеуіне, кәсіби деңгейінің төмендеуіне, жаңалықты қабылдамай, өзінің жағдайын пайдаланып оқушыларды басуға әкеліп соғады.

Кәсіби дамудың үлгісі ішкі рефлексияның көрінуімен сипатталады, ал ол өмірдің ағысын тоқтатады, адамның өзін, оның құндылықтарын жарыққа шығарады. Мұндай стратегияда өзін-өзі танудың 3 деңгейі болады:

1) өзінің «Менін» «Басқа» адаммен салыстыру жүреді;

2) салыстыру «Мен» мен тағы бір «Меннің» арасында жүреді;

3) салыстыру «Мен» мен Жоғары «Меннің» арасында (Мінсіз «Мен», Шығармашылық «Мен») » арасында жүреді.

Бұл жерде өзін-өзі дамыту үзіліссіз үрдіс ретінде мұғалімнің өзін-өзі қалыптастыруымен, өз ойын дамыту деңгейімен тығыз байланысты. Л.М.Митина да бұл үлгінің 3 деңгейін көрсетеді:

өзін-өзі анықтау – өзінің «Менін» «Басқа» адаммен (мұғалім, оқушы, ата-ана) салыстыру.

Бастапқыда белгілі бір қасиет басқа адамдікі деп қабылданады, ал кейінірек саналы таңдау әрекеті жасалып, өзіне ауыстырылады. Басқа адамның тәжірибесін қабылдай отырып, өзінің де қабілеттерін сақтау маңызды, кәсіби көзқарасын және педагогикалық ортаның кері әсеріне көнбеу қажет; өзін-өзі көрсету «Мен» және «Мен» жүйесі арқылы жүреді. Мұғалім өзінің дайын біліміне сүйенеді. Бұл кезеңде ол өзінің мінезін жүзеге асырған сол уәжбен сәйкестендіреді, түрткі болған жағдайды әлеуметтік және ішкі талаптармен бағалайды. Негізгі түрткі – мұғалімнің өзінің мүмкіндіктерін жан-жақты көрсетуге ұмтылуы. Өзін іс жүзінде көрсету – өзін «Мен» және Жоғарғы «Мен» деңгейінде көрсету (Мінсіз «Мен»,Шығармашылық «Мен»). Бұл кезеңде мұғалімнің өмірлік философиясы жан-жақты қалыптасады, өмірдің мәнін, өзінің қоғамдық құндылығын түсінеді. Өзін-өзі түсіну аясын кеңейту, өмірдегі орнына кәсіби деңгейде өзін көрсету мүмкіндігі сай келмейді. Кәсіби деңгейде дамуының біржақтылығын сезініп, мұғалім оны толықтырып және өзінің жан-жақты дамуына мүмкіндік беріп, қажеттілігін қанағаттандырады.

Осылайша, өзін-өзі тану мен өзін-өзі дамытудың кәсібилігі бір-бірімен тығыз байланысты екен, ол педагогтың кәсіби маман ретіндегі дамуын, стратегиясы мен векторын анықтайды.

Отандық психологияда педагогтарды өзін-өзі дамыту деңгейі мен өзін кәсіби жағынан дамуға ұмтылысының ара-қатынасын бөліп көрсетуге тырысады. С.М.Рогожникованың [56] зерттеулерінде педагогтарды тұлғаның өзін-өзі қабылдау деңгейіне байланысты өзін-өзі тануындағы кәсіби кемелденуінің көрсеткіші ретінде және өзін-өзі жетілдіру беталысына өзін-өзі дамытудың референтті көрсеткіші ретінде бірнеше түрге бөледі. Бұл факторлардың байланысы мына суретте көрсетілген.

Өзін-өзі қабылдаудың жоғарғы деңгейі

 Өзін-өзі жетілдіруге ұмтылыс

Өзін-өзі

қабылдаудың төменгі

деңгейі

 Өзін-өзі жетілдіруге ұмтылыстың болмауы

Нәтижесінде педагогтардың 4 түрі белгіленеді:

1. Өзін-өзі белсендіру дегеніміз – өзін-өзі қабылдаудың жоғарғы деңгейі айқын ұмтылыспен өзін-өзі жетілдіруге үйлесуі;

2. Өзіне көңілі тоқтық дегеніміз – өзін қабылдаудың жоғарғы деңгейі өзін-өзі жетілдіруге ұмтылыстың жоқтығымен үйлесуі;

3. Өзін таныту дегеніміз – өзін-өзі қабылдаудың төменгі деңгейінің өзін-өзі жетілдіруге ұмтылысымен үйлесуі;

4. Іштей кикілжің дегеніміз – өзін төменгі деңгейде қабылдауы, өзін-өзі жетілдіруге ұмтылыстың жоқтығымен үйлесуі.

Қысқаша түсінік беріп өтеміз. Өзін-өзі белсендіретін адам басқаларды жоғарғы деңгейде қабылдауымен, өзіне-өзі сенімді, икемділігімен, мінезінің шапшаңдығымен, сезімталдығымен, ашықтығымен, өзін-өзі сыйлайтын, жақсы бейімделу қасиетімен, мұғалімнің кәсіби қызметіне жақсы әсер ететін эмоционалды ыңғайлылығымен, біліктілік қатынасының дамуына да ыңғайлылығымен (қарым-қатынастың біліктілігі) ерекшеленеді. Бұл типтегі тұлға туындаған қиындықтарды тастап кетпейді, оның ішкі кикілжің деңгейі өте төмен.

Өзіне көңілі тоқ тип бейімділіктің, эмоциялық ыңғайлылықтың, сұхбаттас адамға сындарлы көзқарастың төмендігімен сипатталады және ішкі кикілжің көрсеткішінің жоғарылығымен, туындаған мәселеден қашуымен сипатталады. Бірақ, С.М.Рогожникова атап көрсеткендей, бұл айырмашылықтар көп жағдайда бірінші типпен салыстырғанда онша маңызды емес. Нәтижесінде бұл типке жататын педагогтің жеке-кәсіби ерекшелігі бірінші типке жататын педагогқа қарағанда аса елеулі емес, бірақ үшінші, төртінші типке жататын педагогтармен салыстырғанда әлдеқайда жақсы..

Шындығына келгенде, өзін-өзі қабылдау тұлғаның барлық сатыда келісушілігін қамтамасыз етеді, өзін қанағаттандыратын сезімін білдіреді. Бұл жақсы бейімделген тип. Бірақ біздің білетініміздей (Л.М.Митина бойынша), жақсы бейімделушілік өзін-өзі дамытпаса, нәтижесінде тоқырауға әкеліп соғады.

Өзін-өзі бекітетін тип өзін қабылдамайды, ішкі кикілжің өзін-өзі жетілдіруіне ұмтылысын азайтады, бірақ ол көп жағдайда қателіктерін жөндеуге, кемшіліктерімен күресуге ұмтылады, өзін-өзі жетілдіру әдістемесін меңгеру деңгейімен және сол арқылы жүзеге асады.

Іштей келіспеушілік (кикілжің) типі басқа типтермен салыстырғанда жеке-кәсіби сипаты келіспейтін ең жайсыз тип. Өзін-өзі қабылдамай, мұғалім балаларды да қабылдамайды, педагогикалық қарым-қатынас жағынан әр түрлі жағдайларда өзін оңтайсыз ұстайды, жалған мінез көрсетеді, шектен тыс таптаурындарға ұрынады. Қиындықтарды ойламауға тырысып, олардан қашқақтайды. Эмоциялық жайсыздықты сезінеді, әртүрлі мүмкіндіктерді пайдаланбайды, басқаларды түсінгісі келмейді, өзінің мінезіндегі жағдайды басшылыққа алып, соларды шешеді.

Осылайша, өзін-өзі қабылдауда дәлдіктің жоқтығынан, өзін-өзі дамытуға ұмтылыстың жоқытығынан алдағы жылжуына ішкі кикілжің себеп болады, өзінің өміріне, еңбегіне, айналасындағыларға, бірінші кезекте «жаман» деп қабылдайтын балаларға, педагогқа деген өшкенділік көңіл-күй, ішкі ашуды қоздырып, агрессия түріндегі егесуді, талап деңгейін көтереді. Бейімделгендіктің төменгі көрсеткіші дәл осындай тәуекел топты құрып және тұралау деңгейіне өтуге дайын екендігіне куә.

Келтірілген жіктеу өзіндік қабылдауы мен кемелдендіруі жақсы жолға қойылған, өзін-өзі белсендіріп отыратын педагогтар типі ең оңтайлы екендігін көрсетеді. Бірақ С.М.Рогожникованың айтуынша, мұндай педагогтар тек 25% құрайды.

Өзін-өзі дамытуға тәрбиешілерге, мұғалімдерге, оқытушыларға, не кедергі жасайды? Бұл сұраққа жауап алу бізді өзін-өзі дамытудағы кедергі мәселесіне тірейді.

**6. Өзін-өзі дамытудың кедергілері**

Айтып өткеніміздей, кедергілер – бұл әр адамның өмір жолында кездесетін қиындықтар, бірақ бәрі бұл қиындықты бірдей жеңіп шыға алмайды (кейбіреу мүлдем шыға алмайды). Өзін-өзі дамытудың кедергілеріне тоқталсақ, олар ішкі және сыртқы болады, объективті және субъективті факторлармен себепті болады.

**Ішкі объективті кедергілер:**

* Өмірлік қажеттіліктердің аз мөлшерінде қанағаттандыра алмайтын төмен еңбек жалақысы. Педагог сол кезде қалыптасқан жағдайына байланысты жұмыс істейді, ал қалай еңбекақысы жоғары, көңілінен шығатын жұмыс табады, солай оқу орнын тастайды;
* Үлкен отбасы, балалары мен туысқандарын күтуге көп уақытын бөледі, бұл жерде кәсіби білімін жетілдіруіне ешқандай мүмкіндік жоқ;
* 1,5-2 оқу жүктемесі (мұғалім жетіспейді), өзін-өзі дамытуына уақыт та мүмкіндік те жоқ;
* Денсаулығына байланысты кәсіби шыңдалуына мүмкіндік жоқ.

**Ішкі субъективті кедергілер:**

* Оқу мекемесінде педагогтың өзін-өзі дамытуына ешқандай жағдай жасалмайды;
* Өшпенділік, қызғаныш пен айналасындағылардың қысым көрсетуі (басшылық, әріптестері), кикілжіңнің көбеюі – бұлардың барлығы тұлғаның өзін-өзі дамытуына кедергі болады;
* Әкімшілік жағынан қолдау мен көмектің жоқтығы, шығармашылық жағынан және өзін-өзі дамытатын педагогтың қажет еместігі («Оларды басқару қиын»).

**Ішкі объективті кедергілер:**

* Өзін-өзі дамытуға қабілеттің жоқтығы, үлгілер мен таптаурындарға бейімділік;
* өзін-өзі дамытуға қажеттілік пен түрткінің болмауы;
* Өзіндік тану мен өзіндік дамыту механизмдерінің (сәйкестендіру мен рефлексия, өзін-өзі қабылдау мен өзін-өзі болжау) жетілмегендігі;
* Өзін-өзі дамыту мен өзін-өзі тәрбиелеу «технологиясын» пайдалану әлсіздігі.

**Ішкі субъективті кедергілер:**

* Енжарлық, еріншектілік, өзін дамыту мен өзгертуге қабілеті мен тілегінің жоқтығы;
* Сәтсіздіктердің әсерінен, мамандығына деген қызығушылықтың жоғалуы, мамандығы жүйкесін тоздыратын, сәтсіз, өмірлік қанағат әкелмейтін кәсіп деп түсінуі;
* Өзіне деген сенімділік: «Мен онсыз да білемін, қолымнан бәрі келеді, маған оқудың қажеті жоқ» деп, өзгеруге ұмтылыстың тежелуі;
* Барлық жаңалыққа теріс көзқарас, қалыптасқан жүйені бұзып, өзін жұмыс істеуге мәжбүрлеу; тұлғаның әр түрлі жаңалықтарды оқу-ағарту жүйесіне енгізіп, пайдаланудың зияны көп деген сенімде болуы.

Бұл тізімді әлі де жалғастыра беруге болады, бірақ оның өзін-өзі дамытудың кедергілеріне белгілі бір жауаптың бар екендігін анықтайды. Бұл кедергілерден қалай өтуге болады? Педагогтардың ішінде өзін-өзі дамытумен қандай жағдай болсын айналысып және кедергілерден өте алатындары бар. Олар нағыз шеберлер, өз ісінің нағыз «әсіре жанкүйер».

Сонымен қатар, жол көрсетіп, түрткі болып, қажетті қолдау мен әдістемелік көмек көрсетіп, керекті жағдай жасап отырудан нәтиже шығаратын педагогтар да жеткілікті. Сондықтан мектепке дейінгі мекемелерде, мектепте, кәсіптік білім беретін, жоғары білім беретін оқу орындарында шығармашылық жағдай қалыптастыру керек, ұжымды солай топтастырып, барлық педагогтың де өзін-өзі тану мен өзін-өзі дамытуына қажеттілік туындап отыруына жағдай жасауға болады. Мұның барлығы өзін-өзі тану мен өзін-өзі дамытуды қолдаудың психологиялық-педагогикаға байланысты мәселенің бірінші кезегіне қою керектігін көрсетеді.

**7. Кәсіби түрде өзін-өзі тану мен өзін-өзі дамытуға психологиялық-педагогикалық қолдау**

Қазіргі заманның білім беру жүйесіне жеке бағытта қарау идеясын енгізуді жүзеге асыруға тек педагог мамандарды ғана дайындау, педагогтардың өздерін де балалармен қарым-қатынасын бір тәртіп жүйесіне қойып, қайта бағыттауды енгізу қажет. Тек осы шартпен ғана, өте аз деңгейде болса да жаңа технологияны пайдаланып, оқыту мен тәрбиелеуді, педагогикалық үрдіске қатысатындардың барлығын өзін-өзі дамытуға бағыттауды енгізу мүкіншілігі бар.

Бұл мақсатта жақсы нәтижеге жету көбінесе оқыту мекемесі басшылығының ұстанымына байланысты, олардың қабілеті бұл жағдайларды мектепке дейінгі мекемелерде, мектепте, кәсіптік білім беру мекемесінде және т.б. жасау, соған байланысты өзін-өзі дамыту идеясы негізгі бағытта болып, оқыту мекемесінің даму векторын анықтар еді. Басшылықтың міндеті – мектепте осындай кеңістік жасаушы жаңашыл, педагог кадрлардың белсенділігін арттырып, сол арқылы педагогикалық қызметтің барлық субъектілерінің шығармашылығын арттыру.

Мысал ретінде А.А.Тихомировтың [57] зерттеулерін бағытқа аламыз, ол мектептегі педагогикалық мамандардың инновациалық өсуінің шарттарын айқындап және негіздеп берді.

Автордың алдында осыларды анықтау міндеті тұрды:

1. Инновациялық шама деген не?
2. Инновациялық шаманы дамыту деген не?
3. Инновациялық шаманың дамуын қалай басқару керек?

А.А.Тихомиров педагогтің инновациалық шамасын мұғалімнің педагогикалық қызметі мен жеке тұлғасының өзін-өзі ұйымдастырудағы қасиетін анықтайды. Инновациалық шаманы дамыту – бұл педагогты өзгертуге байланысты өзін-өзі ұйымдастырудың субъективті тәжірибесіне жаңа элементтерді енгізу.

Педагогтың инновациалық шамасын дамытуын басқару – бұл мектеп басшылығының педагогпен біріккен іс-әрекет үрдісі сияқты анықталады, жағдай жасауға бағытталған, педагогикалық қызметте мақсатына жету үшін өзін-өзі ұйымдастыру тәжірибесін өзгертуді қамсыздандыру.

Бұл қай жағдайлар? Негізгілері ретінде мыналарды атап өтеміз:

Педагогпен басқарушылық әрекеттестігін еркін кеңістік жасау ұстанымына байланысты жүзеге асыру, тек әкімшілік сипаттағы көндіру емес. Басқару бұл жерде негізгі мақсат емес, тек жанама ретінде педагогқа бұл өзін іс жүзінде көрсету қабілетін жүзеге асыру қызметін реттеу, әр оқушының жан-жақты ашылуына да әсер етеді.

«Еркін кеңістік» алғышарттың жиынтығы ретінде қарастырылады, мұалімнің өзіне маңыздыларын, өзін-өзі дамытудың өзгерістерін, қызмет тәсілін таңдауға мүмкіндік береді. Педагогқа өкілеттілік пен кеңейтуді олардың қызметтерінн өзінің дамуын ұйымдастыратын субъект ретінде беруі.

Инновациялық шаманың дамуының өзіндік басқару үрдісі педагогтың басқаруға талғаммен қарау мүмкіншілігінен тұрады.

Бұл мүмкін болар еді, егер педагогтың оны дамыту бағытына арналған басқару шарасына қатысын ұйымдастырсақ. Бұл жағдайда тіпті сәтсіздік те танымдық мәселесін туғызады, субъектілік тәжірибенің өзін-өзі ұйымдастыруда өзгерісті құрастыру түрінде жаңа мазмұндағы зерттеу белсенділігін туындатады

Өзін-өзі ұйымдастырудың өзгерісіне педагогты оқыту – педагогтың іс-әрекетін ұйымдастыруды өзгерту, қажетті құралдарды игеруге көмектесу арқылы және мұғалімнің бұл құралдармен жұмыс істеу икемділігін қамтамасыз етудің тиімділігіне екпін жасалады.

А.А.Тихомиров педагогтың аса маңызды икемділігін анықтайды: өзінің өмірлік іс-әрекетін барлық ортада рефлекстеу; өзінің жеке педагогикалық қызметінің мәселелерін табу; оқушының жеке тұлғасын өзгерту стратегиясын жасау мүмкіндігі.

Өзін-өзі ұйымдастырудың өзгерістеріне педагогтың іс-әрекетін субектінің тәжірибесі мен жеке мүмкіндіктерінің ерекшеліктерін ескере отырып енгізу. Осындай субъектінің тәжірибесін пайдалана отырып, педагог оқушыны дамытуға байланысты өзінің іс-әрекетін ұйымдастырудың шарттарын шамамен біледі. Бұл білімді есепке алу өзін-өзі ұйымдастырудың өзгерістерін іс-әрекетке енгізу кезіндегі үрдісте, оның өзгеше әдісқойлылығын және нәтижелілігін анықтайды.

Белгіленген шарттардың негізінде А.А.Тихомиров педагогтардың инновациалық шамасының дамуына байланысты басқарудың арнайы технологиясын жасады.

Сонымен, біз ұйымдастыру үрдісіне байланысты және өзін-өзі дамытуға жағдай жасайтын көптеген жалпы мәселелерді қарастырдық. Енді педагогтың өзін-өзі тану мен өзін-өзі дамытуға байланысты бірнеше нақты аспектілерін ұйымдастыруына көңіл аударамыз. Мынадай сұрақ туындайды: бірінші кезекте психолог – педагогикалық қолдау мен көмек көрсету үрдісіне назар аудару қажет. Ең қиын типке жататындары мыналар: педагогтің «Мен – концепциясының» қалыптаспауы, ұстаған бағытының бұлдырлығы, өзін-өзі түсінбеуі, өзіне сенімсіздігі, мазасыздануға бейімділігі, өзінің қадірін кетіруі, өзімен сәйкестік сезімінің мүлдем жоқтығы. Көп жағдайда оны педагог өзі жеңіп шыға алмайды. Мәселенің негізі сол, өзін-өзі дұрыс тануына көмектесу үшін өзіне өзі сенімсіздік пен мазасыздықтан құтылуға үйрену және өзін-өзі реттеу дағдысына дағдылану керек.

– Күнделікті педагогикалық мәселелерді дұрыс және жүйелі түрде шеше алмауы педагогикалық ойы мен рефлекстің дамымағандығынан. Педагогикалық мәселелерді шешуге үйрету қажет, шығармашылық ой-өрісін дамыту, таным мен өзін-өзі тану механизмінің рефлекстерін қалыптастыру қажет.

– Балалармен іс-әрекет түрін өз бетімен қайта бағыттауға қабілетінің жоқтығы, қарым-қатынас құра алмауының себебіне байланысты, педагогикалық менменшілдігінен, балалардың қылығына төзімінің жоқтығынан. Жұмысты педагогикалық үрдіске қатысатындарға оң көзқарас қалыптастыру бағытынан бастаған дұрыс, бірінші кезекті балалардан бастау қажет. Таптаурындардан өтуге жағдай жасап, педагогикалық менменшілдіктен құтылуға үйрену, балаларды түсінуге қабілеттілігін қалыптастыру, барлық адмдарға қарым-қатынасын өзгерту, шиеленіскен жағдайларды мәдениетті түрде шешуге көмектесу.

– Оқыту мен тәрбиелеудің жаңа технологиясын өз бетінше меңгере алмауына, ескі үлгілер мен көзқарастардан жаңаға ауысудың қиындығына байланысты, педагогқа жаңа технологияны меңгеруге әдістемелік көмек және әдістемелік оқыту мен тәрбиелеу бағытында көмектесу қажет.

Өзін-өзі жетілдіру әдісі мен тәсілдерін нашар білгендіктен, өзін-өзі тәрбиелеуге, бағдарлама жасауға, оған қажетті тәсіл мен заттарды білмегендіктен, алдына мақсат қоюда қиындықтар туындайды. Осының бәрі психологиялық-педагогикалық қолдаудың қажетті саласын анықтайды.

Бұл мәселемен қиындықтардың тізімін жалғастыра беруге болады. Ең бастысы, қиындықтардың тізімін жасау емес, нақты мектептің, мектепке дейінгі мекеменің, кәсіптік білім беру мекемелерінің негізгі себептерін анықтау. Педагогтарға көмек пен қолдау 3 фактормен анықталады:

1)жалпы объективтіқиындықтардың болуы оқыту мекемесіндегі қызметтің тиімділігін төмендетуі (мысалы, жылдағы жоғарғы оқу орнына түсетін мектеп бітіруші түлектердің басқа мектептермен салыстырғанда аз болуы; педагогтардың оқушылармен жақсы қарым-қатынаста болмауы);

 2) педагог мамандардың біліктілік деңгейімен, олардың мектепте де жалпы да басқалардан өзгеше болуы (мыс, авторитарлық жүйенің басым болуы, тәртіптік модель әрекеттестігіне бағытталуы және т.б.);

3)Оқыту мекемесін мамандандыру бағытына қарай дамытуды мақсат етуі.

Осы үшеуінің жиынтығы педагогпен жұмыс істеудің тәсілдерін анықтайды.

Өзін-өзі дамыту мен өзін-өзі тануда қолдау көрсетуде қандай формада жұмыс жүруі мүмкін? Айрықша кең тараған үлгілері мыналар болып табылады:

шығармашылық тематикалық семинарларды өткізу;

семинар – практикумдарды өткізу;

әр педагогқа өзін-өзі дамыту бағдарламасын құрастыруға жеке көмек көрсету; іскерлік ойындарды; өзін-өзі тану мен өзін-өзі дамыту мәселесін шешуге бағытталған арнайы тренингтер ұйымдастыру.

Семинар-практикумның (жаттығу сабағының түрі) теориялық тұрғыдағы семинардан айырмашылығы – мұнда практикалық сабақтардың элементтері кіргізіледі.

Теориялық тұрғыдағы сабақтармен қатар мысалы, педагогтардың диагностикасы, семинарда өзі туралы экспресс-анықтама алуына болады, бұл өзін-өзі танудың мүмкіндігін кеңейтеді. Семинар-практикумда жаңа технологиямен жасалған проектілер мен конспектілер талқыланады. Екеуінің ғылыми-практикалық семинар ретінде шоғырлануы да мүмкін. Л.М.Митинаның ғылыми-практикалық семинарды өткізу схемасын ұсынамыз:

* топтық талқылау арқылы құрылған белгілі бір тақырыптағы мәселелер тізімін жасау;
* олардың жіктелуі;
* іскерліктің, нақты мәселені талқылау кезіндегі біліктіліктің, психологиялық білімнің өзекті деңгейін көрсету;
* оқыған тақырып бойынша әңгіме-дәріс;
* аз топпен жұмысты ары қарай талқылау;
* мұғалімдерді қабылдау тәсіліне, танымдық, өзін-өзі көрсетуге, анализ жасауға, өзін-өзі бақылауға және басқа да психологиялық техникалармен теңесуін үйрету;
* жағдаяттарды шешу;
* психологиялық ойындарды кіргізе отырып, тренинг өткізу;
* мұғалімдермен апробация жасау (ресми бекіту), олардың жеке түрленуі және практикалық жұмыс кезінде түзету;
* қорытындысын шығару;
* психологиялық мәселеге байланысты тұжырымды шығару.

Әрине, ғылыми-практикалық семинарды өткізудің басқа да түрі болуы мүмкін. Өзін-өзі дамытудың жеке бағдарламасын құрастыруда педагогқа әкімшілік немесе сол оқу мекемесінде жұмыс істейтін психолог маманның көмегі қажет болуы мүмкін. Н.В.Клюева [58] педагогтың кәсіби және өсу бағдарламасын құрастыруда төмендегі психологтың жұмысын ұсынады:

1) педагогтің кәсіби іс-әрекетінде пайда болатын мәселенің диагностикасы;

2) педагогтің кәсіби деңгейінің өсуін күту және іс-әрекетінің шамасын табу;

3) кәсіби, жеке дамуының мақсатын және оны жүзеге асыру мүмкіндігін анықтау.

Педагогпен сұхбаттасу негізінде және ол мәселенің туындау диагностикасы, оның шешілу тәсілін анықтау, шешілу деңгейіне байланысты белгілерін жазуда өзін-өзі дамытудың жеке бағдарламасын жасау мәселесі туындайды.

Н.В.Клюеваның көрсетуі бойынша, өзін-өзі дамыту бағдарламасын құрастырудың негізгілері мыналар: өзін-өзі іс-жүзінде көрсете алмауы; әлеуметтік жағдайына көңілі толмауы; шығармашылығын жүзеге асыруда қиналуы; тән және психологиялық тұрғыдан шаршауы; күйзеліске бейімділігі; басқа адамның көңіл-күйін түсіне алмауы; өзін және айналасындағы адамдарды қабылдамауы; өзінің іс-әрекетіне жауап бере алмауы; оқушыларға сабақты (оқу материалын) дұрыс түсіндіре алмауы; пән аралық байланыс жасауда қиналуы; бағаның субъективтілігі және тағы басқалары.

Әрине, психолог кеңес беру кезінде туындаған мәселені анықтап қана қоймай, өзін-өзі дамытудың жеке бағдарламасын құруға да көмектеседі, және оны жүзеге асыру жолын ұсынады.

Іскрлік ойынды пайдалануды қарастырамыз. Іскерлік ойындардың негізгі ұстанымдарының бірі – кәсіби іс-әрекет үрдісін субъектіге ұқсатып өңдеу. Іскерлік ойынның сұлбасы он екі негізгі элементтен тұрады: қойылым, ішкі ниет, қайталану кезеңінің реті, ойынның кезеңдері, ережелері, рөлдер, түрлері, шешімдер мен байланыстардың бірізділігі, есепке алу жүйесі, көрсеткіштер, белгілер мен жабдықтары. Іскерлік ойынның көмегімен мынаны құрастыруға болады: педагогикалық үрдіс кезінде пайда болатын қарым-қатынас, қиын мәселелер және тағы басқалар.

Білім беру мекемелерінде практикалық жұмыс кезінде әлеуметтік-психологиялық тренингтер кеңінен таралған және әр түрлі мақсаттарға жету үшін айырықша мүмкіндікке ие болған. Олар әр қатысушының жеке белсенділігін ынталандырып қана қоймай, жеке тұлғаның ерекше «бейнесі» болып табылатын топтың белсенділігін де арттырады. Қазіргі заманғы психологияда әр түрлі бағыттарда көптеген тренингтер жасалған, мысалы, педагогтың жеке тұлғасының өсуі; педагогикалық ойы мен рефлексінің дамуы жайында, педагогпен балалардың арасындағы қарым-қатынасты оңтайландыру ; шыдамдылығын дамыту туралы; сенімділікке тәрбиелеу туралы және тағы басқалар. Бізді бірінші кезекте кәсіби жағынан өзін-өзі сезінуі жайындағы тренинг қызықтырады, педагогтың ішкі әлемінің үйлесімділігі және кәсіби өзін-өзі дамытуы алаңдатады. Психолог Н.В.Самоукина [59] ішкі әлемінің үйлесімділігін арттыруға бағытталған ойын жүйесі мен жаттығуларды ұсынады. Оларға мыналар жатады:

* релаксация-ойындары – қобалжуды азайтып, шаршағандықты басып, ішкі еркіндікті табуға, тұрақтылыққа, өз-өзіне сенімді болуға мүмкіндік береді; бейімделу ойындары педагогтің қызметке бейімделу кезеңінде қолданылады және өзін-өзі бақылау мен күш-жігерін дамытуға әсер етеді.
* формула (тұжырымдау) ойындары ауызша үйрету үрдісінде тапсырмаға дайындық немесе жұмыс барысында қиын жағдайға кездесу кезінде пайдаланылады.
* босату ойындары педагогтің қабілетін дамытумен байланысты туындаған мәселені басқа жаққа аудару.
* ой-пікір алмастыру ойындары педагогтың оқушылармен, әріптестерімен, ата-анасымен, жанұясымен қарым-қатынасын белсенділендіру.

Өзін-өзі тану мен өзін-өзі дамытуды қолдауға психологиялық көмек кезінде мәселені жүйелі түрде шешудің мысалы ретінде Л.М.Митина жасаған мұғалімнің кәсіби сана-сезімін дамыту бағытына арналған тренингін көрсетеміз. Тренингтік бағдарлама үш тақырыптық топтамадан тұрады:

**Бірінші топтама** педагогтың өзінің белсенділігі мен ерекшеліктерін сезінуге арналған;

**Екінші топтама** педагогтің өзін қарым-қатынас жүйесінде және балалармен, әріптестермен, әкімшілікпен және оқушылардың ата-аналарымен байланысын жақсартуды сезінуге бағытталған;

**Үшінші топтама** педагогтік қызмет жүйесінде өзінің белсенділігін арттыруға бағытталған.

Тренингтің төрт сатысы – **дайындық, жете түсіну, қайта бағалау мен іс-әрекет.**

Дайындық сатысында өзін-өзі өзгертуге түрткі болу қажеттілігі қалыптасады, топты біріктіру мәселесі шешіледі, тілектестік қарым-қатынас орнатуға мүмкіндігі болады.

Екінші саты – жете түсіну-рефлекстік механизмдердің дамуымен байланысты. Ұғыну деңгейі байқағыштықтың әсерінен, салыстырудың, әр түрлі көзқарастарды талдаудың, бағыт-бағдарының, қабілет пен қабылдаудың әсерінен жоғары көтеріледі.

Ақпараттардың көптігінің нәтижесінен педагог қажетсіз іс-әрекеттен бас тартудың нәтижесінде кәсіби деңгейі мен жеке мүмкіншіліктерін бағалап, жете түсіне бастайды.

Қайта бағалау сатысында педагогта өзінің жағымсыз қылықтарының тікелей әлеуметтік ортаға әсерінің мәнін түсінуге тырысуы туындайды және жеке тұлғасын қайта бағалайды. Жайлап мұғалімдер өздерінің дербестігін сезінеді және өміріндегі маңызды нәрселерді өзгертуге қабілетін түсінеді.

Таңдау мен шешім қабылдау – осы сатының негізгі нәтижесі.

Төртінші саты – іс-әрекет – қорытынды. Педагог «Мен – концепциясының» өзгеруіне сүйене отырып, іс-әрекеттің жаңа тәсілін ресіми мақұлдайды. Факторларға тұрақтылығы, мінезін оң көзқарасқа өзгерте алатын қабілетін мадақтауы – бұл сатының негізгі нәтижесі. Педагогтың кәсіби сана-сезімінің дамуына байланысты жазылған бағдарлама тренингін енгізудің нәтижесін жүйелеп, Л.М.Митина мына қорытындыға келеді:

1. Психотүзету сабақтарының жүйесі арнайы тренингтің формасында педагогтың кәсіби өзін-өзі түсіну деңгейінде өзгертуіне белгілі мөлшерде әсер етеді;

2. Жұмыстың соңында педагогтар өздерінің кәсіби маңызды қабілетін бағалай бастайды, ашылмаған, бұрын байқалмаған өзінің «Менінің» шамасын сезініп, өзінің дамуына пайдаланады;

3. Педагогикалық қызметте қиындықтарды жеңуді меңгеру және өзін-өзі реттеу тәсіліне дайындау, психологиялық тренинг үрдісінде педагогтың кәсіби бағытта дамуына себепші болады. Тренинг жасаудың басқа да бағдарламалары бар. Мысалы, Т.Гордан өзін-өзі дамыту қабілетін қарым-қатынасқа бағыттауға арналған тренинг құрастырды. Оның міндеттері:

– оқушылардың эмпатикалық қарым-қатынастарын дамыту;

– белсенді тыңдау әдетін дамыту;

– қиындық туғызатын мәселені анықтау әдетін дамыту;

– қиындығы жоқ аймақты кеңейту.

Тренингте мәселені шешудің 6 түрі қолданылады:

1) мәселенің қатыстылығын анықтау;

2) мәселенің шешілуіне себепкер болу;

3) «Мен» формасында бағалаудың шешілуі;

4) ең дұрыс шешімді анықтау;

5) орындалған шешімді анықтау;

6) таңдап алынған нұсқаның мәселені қаншалықты шешкендігіне баға беру.

Сонымен, өзін-өзі тану мен өзін-өзі дамыту үрдісінде педагогқа қандай мағынада қолдау мен көмек беруді көрсеттік. Ал педагогтың өзін-өзі тану мен өзін-өзі дамытуға қабілеттілігі әртүрлі білім беру мекемелерінде әр жастағы балалардың қабілеттерін дамытуға қажетті жағдай болып табылады.

Қорытыта келгенде, педагогтың жеке тұлғасының құрылымы сан түрлі, ең негізгілері мыналар: педагогикалық бағыт, кәсіби белсенділік, кәсіби білімі мен іскерлігі, педагогикалық қабілеттілігі, педагогикалық ойы мен қиялы, кәсіби сана-сезімі.Педагогтің жеке мінезінің үйлесімділігі кәсіби тұрғыда жоғарғы деңгейге жетуіне себепші болады,педагогтық іс-әрекеті орындалады, тұлға қалыптасады, балаларды оқыту мен тәрбиелеуде жаңа нәтижеге жетуіне мүмкіндік береді.

Кәсіби сана-сезім – бұл өзін кәсіпқой ретінде сезіну, өзінде іс-әрекет және қарым-қатынас кезінде көрінетін жеке ерекшеліктер. Оның өзіне тән құрылысы бар, өзін-өзі бағалау мен өзін-өзі реттеу ерекшеліктерімен сипатталады. Педагогтың оқушылармен өзара қарым-қатынасы және оларда «Мен» тұжырымдамасын қалыптастыруда, өздеріне сенімді болу үшін педагогтың оң көзқарастағы «Мен» тұжырымдамасының болуы міндетті түрдегі шарт болып табылады.

Кәсіби өзін-өзі тануы түрткі болатын нәтиженің әсерінен мынадай жүйе пайда болады: Мен және Басқалар, Мен және Мен, Жоғары Мен.

Өзін-өзі танудың құралдары мыналар: педагогтың жеке іс-әрекетіне сараптамасы, өзін педагогиканың бірқатар дәстүрлі үлгілерімен салыстыру, басқа адамдардың баға беруі, кәсіптік деңгейін көтеруге арналған курстардан сабақ алуы, өзінің білімін жетілдіруі.

Кәсіптік деңгейде дамуы өзін-өзі жетілдіру, өзін-өзі бекіту, өзін-өзі жігерлендіру жолымен жүруі мүмкін. Өзін-өзі кәсіптік деңгейде дамытудың екі үлгісі бар: бейімділік пен кәсіби дамуы.

Өзін-өзі қабылдау деңгейінің ара қатынасы немесе өзін-өзі жетілдіруге мақсат қоюына байланысты педагогты 4 түрге бөлуге мүмкіндік береді: өзін-өзі жігерлендіретін, өзіне көңілі тоқ, өзін-өзі танытатын және іштей кикілжіңге әуес.

Өзін-өзі дамытудың ішкі және сыртқы кедергілері бар, олар объективті және субъективті факторлармен байланысты.

Кәсіби өзін-өзі тану мен өзін-өзі дамыту үрдісі әсерлі болу үшін, педагогтарға жан-жақты қолдау мен көмек көрсету қажет. Ол үшін педагог мамандардың дамуын жаңаша басқару керек. Оған мына шарттарды орындау барысында қол жеткізуге болады:

* «еркін кеңістік» туғызу ұстанымының талабына сай болу;
* өзінің дамуын ұйымдастыратын субъект ретіндегі қызмет аясын кеңейту;
* педагогтің өзін-өзі ұйымдастыруды өзгертуін оқыту;
* тәжірибесі мен жеке мүмкіндіктерін есепке алу.

Өзін-өзі тану мен өзін-өзі дамытуды қолдаудың тиімді үлгісі ретінде теориялық семинарлар, семинар-практикумдар, ғылыми практикалық семинарлар, өзін-өзі дамытудың жеке бағдарламасын құрастыруға көмек, іскерлік ойындар, арнайы әлеуметтік-психологиялық тренингтер және т.б. ұйымдастыру керек.

**Қолданылған әдебиеттер тізімі**

1. Выготский Л.С. Педагогическая психология. М., 1990.
2. Леонтьев А.Н. Психологические особенности деятельности лектора. М., 1981.
3. Эльконин Д.Б. Психические развитие в детских возрастах. – М., Воронеж, 1995.
4. Эриксон Э. Идентичность: Юность, кризис. – М., 1996.
5. Цукерман Г.А., Мастеров Б.М. Психология саморазвития. – М., 1995.
6. Рубинштейн С.Л. Бытие и сознание человек и мир. Киев, 2003.
7. Ананьев Б.Г. Человек как предмет познания.Л., 1969.
8. Олпорт Г. Становление личности М.: 2002.
9. Маслоу А. Психология бытия М.:1997.
10. Роджерс К.Р. Взгляд на психотерапию. Становление личности. М., 1994.
11. Кон И.С. В поисках себя: Личность и ее самосознание. М., 1984.
12. Столин В.В. Самосознание личности. М., 1983.
13. Спиркин А. Сознание и самосознание. М., 1972.
14. Чеснокова И.И. Проблема самосознания в психологии. – М., - 1977.
15. Слободчиков В.И., Исаев Е.И. Психология развития человека. – М., 2000.
16. Березина Т.Н. Многомерная психика: Внутренний мир личности. – М., 2001.
17. Бардиер Г.; Ромазан И.; Чередникова Т. Психологическое сопровождение естественного развития маленьких детей. – Кишинев; СПб., 1993.
18. Битянова М.Р. Организация психологической работы в школе. – М., 1997.
19. Чиркова Т. И. Педагогическая система Э. Пиклер // Дошк. воспит. 1986. № 1. С. 54—58.
20. Леонтьев А.Н. Избранные психологические произведения. М.: Педагогика, 1983. Т.1.
21. Слободчиков В. И., Цукерман Г. А. Лики взрослости // Семья и школа. 1989. № 12.
22. Рубинштейн С.Л. Основы общей психологии: В 2т. – М., 1989. –Т.2.
23. Логинова Н.А. Развитие личности и ее жизненный путь //Принцип пазвития в психологии. – М., 1978.
24. Юнг К. Конфликты детской души. М., 1995.
25. Адлер А. Индивидуальная психология. – История зарубежной психологии., Тесты // Под.ред. П.Я.Гальперина А.Н.Ждан, М., 1986.
26. Перлз Ф. Опыт психологии самопознания. – М., 1993.
27. Роджерс К. Взгляд на психотерапию. Становление человека. – М., 1994.
28. Маслоу А. Дальние пределы человеческой психики. – СПб, 1997.
29. Франкл В. Психотерапия на практике. – СПб, 1999.
30. Франкл В. Человек в посиках смысла. – М., 1990.
31. Бёрн Э. Игры, в которые играют люди. Люди, которые играют в игры. М., 1997.
32. [К.Роджерс. О становлении личностью: психотерапия глазами психотерапевта](http://www.psychologos.ru/%D0%9A.%D0%A0%D0%BE%D0%B4%D0%B6%D0%B5%D1%80%D1%81._%D0%9E_%D1%81%D1%82%D0%B0%D0%BD%D0%BE%D0%B2%D0%BB%D0%B5%D0%BD%D0%B8%D0%B8_%D0%BB%D0%B8%D1%87%D0%BD%D0%BE%D1%81%D1%82%D1%8C%D1%8E%3A_%D0%BF%D1%81%D0%B8%D1%85%D0%BE%D1%82%D0%B5%D1%80%D0%B0%D0%BF%D0%B8%D1%8F_%D0%B3%D0%BB%D0%B0%D0%B7%D0%B0%D0%BC%D0%B8_%D0%BF%D1%81%D0%B8%D1%85%D0%BE%D1%82%D0%B5%D1%80%D0%B0%D0%BF%D0%B5%D0%B2%D1%82%D0%B0) М.: Прогресс, 1994
33. Эльконин Д.Б. Избранные психологические труды. – М., 1989.
34. Erikson E. N. The live cycle completed. N. Y. 1982
35. Е.П.Ильин. Психология. М., 2004.
36. Мастеров Б.М. Психология саморазвития: психотехника риска и правила безопасности. Москва, “Интерпракс”, 1994.
37. Амонашвили Ш.А. Школа жизни. Трактат о начальной ступени образования, основанного на принципах гуманно-личностной педагогики. – М., 2000.
38. Выготский Л.С. Педагогическая психология. М., 1990.
39. Леонтьев А.Н. О формировании способностей // Вопросы психологии. – 1960. -№ 1.
40. Эльконин Д. Б. Психология обучения младшего школьника. М., 1974.
41. Гальперин П.Я. Введение в психологию: Учебное пособие для вузов. - М.: Книжный дом «Университет», 1999. - 332 с.
42. Давыдов В.В. Проблемы развивающего обучения. М., - 1986.
43. Запорожец, А. В. (1986). Избранные психологические труды: В 2-х т М., 1986.
44. Занков Л. В. Беседы с учителями.— М.: Просвещение, 1975.
45. Лишин О.В. Педагогическая психология воспитания. М., 1997.
46. Давыдов В.В. Теория развивающего обучения М., 1996.
47. Ситаров В.А., Маралов В.Г. Педагогика и психология ненасилия в образовательном процессе. – М., 2000.
48. Намазбаева Ж.И. Жалпы психология. А. 2006.
49. Волков И.В Психология о педагогических проблемах / Под ред. Проф. А.А.Боданева. М., 1981.
50. Селевко Г.К. Современные образовательные технологии: Учебное пособие. – М.: Народное образование, 1998. – 256 с.
51. Митина Л.М. Психология профессионального развития учителя. – М., 1998.
52. Маркова А.К. Психология труда учителя. – М., 1993.
53. Джемс У. Психология. –М., 1991.
54. Маралов В.Г. Основы самопознания и саморазвития. М., 2002.
55. Абульханова К.А. Психология и сознание личности. Москва-Воронеж. – 1999.
56. Рогожникова С.М. Личностно-профессиональные особенности педагогов с различными типами взаимосвязи самопринятия и самосовершенствования //Психологические и психотерапевтические методы обеспечения психического и физического здоровья личности. – Череповец, 2002.
57. Овчарова Р.В. Справочная книга школьного психолога. М., 1993.
58. Клюева Н.В. Психологическое обеспечение педагогической деятельности. – Ярославль, 1998.
59. Хруцский Е.А. Организация и проведение деловых игр. М., 1991.
60. Хорни К. Наши внутренние конфликты. М., 2000.
61. Фромм Э. Душа человека. «Университетская книга». М., 1992.
62. Левин К. Теория личности. М., 1935.
63. Мид М. Сознание, личность, общество. – М., 1934.
64. Келли Д. Процесс каузальной атрибуции // Современная зарубежная социальная психология. М., 1984.
65. Выготский Л.С. Собрание соч. В 6 томах. – М., 2000.
66. Божович Л.И. Проблемы формирования личности. М., 1968.
67. Столин В.В. Самосознание личности. М.: Изд-во. МГУ, 1983.
68. Чамата П.Р. Самосознание и его развития у детей. – К., - 1965.
69. Психологические проблемы социальной регуляции поведения /Под ред. Е.В.Шороховой и М.И.Бобневой. М., 1976.
70. Мерлин В.С. Структуры личности. Самосознание. Пермь. 1990.
71. Чесноков И.И. Проблема самосознания в психологии. М., 1977.
72. Агеев В.С. Психология межгрупповых отношений. М., МГУ, 1983.
73. Корнилов А.П. Диагностика регулятивной функции самосознания //Психологический журнал. 1965. - № 1.
74. Бызова В.М., Антонова Н.А. Локус-контроль у представителей коми и русскогоэтноса// Психол. Журнал. – М., 1965. - № 6.
75. Кон И.С. Психология юношеского возраста. – М., 1979.
76. Леонтьев Д.А. Очерк психологии личности М., 1993.
77. Крутецкий В.А. Психологическое обучение и воспитание школьников. М., 1976.
78. Чамата П.Р. К вопросу о генезисе самосознания личности. В книге І Проблемы сознания. М., 1968.
79. Намазбаева Ж.И. Психология. А., 2005.
80. Выготский Л.С. История развития высших психических функций. Т. 3. М., 1983.
81. Рубинштейн С.Л. Основы общей психологии. – Т. 2. М.1989.
82. Методологические проблемы социальной психологии. / под ред. Е.В. Шороховой. М., 1977.
83. Сафин В.Ф. Самоопределение личности. Уч.пособие к спецкурсу. – Свердловск. – 1986.
84. Лисина М.И. Развитие познавательной активности детей в ходе общение со взрослыми и сверстниками. // Вопросы психологии, 1982. № 4.
85. Спиркин А. Сознание и самосознание. М., 1972.
86. Намазбаева Ж.И., Сарсенбаева Л.О. Специальная психология. – Алматы., 1997.
87. Ковалев А.Г. Самовоспитание школьников. М., 1967.
88. Рувинский Л.И. Самовоспитание личности. М., 1979.
89. Талчинов М.Г. Воспитание и самовоспитание школьников. М., 1982.
90. Макаренко А.С. Соч. – М., 1957., Т. ІV.
91. Ковалев А.Г. Психология личности. М., 1972.
92. Примерное содержание воспитание школьников. Под ред. Марьенко И.С. М., 1976.
93. Намазбаева Ж.И. Что такое личность. Вестник АГУ им. Абая. А., 1994.
94. Психологические тесты. / Под. Ред. А.А. Карелина: В 2 Т. – М., 2001. – Т. 1.
95. Ильин Е.П. Психология. М., 2004.
96. Ушинский К.Д. Шығармалар жиынтығы. М.; Л., 1952.
97. Бехтерев В.М. Избранные работы по социальной психологии / Отв. ред. Е.А. Будилова, Е.И.Степанова. РАН, Ин-т психологии. – М., 1994.
98. Психологический словарь /Под ред. В.П.Зинченко, Б.Г.Мещерякова. – М., 1996.
99. Выготский Л.С. Педагогическая психология. М., 1990.
100. Теплов Б.М. Проблема индивидуальных различий. М., 1961.
101. Немов Р.С. Общая психология. – М., 1999.
102. Петровский А.В. Личность. Деятельность. Коллектив. М., 1982.

Мазмұны

|  |  |
| --- | --- |
| Кіріспе……………………………………………І тарау. Өзін-өзі дамытудың жалпы түсініктемесіІ. Даму туралы түсінік…………………………......2. Психологияда тұлғаның өзін-өзі дамытумәселесінің алғышарттары……………………......3.Өзін-өзі дамытудың мәні мен негізгі сипаттары...................................................................4. Өзіндік өсу, адамның ішкі жан-дүниесінің қалыптасуы мен өмірлік жолы.................................5. Субъективті болмыстың дамуы.........................6. Өзін-өзі дамыту және жеке тұлғаның өмірлік жолы........................................................................2. тарау. Үрдіс ретінде өздігінен даму. 1. Өздігінен дамудың түрлері................................2. Өзін-өзі дәлелдеу ...............................................3.Тұлғаның өзін-өзі қабылдауы.............................4. Тұлғаның өзін-өзі болжауы................................5. Өзін-өзі дамытудағы кедергілер..........................3. тарау. Мектеп жасындағы баланың өзін-өзі тануы мен өзін-өзі дамытуы......................................1. Ересек адамның өзін-өзі тануы мен өзін-өзі дамытуы.................................................................2. Өзін-өзі тану мен өзін-өзі дамытудың әдеттегі қиындықтары ..........................................................3 Өзін-өзі тану мен өзін-өзі дамытуға педагогикалық жәрдем және психологиялық көмек4. Дамыта оқу жүйесін іс жүзінде жүзеге асыру (В.В.Давыдовтың, Л.В. Занковтың, Д.В.Элькониннің көпшілікке белгілі жүйелері).....5.Мектеп баласының өзін-өзі дамыту технологиясы.............................................................4. тарау. Педагогтің кәсіби өзіндік тануы мен өзіндік өсуі1. Педагогтің жеке тұлғасының сипаттамасы және кәсіби біліктілігі..........................................................2. Педагогикалық есте сақтау, ойлау, елестету........3. Педагогтың өзіндік тануы мен өзіндік өсу ерекшеліктері..............................................................4. Педагогтің кәсіби өзіндік тануының психологиялық ерекшеліктері................................5. Педагогтің кәсіптік деңгейін дамытудағы психологиялық ерекшеліктер....................................6. Өзін-өзі дамытудың кедергілері..........................7. Кәсіби түрде өзін-өзі тану мен өзін-өзі дамытуға психологиялық-педагогикалық қолдау...................Қолданылған әдебиеттер тізімі................................ | 3510141723303738485056677274777997102107113118128137140156 |

**Ибраимова Жанар Қажыбайқызы**

**ӨЗІН-ӨЗІ ТАНУ МЕН ӨЗІН-ӨЗІ ДАМЫТУДЫҢ НЕГІЗДЕРІ**

**Оқу құралы**

Пішімі 60х84 1/16. Көлемі 10,1 б.т. Офсеттік қағаз.

RISO басылыс. Тапсырыс № 37. Таралымы 1000 дана

Алматы қаласы, Сәтбаев көшесі, 30 «в»

ЖШС «Жания-Полиграф» басылды.